
RTN -DR.B: 


Ontinėj, arba būties, plotmėj mes siekia- 
me atskleisti bet kokio daikto, plačiausia to žo- 
džio prasme, buvimą. Ontologas visada klausia, 
ar kalbamoji būtybė yra ar ne, ar ji egzistuoja 
šalia pažįstamojo proto ar ne (gal tik fantazijos 
padaras). Etika užsiima esančios būties veiki- 
mo vertinimu. Etikas visada teiraujasi veikian- 
čios būties veikimo vertės. Kaip būties moks- 
las sudaro ontologiją, taip vertės mokslas suda- 
ro etiką, arba moralę. 

Mes šioje temoje neturime tikslo leistis į 
etikos mokslo gilybes. Mums rūpi tik įžvelgti 
dvasinio prado buvimą etinėj plotmėj. 


1. Vertės apraiškos. 


Jeigu mes žvelgsime į gyvulių elgseną ir ją 
lyginsime su žmogaus, tai matysime skirtumą 
naujo elemento — vertinimo — buvime. Gyvu- 
liai orientuojasi aplinkoje savo pojūčių pagalba. 
Jie veikia pagal kūno potraukius išlaikyti savo 
egzistenciją ir ją pratęsti. Jų ateities planai 
lemiami ne pagal išmanymą-numatymą, bet pa- 
gal prigimtyje įdiegtą jausmą, vadinamą ins- 
tinktą. Tuo tarpu žmogus neišsitenka prigim- 
ties rėmuose. Ne visus jo darbus apsprendžia 
polinkiai, pertraukimai, troškimai. Dalį veiksmų 
nulemia protinis apskaičiavimas, kaip antai na- 
mų pasistatymas, kelių išvedimas ir pagerinimas, 
susisiekimo priemonių išradimas; inžinierišku 
apskaičiavimu tiltų, kanalų pravedimas, pritai- 
kytos aprangos pasigaminimas. Ypač žymus pro- 
to išradimas tai sutartinių ženklų-simbolių sri- 
tis, kaip antai—žodžių daiktams ir veiksmams 
pavadinti, sakinių mintims išreikšti, paveikslų, 
modelių skulptūrų estetikos jausmui išreikšti, 

liturginių simbolių: veiksmų, statulų — savo re- 
ligijai išreikšti, sutartinių ženklų kryptims, ju- 
dėjimui, pavojams, nelaimėms pranešti. Žodžiu, 
visas mūsų gyvenimas kiekviename žingsnyje 
lydimas sutartiniais ženklais tarpusavio komuni- 
kacijai išreikšti. Didžioji mūsų kultūros dalis 
yra ne kas kita, kaip proto atradimų, išgalvoji- 
mų ir simbolizacijos realizavimas. Protinis kul- 
tūros lobynan įnašas yra viena žmogaus veiki- 
mo dalis, kuria jis lenkia gyvulį, neturintį jo- 
kios pažangos nei kultūros. 

Antra žmogaus veikimo dalis yra nudažy- 
ta vertinimo žyme. Dažnas mūsų veiksmas yra 
lydimas šalutinio jį lydinčio vertinimo. Ką tik 
žmogus daro, savaime jo veiksmus lydi klausi- 
mas: ar jis gerai padarė ar blogai. Išvirė val- 
gyti: gerai išvirė ar blogai. Pastatė buveinę: 
gerai pastatė ar blogai. Išsprendė uždavinį: ge- 
rai išsprendė ar blogai. Mokinys studijuoja: ge- 
rai ar blogai. Keleivis vairuoja mašiną: gerai 
vairuoja ar blogai. Darbininkas dirba fabrike ar 
ūkyje: gerai dirba ar blogai. Menininkas kuria 
kūrinį: gerai sukūrė ar blogai. Ir taip daina be 
galo. Visur, kur einame, ką veikiame, ką dirba- 
me, kuriame, visur lydi mūsų veiksmus ima- 
nentinis balsas: gerai padarėme ar blogai pada- 
rėmė. 

Tokio ir panašaus savo darbų įvertinimo 
neturi gyvuliai. Jiems vis tas pats gerai ar blo- 
gai. Jie seka savo prigimtus įgeidžius ir ins- 
tinkto potraukį ir pagal tai veikia. Dėl to sako- 
ma, kad gyvuliai nei moralės, nei etikos tikra 
prasmė neturi. Etinė veikimo plotmė yra išim- 
tinai žmogaus veikimo plotmė—žmogaus privi- 
legija. 0 

Arčiau stebint gyvulių gyvenimą, gali 
kam kilti klausimas, kad kartais ir gyvuliai at- 
rodo turį etikos pajautimą. Antai šūnelis, apsi- 
rikęs ir aplojęs savo šeimininką, kai apsižiūri, 
kad tai būta jo šeimininko, nusižeminęs gula 
prieš jį ant žemės, raitosi, unkščia, laišo kojas ir 
rankas, lyg atsiprašydamas už apsirikimą. Pa- 
našiai jis elgiasi, kai, ką nors kenksmingo pa- 
daręs, apibartas pradeda gailėtis, rodo atsipra- 
šymo ženklų. Taip yra iš tikrųjų. Bet taip ;- 
vyksta po ilgesnės dresūros. Kada po neleistino 
pasielgimo toks gyvuliukas lieka prikišamai nu- 
rodomas ir baudžiamas, vėliau asociacijos bū- 
du panašių veiksmų vengia, arba, padaręs, ap- 
gaili atsiprašinėja nusižeminimo ženklais. Šis 
gyvulių reiškinys yra ne imanentinis jų prigim- 
ties jausmas, bet ilgesnės ar trumpesnės dresū- 
ros išvada. Gyvulys pajunta gėdos jausmą tik 
po to, kai jį už tam tikros rūšies veiksmus žmo- 
gus bara, baudžia, nurodinėja, kaip jis turi elg- 
tis. Nedresiruoti gyvuliai to jausmo neturi ir 
jokių gailesčio ar gėdos jausmų nerodo. Rodo 
tik baimės ir prisitaikymo jausmą. Tuo tarpu 
žmonių tarpe (net tarp primityviausių žmonių) 
visados aptinkama tam tikrų moralinių įstatų, 
kurių sulaužymas sankcionuojamas bausmėmis. 
Net ir laukiniškiausios tautos turi kad ir mažo 
laipsnio moralės dėsnių pajautimą ir savos rū- 
šies dorą. Šios apraiškos liudija neginčijamą 
žmogaus nuo gyvulio skirtumą etinėje plotmėj. 
Kaip sako senovės romėnų rašytojas Tacitas: 
rasime tautų be valstybės, be įstatymų, bet ne- 
rasime tautos be doros, be religijos. Savaime 
suprantama, tas etinis primityvaus žmogaus iš- 
bujojimas nėra vienodas. Moralės samprata la- 
bai svyruoja ir įvairuoja. Bet pakanka to pa- 
ties fakto, kad šiokia tokia moralė ir jos pajauti- 
mas yra randamas visose tautose, nepaisant jų 
kultūrinio ir civilizacinio svyravimo ir lygio. 


2. Vertės normos interpretacija. 


a) Deterministinė samprata išplaukia iš 
materialistinės ir pozityvistinės pasaulėžiūros. 
Jeigu pagal materialistus ir pozityvistus visata 
sudaryta tik iš medžiagos, ir joje nėra jokių 
dvasinių pradų, tai savaime aišku, kad ir žmo- 
gaus veiksmai, koki jie bebūtų, yra determi- 
nucti pagal medžiagos dėsnius. Medžiaginiai 
dėsniai tam tikrose vienodose sąlygose duoda 
vienodus rezultatus. Prie tam tikro šalčio van- 
duo visuomet užšals, prie tam tikros temperatū- 
ros jis visados virs. Taip yra ir žmogaus gyve- 
nime: pridėjus tam tikras sąlygas: pažadini- 


mus, paakinimus prie tam tikros energijos iš-- 


tekliaus ir tam tikro laiko periodo, gausi visa- 
dos tuos pačius įgeidžius, norus, potraukius, ir 
žmogus bus traukiamas lygiai prie tokio paties 

veiksmo. Vienodos pažadinimo sąlygos prie vie- 
nodų imlumo sąlygų duos vienodus veiksmus. 
Žmogaus valia, anot jų, nėra kas kita, kaip vi- 
sų geismų, įnorių, potraukių suma. Ši suma nu- 
lemia veikimo rezultatus. Trūkstant vienos ku- 
rios sąlygos, kitaip pakrypsta ir Žmogaus veiks- 
mas, ir gaunamas skirtingas rezultatas. Trūks- 
tant daugiau sąlygų, vėl bus kitokis rezultatas. 
Trūkstant daugumos sąlygų, veiksminis rezulta- 
tas gali visai nepasireikšti, o tik ateiti mintin 
tam tikro veiksmo įvaizdis. Kitaip sakant, ap- 
linkos sąlygos apsprendžia-determinuoja žmo- 
gaus veiksmus. Tokiu būdu pagal jų sampratą 
žmogus neturi laisvos valios. Jis yra akumulia- 
cinė būtybė, determinuojančiai funkcijonuojan- 
ti pagal duotas sąlygas. 


Esant tokiai sąlygotai būklei, žmoguje nė- 
ra imanentinio jausmo, kuris nepermaldauja- 
mai diktuotų: tu gerai ar blogai padarei. Nėra 
žmoguje sąžinės. Yra tik pripratinimas tam tik- 
rose sąlygose tam tikru būdu įvykdytą veiks- 
mą vadinti geru arba atitinkamai blogu. Tą 
įpratinimą paprastai išdirba dresūra, kuri prasi- 
deda nuo vaiko amžiaus dienų. Jam vis sakoma: 
taip negalima, taip negerai. Jeigu tuo sakymų 
negalima įpratinti reikiama kryptimi veikti, 
tada pradedama vartoti griežtesnės dresūros 
priemonės, kaip antai: diržas, fizinis mušimas, 
alkinimas, laisvės atėmimas. Suaugusius baudo- 
mis kalėjimu, žudymu įpratinama elgtis pagal 


tam tikrą užbrėžtą veikimo liniją, kurią nu- 


stato vyriausybė. Piliečiams paskelbiama, kad 
jie turi taip elgtis tokioj situacijoj. Priešingu 
atveju baudžiami maisto sumažinimu, laisvės 
atėmimu, kalėjimu, ištrėmimu, vergisko darbo 
stovyklomis, sušaudymu ar pakorimu. Ir pilie- 
ciai prie to pripranta, panašiai kaip dresiruoti 
gyvuliai, ir pildo įsakytas įstatymų normas. 
Tokį pavyzdį galime rasti gyvenime: koncen- 
racijos stovyklose, kalėjimuose, bolševikinės 
Rusijos pagrobtų tautų padėtyje. Ten bzimė yra 
įstatymų vykdymo variklis. Baimė nulemia ir 
sąžinę, ir laisvą valią. Komunistinis režimas ir 
į juos panašūs diktatoriniai režimai yra materia- 
listinės etikos sampratos realizavimo pavyz- 
džiai. 

b) Imperatyvinė samprata paremta jau ne 
medžiaginiu pradu, ne materialistine pasaulė- 
žiūra, bet proto postulatu — racionalistine pa- 
saulėžiūra. Pagal šią etikos sampratą kiekvie- 
nas žmogus siekia gėrio, motyvuoto malonumu 
— atitinkamai vengia blogio, motyvuoto skaus- 
mu plačiąja prasme. Nors visi žmonės siekia gė- 
rio, bet nevisi pajėgūs tą gėrį vienodai nusta- 
tyti, kai kurie per savo primityvumą, besiek- 
dami gėrio, pasiekia priešingo rezultato — blo- 
gio, nes trūko platesnio pažinimo ir gilesnio nu- 


agau iš ai sis 

matymo. Kad taip neatsitiktų, kas yra gera ir 
kas bloga, nustato tam tikslui parinktieji spe- 
cialistai — valstybės legislatyvus organas. Ką 
valstybė savo įstatymais nustatė, kas darytina ir 
kas vengtina, tas yra atitinkamai gėris-blogis. 
Taigi gėrio augščiausioji norma yra ne žmogaus 
sąžinė ir ne individualus nujautimas, bet proto 
nustatytos imperatyvinės normos. Valstybė ži- 
no, kas piliečiams yra gera ir naudinga ir kas 
siekia daugumos gėrio ir priešingai, kas yra 
kenksminga ir kas neša daugumai blogio. Tai ji 
paskelbia įstatymų pavidalu. Visi piliečiai es- 
ti įpareigoti valstybės įstatymus vykdyti ir pa- 
gal juos elgtis. Daugumos gėris yra tikrasis gė- 
ris. Egoistinius atvejus valstybė laiko nenor- 
malybėmis ir prieš jas kovoja, panaudodama sa- 
vo baudžiamąją galią. Daugumos gėris nulemia 
pavienių asmenų egoistines užgaidas ir jų taria- 
mąjį gėrį. 

Šią racionalistinę sampratą plačiai ir moks- 
liniu gilumu atskleidė didysis vokiečių filosofas 
Emanuelis Kantas (1724-1804). Pagal jo sam- 
pratą, protas yra nepermaldaujama galybė. Jis 
nulemia viską. Kai protas kiaurai įžvelgia ką 

esant gera, tai ir valia to siekia—nori. Kas atitin- 
ka protą, tas atitinka ir sąžinę. Imperatyvinis 
postulatas nulemia ir gėrio-blogio normą. 

c) Psichologistinė samprata paremta gry- 
nai psichikos funkcijomis. Ši teorija yra išvesta 
iš materialistinės ir pozityvistinės pasaulėžiū- 
ros. Viskas, kas vyksta žmogaus elgesenoje, ga- 
lima yra išaiškinti psichologiniu būdu (David 
Hume). Taigi ir gėrio-blogio normos galima aiš- 
kinti tam tikrais psichikos veiksmais. Iš su- 
pančios aplinkos žmogus gauna įspūdžius. Jie 
klojasi smegenų žievėje. Tie įspūdžiai-vaidiniai 
grupuojasi į panašius ir vienalaikius vaidinius. 
Grupės asociaciniu būdu veikia atmintį. Paga- 
vus vieną vaidinį, su juo prisistato visa grupė 
kartu, arba su juo prisistato tuo pačiu laikų 
gautieji vaidiniai. Žmogus atsimena su vieta ir 
ten matytus daiktus. Kas prisimena kartą vo- 
gęs, prisimena kartu vogimo bendradarbius — 
padėjėjus. Taip panašiai yra ir su gėrio-blogio 
įsikalimu. Motina vis kaldavusi vaikui, kas gera 
ir kas bloga. Prisimeni motiną, prisimeni ir jos 
moralizavimą. Motiną pavadavo mokytojai. Jie 
irgi panašiai kalė vaiko atmintin, kas gera ir 

kas bloga. Prisimeni mokytoją, prisimeni kartu 
ir jo moralus. Mokyklą pavadavo įstaiga, bend- 
ruomenė, organizacija, valstybė. Prisimeni į- 
staigą, prisimeni ir jos nustatytą darbo tvarką, 
prisimeni organizaciją, prisimeni ir jos nuosta- 
tų reikalavimus, prisimeni valstybę, prisimeni 
ir jos įstatymus, tiek civilius, tiek baudžiamuo- 
sius. Dvasiškiai tiek kalė per religijos pamokas, 
kas galima ir kas ne, kas nuodėmė ir kas ne. 
Pamatai dvasiškį — prisimeni ir nuodėmės 
faktus, kur jo sakytus “negalima" peržengei. 
Žodžiu, kiekvienas žmogaus žingsnis yra įjung- 
tas į aplinkybes, ir kiekvienas jo veiksmas 
yra susijęs su aplinka. Viskas susijungę, vadi- 
namuoju asociacijos būdu susirišę į giminin- 
gumą, į artimumą, į kaimyniškumą, kad pajudi- 
nus vieną atmintyje užfiksuotą vaidinį, asociaci- 
jos būdu iškyla ir su juo susiję artimos aplin- 
kos vaidiniai. Taip panašiai yra ir su žmogaus 
sąžinės balsu. Iš tų kartojimų “Negalima" — 
"nuodėmė", “būsi baustas", “sulaužei įsakymą“, 
“peržengei taisyklių ribas“ ir pan. susidaro aso- 
ciacijos būdu kažkoki neleistinumai, bausmės 
šmėklos, kančia ir sukelia žmoguje baimės jaus- 
mą, kad tam tikro neleistinumo nedarytų. 
Žmogus yra gyvis, kaip ir visi kiti. Jis pagal 
savo prigimtį vengia skausmo, bėga nuo mir- 
ties, vengia rizikingų pavojų. Kadangi jam aso- 
ciacijos būdu yra primenami baisumai, o šie 
pastarieji organizme sukelia baimės, tai jo sa- 
visaugos jausmas stumia šalin nuo bausmės, 
nuo žuvimo. Ir šis psichinis, asociacijomis pa- 
remtas, jausmas yra daugumos vadinamas sąži- 
ne, kuri diktuoja “gerai' "negerai". Toks 
yra psichologistų aiškinimas apie gėrio ir blo- 
gio kilmę. Anot jų, gėrio-blogio jausmas yra 
tik asociaciniu būdu išdirbtas psichinis jaus- 
mas, arba psichinė funkcija. Nieko kito giles- 
nio, nei imanentinio prado žmoguje nėra. 


d) Idealistinė samprata yra krikščioniškos 
pasaulėžiūros samprata. Ji netelpa nei materia- 
listų deterministinėj sampratoj, nei psichologis- 
tų vien asociacinėj sampratoj, nei racionalistų 
imperatyvinėj sampratoj. Ji siekia toliau ir api- 
ma žmogaus būties sąrangos naują tarpsnį. 

Tiesa, kad žmogus gyvena jį supamoj ap- 
linkoj. Tiesa, kad žmoguje slypinti egzistencinė 
savisauga automatiškai žmogų gelbsti nuo žu- 
vimo pavojaus ir inertiškai spiria išsilaikyti, ap- 
valdyti ir egzistuoti. Tiesa, kad žmoguje gau- 
namieji įspūdžiai, arba vaidiniai, grupuojasi į 
tam tikrus panašumus, priešingumus, bendra- 
laikius ir bendraviečius ryšulėlius, kad, atsimi- 
nus vieną iš jų, atsimeni ir visą grupę. Asocia- 
cijos fakto niekas neneigia. Tai yra psichologi- 
jos moksle elementariniai dėsniai. Taip pat tie- 
sa, kad žmogaus veiksmus daug nulemia pro- 

tas. Protingas galvojimas numato, kas žmonijai 
yra naudinga ir kas ne, kas jai padeda ir kas 
kenkia, kas gera ir kas bloga. To niekas negin- 
čija ir protingai elgdamasis neginčys. Tačiau 
tai ne viskas. Be proto, yra dar žmogaus pri- 
gimtyje kažkas daugiau, kas kiekvienu momen- 
tu į mus prabyla: tai yra gera, o tai yra bloga. 
Yra kažkas, kas sveria visus sveiko žmogaus 
veiksmus ir lipdo ant jų etiketes, esančias tik 
dviejų rūšių: gera, arba bloga. Tą žmogaus pri- 
gimtyje imanentinį jausmą, tiksliau pasakius 
balsą, mes vadiname sąžinės vardu. Ji yra skir- 
tingas balsas nuo visų jausmų, skirtingas bal- 
sa nuo asociacinių mazgų - ryšulių, skirtingas 
balsas ir nuo proto diktato, arba loginės ka- 
tegorijos. Sąžinės balsas yra savitas. Jis savo 
buvimu nepriklausomas nei nuo išsilavinimo, 
nei nuo mokslo, nei nuo įspūdžių gausumo. Jis 
yra grynai savarankus, nepasiduodąs nei žmo- 
gaus pojūčiams, nei jo įgeidžiams, nei jo no- 
rams, nei jo aistroms, nei pagaliau egzistenci- 
niam savisaugos jausmui. Tai yra kažkas auto- 
nominio žmoguje, nesusiplakęs su jokia kita už- 
gaida, noru ir traukimu. Tai lyg valstybė vals- 
tybėje. 
3. Vertės normos šaltinis. 

Žvelgiant kritiškai į augščiau išvardintus 
įvairių pasaulėžiūrinių mokyklų interpretavi- 
mus, galima iškelti faktus ir prikišamai parody- 
ti, kad jos, išskyrus idealistinę, visos realybės 
neišsemia ir dėl to moksliniu požiūriu šlubuoja. 

Dėl materialistinio atsakomybės aiškinimo 
pasakytina štai kas. Determinizmas tinka tiktai 
neorganinėje gamtoje. Sumaišius tam tikrus 
cheminius elementus pagal nustatytą tvarką, 
prie tų pačių sąlygų visada gausi tą patį re- 
zultatą. Čia dėsniai pastovūs ir pasilieka nuo- 
latos išreikšti tų pačių cheminių formulių pavi- 
dalu. Ne taip yra organinėje gamtoj. Čia ne- 
taisyklingumo ir nukrypime vardiklis yra kur 
kas didesnis. Pavyzdžiui, pasiseka surasti vais- 
tus prieš tam tikras bakterijas. Tai dar negali 
užrašyti jų į pastovios formulės pavidalą, nes 
po kurio laiko jie pradės būti neefektyvūs: bak- 
terijos, nuolat bombarduojamos tam tikrais 
vaistais kaip jų nuodais, keičia savo gyvybinį 
atsparumą arba, kaip sakoma, įgauna imunite- 
tą prieš tuos nuodus (vaistų pavidale) ir nepa- 
siduoda jų veikimui. Tada tenka vėl keisti re- 
ceptus. Ir taip daina be galo. Taigi organinėj 
chemijoj dėsnių pastovumo koeficientas daug 
retesnis, negu neorganinėje gamtoj. Dėl to ir 
organinės chemijos formulės yra daug sudėtin- 
gesnės, ir pati organinė chemija daug sunkes- 
nė už neorganinės chemijos lauką. 

Psichologizmo pasiūlyta asociacijų teorija 
toli gražu neišsemia viso žmogaus psichinio pa- 


saulio. Asociacijų teorija gal pilniau tinka £y- 
vulių pasauliui, ypač stuburinių gyvulių klasei. 
Bet ji labai smarkiai sušlubuoja žmogaus psi- 
chikos srityje. 


Kas yra studijavęs žmogaus elgsenos moks- 
lą, tas gerai žino, kad niekas negali nustatyti 
pastovesnių dėsnių žmogaus elgsenai apspręsti. 
Tas pats žmogus prie tų pačių sąlygų ir pana- 
šiose aplinkybėse daug kartų pasielgs panašiai. 
Bet štai bus atvejis, kada jisai padarys visai 
skirtingai, negu kitais panašiais atvejais. Žmo- 
gaus elgsenos niekados negali tiksliai apskaičiuo- 
ti. Ji galima nuspėt tik tiespanašiai, bet ne tik- 
rai. J.A.V. taip dažnai praktikuojami statisti- 
niai spėjimai, pagrįsti tik tam tikru panašumu, 
tam tikru apytikrumu, yra arti tiesos, bet nie- 
kad tikrai ir pilnai tiesos neatspėja. Rinkimų 
būsimi rezultatai tik tiespanašūs, bet niekada 
nėra pilnai užtikrinti. Kaip vyksta visuomenė- 
je, panašiai yra ir paskiruose individuose. Tu- 
rint tam tikrą žmogų prieš akis ir sekant jo 
gyvenimą, dažnai galima spėti, kaip jis pasielgs. 
Bet kartais įvyksta tokių netikėtinumų ir lū- 
žių, kad stebėtis reikia, kaip taip galėjo atsitik- 
ti. Ir stebimės sakydami: “Kas su tuo žmogum 
pasidarė?“ Vadinasi, yra žmoguje kažkas dau- 
giau, negu psichiniai asociacijų ryšuliai, kas nu- 
lemia jo vienkartinį apsisprendimą. Psichologiz- 
mo teorija daug ką žmogaus elgsenoj atidengė 
ir nurodė. Bet toli gražu visko neišsprendė. Yra 
spragų, daug netikslumų. O jeigu teorija neati- 
tinka realybės, tai ji šlubuoja ir moksliškai 
nėra su pilnu pasitikėjimu priimtina. 


Panašiai pasakytina ir apie racionalistinės 
normos imperatyvą. Jeigu žmoguje veiksmo ge- 
rumą arba jo blogumą nustatytų tik protas, ta- 
da nebūtų išimčių. Dažnai gyvenime atsitinka, 
kad žmogus kitam, pirmą kartą sutiktam as- 
meniui iš pirmo pažvelgimo pajunta arba mei- 
lės-simpatijos, arba neapykantos-apatijos. Pir- 
muoju atveju teigia, kad tas Žmogus geras, ant- 
ruoju atveju, kad jis blogas. Iš kur kilo tas 
sprendimas apie jo gerumą, ar blogumą? Juk 
jis jo nepažįsta ir protu apspręsti negali. Šis 
vertės nustatymas yra ne iš proto. Kaip daž- 
nai, žvelgę į meno kūrinį-paveikslą, iš karto 
teigiame, kad tai puikus paveikslas, arba kad 
tai negeras kūrinys. Meno nestudijavęs negali 
protu pagrįsti, kodėl tas kūrinys puikus-geras, 
o anas menkavertis-negeras. Toks žiūrovas me- 
no nepažįsta ir pagal protą jo apspręsti negali. 
Kaip dažnai žmogus protu mato kas gera, 0 pa- 
daro kas bloga. Tuo atveju žmoguje glūdi kaž- 
kokia kita intuityvinė galia, pagal kurią atsi- 
randa betarpiškas sprendimas gėrio-blogio var- 
du. 


Kartais protas stengiasi nustatyti žmogų 
viena ar kita kryptimi, bet šis nesiduoda įtiki- 
namas. Antai komunistinio režimo įstatymdaviai 
kalte kala savo piliečiams naują etiką, kad visa 
gera, kas tarnauja proletariato diktatūrai išlai- 
kyti ir praplėsti, o vis dėlto per ištisus dešimt- 
mečius įtikinami piliečiai nepripranta prie nau- 
jos etikos dėsnių. Jie vis jaučia kažkaip, kad 
nors ir įstatymai taip liepia elgtis su liaudies 
priešais, nors ir visa jų spauda vienodai kala, 
tačiau ne tik senesnės kartos žmonės, bet ir ko- 
munistinam režime gimę ir augę jaunuoliai 
junta, kad yra bloga skriausti artimą, nepaisant, 
ar jis būtų komunistas ar antirevoliucionierius. 
Kas jam padiktavo tai įvertinti blogio vardu? 
Protinis nustatymas ir visas auklėjimas, visa 
kultūrinė aplinka sako, kad gerai, o jis junta, 
kad taip elgtis yra bloga. Iš to fakto prikiša- 
mai matyti, kad gėrio ar blogio norma nekyla 
vien iš proto, bet turi savo kitą šaltinį. 


Mes patys ne kartą patyrėme, kad tam tik- 
ri atlikti veiksmai, nors ir kažkaip stengtumės 
pateisinti, kad tai nieko bloga nėra, kad taip 
visi daro, kad tas niekam nepakenks, kad tai 
bus gerai, o padarius, žiūrėk, staiga pajunti 
naują jausmą, tau sakantį, kad blogai pasiel- 
gei. Nežinai nei kodėl bloga, nei iš kur tas blo- 
gumas kilo, bet pakanka pačio fakto, tau dik- 
tuojančio: blogai pasielgei. Pirmiau negu žmo- 
giškasis protas suspėja pagalvoti ir apspręsti, 
ar tam tikras pasielgimas yra blogas ar geras, o 
jau, žiūrėk, savaiminis viduje slypįs balsas tau 
nepermaldaujamai sako: blogai pasielgei. Tas 
balsas yra toks griežtas ir įkyrus, kad jis nekar- 
tą verčia nusikaltėlį eiti ir prisipažinti blogai 
padarius. Žino, kad prisipažindamas pateks teis- 
man ir kalėjiman, kad po prisipažinimo ne tik- 
tai nepataisys kaltės (nužudytojo iš numirusių 
neprikels), bet dar padidins savo kančią, ken- 
tėdamas teismo uždėtas bausmes, o vis dėlto 
eina ir prisipažįsta. Tuo jis nori dalinai nura- 
minti jį graužusį kirminą—sąžinės priekaištavi- 
mą. Fizinės bausmės dažnai, palyginus jas su 
dvasios—sąžinės kančia, yra menkesnio pobūdžio. 
Kada mums priekaištavo motina ar tėvas bar- 
dami už mūsų blogą darbą, dažnai mes norėda- 
vome geriau būti fiziškai nubausti, kad tik liau- 
tųsi į mus apeliavę per mūsų sąžinės balsą (Jei 
esu kaltas, mušk, bet liaukis su tais savo pa- 
mokslais — girdėjau kartą sakant vaiką savo 
motinai). : 

To sąžinės balso negali nei papirkti, nei į- 
sikalbėti, kad tai yra gera, nei visa eile proto 
pateiktų argumentų įsitikinti, kad tai nieko blo- 
ga nėra. Tas balsas yra savaiminis. Jis kyla 
iš žmogaus vidaus staigiai ir savaime—automa- 

tiškai. Dėl to jis vadinasi imanentinis vidaus bal- 
sas. Jis veikia skyrium nuo jausmų, pojūčių, 
aistrų, protavimo. Jis yra kažkas skirtingo 
žmoguje, ir jo negali suplakti nei su kuria kita 
dvasios galia. 


Tiesa, reikia pripažinti, kad daug kas ne- 
paiso šio vidaus kirmino ir ryžtasi padaryti 
niekšišką darbą. Tiesa taip pat, kad žmogus, 
dažnai bloga darydamas, prie blogio pripranta ir 
savo sąžinės balsą užmigdo. Pradeda vis mažiau 
ir mažiau jausti ir pagaliau prieina prie tokios 
būsenos, kad jau dažniausiai visai nejaučia. Tik 
retkarčiais tas balsas pasibeldžia į io dvasios 
duris. Bet išimtys negriauna taisyklės. Tik ją 
patikslina. Mūsų keltos tezės (kad sąžinės bal- 
sas yra ir kad jis veikia nepriklausomai nuo 
kitų žmogaus galių) teisingumas pasitvirtina ir 
tuo atveju, jei mes randame nors keletą teisin- 
gų faktų ir nurodome į sąžinės veikimo reiš- 
kinius. 


4. Galutinė išvada. 


Po visa to, kas buvo nurodyta apie sąži- 
nės veikimo reiškinių faktus, galime daryti 
šią išvadą. Sąžinė negali kilti iš medžiaginio 
kūno, nes ji priešinasi kūniškiems geiduliams, 
polinkiams ir aistroms. Ji negali kilti iš psich- 
nių asociacinių funkcijų, nes priešinasi asocia- 
cijos dėsniams. Nesileidžia įrikiuojama į gėrio 
kategoriją, įprastinių vaidinių viens po kito 
sekimo būdu. Ji nesiduoda protiniams įtikini- 
mams. Ji veikia pirmiau protinio apsvarstymo 
ir loginio išvedžiojimo. Ji yra savaiminė apiori 
žmogaus viduje glūdinti galia, kuri sveria kiek- 
vieną žmogaus veiksmą, rūšiuodama juos į ge- 
rus ir blogus. Kadangi ji nekyla nei iš kūno, nei 
iš psichikos, nei iš proto nustatytų normų, bet 
įgimta nusakyti, kas gera ir kas bloga, todėl jos 
kilmės šaltinis yra žmogaus ne kūninė prigim- 
tis, bet kūną viršijantis pradas, būtent dvasinis 
pradas. 


JADVYGA PAUKšTIENĖ 

VĖLINIŲ VAKARĄ 


JUOZAS TYSLIAVA 


1902. XI. 1 - 1962. XI. 11 


A. VAIČIULAITIS 


Juozas Tysliava dar žaliūkas pasirodė lie- 
tuviškajame akiratyje kaip poetas, kurio balsas 
nuskambėjo kitaip — drąsiai ir plačiai. Drau- 
ge jis atsinešė kaimo gelmenų, arba bent tau- 
tosakos paslapties. Jau pirma jo knyga vien tik 
savo pavadinimu bylojo naujai ir negirdėtai. 
Su savo “Žaltvykslėmis" jisai pasirodė beveik 
prieš keturiasdešimt metų, kada dar nė Keturi 
Vėjai nebuvo pradėję garsiau ūžauti mūsų raš- 
tuose. Kurie domėjosi mūsų poezija, sužiuro į 
naują lyriką “iš Suvalkijos lygumų", kaip jisai 
pats vėliau save apibūdino, dar prisiskirdamas 
sau “kultūringo barbaro“ titulą. Net ir kietasis 
Adomas Jakštas, mūsų kritikų karalius, nebu- 
vo jam perdaug rūstus. 

Patsai būdamas iš Suvalkijos lygumų, 
anksti girdėjau žmones šnekant apie Juozą Tys- 
liavą — poetą. Vilkaviškio gimnazijoje mums 
netrūko lyrikų ir beletristų. Kiti iš jų paskui 
ir į pasaulį išėjo. Tačiau tai buvo savieji, pa- 
žįstami ir dar neprasikalę. Iš vilkaviškiečių, jau 
žinomų kitur, kartais pasirodydavo Salys Šėme- 
rys, — ir jį keletą sykių teko regėti mieste. O 
Juozas Tysliava, lyg retas klajoklis paukštis, 
šmėstelėdavo mūsų padangėje ir dingdavo. At- 
simenu, vienas draugas kartą, bene per atlai- 
dus, man su pagarba parodė minioj: “Ana, Juo- 
zas Tysliava". Tačiau ir tada jo nepamačiau — 
jis pranyko minioje. Ir taip mums teko susi- 
durti jau tik šios žemės krantuose, po ilgesnių 
metų. Jis negrįžtamai buvo išklydęs į pasaulį, ir 
“lūšnelė samanota dingo tolumoj“"'. 


I 


Amerikoje Juozas Tysliava pasinėrė į nau- 
jus veiklos plotus. Nemažą metų eilę jisai re- 
dagavo seniausią lietuvių laikraštį “ Vienybę". 
Iš šalies žiūrint, galėjo atrodyti, kad jisai jau- 
čia pasididžiavimą, tradicijos ir paveldėjimo 
dvasią, savo rankose turėdamas tokį seną sa- 
vaitraštį. Buvo tai jo pilis, tvirtovė ir veikimo 
bazė. Iš šios pilies pasaulį dažnai pasiekdavo ir 
smalsios žinios, — taip ligi paskutinio numerio, 
kurį jam teko suredaguoti. Tai reiškia, kad 
“Vienybė" buvo gyva ir kad redaktorius Tyslia- 
va nevengdavo sulaužyti jietis su prieštaraujan- 
čiais, o kovoje jis buvo atkaklus. Redaktorius 
pats ištikimai rašydavo skiltį “Dabar"', numeris 
iš numerio. Čia jisai išliejo savo mintis ir nu- 


sistatymus. Rašydavo trumpai ir aiškiai, dažnai 
pasivaduodamas ir senų kaimo žmonių išmin- 
ties posakiais. Literatūros istorikui gal bus į- 
domiau tai, kad Juozas Tysliava čia tarpais į- 
brukdavo žodį kitą apie save, apie savo namus, 
apie savo motiną. 

"Vienybę" Juozas Tysliava redagavo ilgiau 
negu kas kitas, nuo 1933 metų. Jisai turėjo 
jausti tam tikrą istorinę tėkmę, jei atsiminsi- 
me, kad šio laikraščio redaktoriaus krėsle yra 
sėdėję tokie žmonės kaip A. Milukas, J. Endziu- 
laitis, J. Mačys-Kėkštas, Petras Mykolainis, J. 
Širvydas ir kiti, o bendradarbių eilėse praeityje 
yra buvę Jonas Basanavičius, Vincas Kudirka, 
A. Vištelis, Biržiškos, Vydūnas, V. Pietaris, Sau- 
erveinas... Per tokį ilgą laiką “Vienybė" buvo 
keitusi savo veidą, — ji buvo ir katalikų, ir so- 
cialistų, ir kitokiose rankose. Dabartinį jos po- 
būdį Juozas Tysliava taip vaizdavosi: “Tautinės 
minties liberališkas laikraštis“. Jo įsitikinimu, 
užjūrio lietuvių, o taip pat ir spaudos uždavi- 
nys yra “išlaikyti lietuvybę gyvą“. Šiaip J. Tys- 
liava galvojo, kad prie jo “Vienybė" “pasidarė 
daugiau nepriklausomas ir, sakyčiau, tautinis“ 
laikraštis. Todėl ir politikoje jisai laikėsi savo 
linijos ir turėjo savo atskirą nuomonę. 

Nuo 1940 metų Juozas Tysliava pasiėmė ir 
“Vienybės"" leidimą. Tai ir buvo sunkiausia jo 
paskutinių dešimtmečių našta. Apie žinių ver- 
timą, straipsnių taisymą, vedamųjų paruošimą 
jisai sakė, kad visa tai “nėra taip bloga“, nes 
vistiek siejasi su raštu. “Sunkiausioji našta — 
laikraščio leidimas... Kada reikia rūpintis laik- 
raščio leidimu, tai nėra lengva“, prisipažino ji- 
sai. Todėl jis jautė, kad šie leidimo rūpesčiai 
trukdo poeziją, neleidžia susitelkti ir atbaigti 
naujo rinkinio. Jieškodamas savo laikraščiui 
lėšų, Juozas Tysliava važinėjo iš miesto į mies- 
tą, zujo iš namų į namus, lankė prenumeratorius 
ir pažįstamus, rinko aukas ir užsilikusias sko- 
las, — ir iš perspektyvos žiūrint, tokiam dar- 
bui reikėjo ir energijos, ir užsispyrimo, ir pa- 
siryžimo. Kaip redaktorius, Juozas Tysliava 
negalėjo išvengti visuomeninės ir politinės veik- 
los bei sūkurių. Apie tai užsimenu čia tik todėl, 
kad dalyvavimas susirinkimuose, minėjimuose 
ir įvairiose iškilmėse atskleidė dar vieną Juo- 
zo Tysliavos gabumų bruožą: jisai šiame kraš- 
te išgarsėjo kaip kalbėtojas, vienas iš geriau- 
sių oratorių. Teko girdėti senus lietuvius lygi- 

nant, jeigu kuris kitas prakalbininkas būdavo 
itin geras: “Kalbėjo beveik kaip Juozas Tyslia- 
va". O iš tribūnos jisai bylojo didingai ir dra- 
matiškai. Kalbėjo jautriai, karštai, patetiškai, 
klausytojus graudindamas ir pagavimo momen- 
te pats prieidamas prie ašarų, kai bylodavo apie 
kurio žmogaus ar mūsų tautos tragediją. Jo Žo- 
dis buvo vaizdus ir lakus, iškilmingas ir liau- 
diškas, todėl ir jį patį kaip oratorių būtų gali- 
ma pavadinti savotišku liaudies tribūnu. Mokėjo 
daryti plačius ir už širdies tveriančius sugreti- 
nimus, kaip rodo nors ir šioji ištrauka iš jo 
kalbos šiemet per “Vienybės" deimantinės su- 
kakties minėjimą: “Per tuos septyniasdešimt 
penkerius metus “Vienybė" matė, kaip Žmogus 
gimė, kaip stovėjo prie altoriaus ir gulėjo gra- 
be... Bet tauta nemiršta. Tauta gyvena tūks- 
tančius metų.'' Arba kitoje vietoje, atpasakojęs 
lietuvių tautos varganą dalia, jisai sakė: “O lie- 
tuvis vistiek, kaip tas žirnis prie kelio, žydi ir 
žaliuoja". 

Tokiomis vietomis Juozo Tysliavos gražby- 
lystė jau susisiekdavo su poezija. 


II. 


Juozas Tysliava apie poeziją turėjo augštą 
supratimą: jo paties žodžiais tariant, tai esanti 
“Dievo dovana“. Jis literatūrai statė griežtus 
reikalavimus, sakydamas: “Rašytojas yra ver- 
tinamas tik tada, kada jis vienas užsidaręs gali 
parašyti vertingą kūrinį". Šioji samprata kaž- 
kaip netikėtai giminiuojasi su Hemingway pa- 
žiūra į meną, būtent: “Rašymas geriausiu atve- 
ju yra vieniša būtis“. Pagaliau Juozas Tysliava 
jautė, kad “poezija yra pati sunkiausioji kūryba 
iš visų kūrybų"'. 

Poeto misija Juozas Tysliava užsikretė anks- 
ti: paties prisipažinimu, eiles pradėjo rašyti, 
būdamas dvylikos metų. Pirmi jo poezijos mėgi- 
nimai buvo išspausdinti kauniškėje “Vienybė- 
je", kurią redagavo istorikas kunigas Antanas 
Alekna. Tuo būdu Juozas Tysliava savo spaus- 
dintų raštų kelią pradėjo “Vienybėje" ir baigė 
“Vienybėje", tik kitoje Atlanto okeano pusėje 
ir kitoje žemėje. 

Literatūros knygose Juozas Tysliava pa- 
prastai įrikiuojamas į mūsų futūristų broliją. 
Tačiau jisai pradžioje ėjo daugiau natūraliu ra- 
šytojo keliu, dar neapkerėtas poetinių šūkių, 
dogmų ir mokyklų. Tokis jis daugiau yra savo 
pirmoje knygoje “Žaltvykslėse". Jo lyrikos nau- 
jovės žodyno ir turinio prasme, — visokios pel- 
kių liepsnos ar vilkolakiai, tada galėjo būti pa- 
semtos iš kaimo tautosakos turtų. Be to, gal čia 
kiek papūtė Herbačiausko vėjai su ano “vėlė 
kibirkštėlė". Abu jie buvo beveik iš to paties 
kapsų kampo. Tiesa, Herbačiauskas ilgai bruz- 

dėjo po svetimą žemę, bet, kaip atrodo, vienu 
tarpu juodviejų keliai buvo susibėgę arčiau, — 
tada kai jau ir Juozas Tysliava pastebimai dai- 
rėsi ties mūsų Parnasu. “Žaltvykslių" autorius 
pasakojo, kad, dar prieš “Keturių Vėjų“ leidi- 
nio pasirodymą, jisai su Ryto bendrovės pirmi- 
ninkuų Stikliorium buvo sutaręs spausdinti nau- 
josios literatūros žurnalą “Grįžulo Ratai“, kurio 
redaktorium turėjo būti Herbačiauskas, vienas 
iš skardžiausių ir našiausių naujos mūsų litera- 
tūros šauklių. Juozas Tysliava minėjo, kad, apie 
tai patyrę, pas jį į Eltą atėjo Kazys Binkis ir 
J. Petrėnas, prikalbindami vietoje “Grįžulo Ra- 
tų" bendras jėgas permesti į jų ruošiamus “Ke- 
turis Vėjus“, kurių Pranašas jau buvo išėjes. 
Juozui Tysliavai sutikus, esą, “Herbačiauskas ap- 
siašarojęs išėjo iš Eltos“. Taip Juozas Tysliava 
pasidarė “Keturių Vėjų“, anot jo, tvarkytoju, o 
redagavo J. Petrėnas. 

Mūsų raštuose futūrizmo šaknys paprastai 
siejamos su Kazio Binkio atsivertimu nuo klasiš- 
kųjų jo eilėraščių į moderniškus. Tačiau Juozas 
Tysliava tai kvestionavo, ir kam čia pirmieji 
laurai uždėtini, tegul išaiškina gyvieji mūsų ke- 
turvėjininkai. Mums čia rūpi tik tai, kad Juo- 
z2s Tysliava, kaip poetas modernistas, yra mū- 
sų futūristų mokyklos adeptas, nors, kaip ir vi- 


same savo gyvenime, gana nepriklausomas. O 
to savarankumo versmė buvo jo talento verž- 
lumas ir pats asmuo. Kaip tai aiškino Juozas 
Tysliava, “Keturi Vėjai" ir mūsų futurizmas 
reiškė revoliuciją ta prasme: prieš tai buvo 
manoma, kad mūsų poezijoje “žodis turi būti 
labai parinktas", dainuojama apie saldžius daly- 
kus — '"lakštingalas, padanges“. Mūsų gi futū- 
ristai įpilietino paprastą žodį, kasdieninį, gru- 
bų ir šiurkštų. 

Antra vertus, “Keturi Vėjai" atnešė ir nau- 

ją turinį: "kalbėjo apie miestus, techniką, ma- 
šinas. .. bandė laužt pasenusius dalykus, nors ir 
nežmoniškai, bet kitoniškai", sakė Juozas Tys- 
liava. Mūsų futūristai savo naują mokslą buvo 
pasigavę daugiausia iš Majakovskio, bet, kaip 
priminė Juozas Tysliava, “Keturių Vėjų" kolek- 
tyvas “labai sąmoningai vistiek jieškojo lietu- 
viškų elementų ir kad tas modernizmas būtų 
išreikštas lietuviškos dvasios rėmuose". “Ketu- 
rių Vėjų“ brolijos nariai buvo reiklus savo ama- 
to meistrai. “Buvo išgvildentos beveik visos li- 
teratūros kryptys, laboratoriškai per aštraus 
kriterijaus mikroskopą išstudijuotos formos ir 
stiliai; drąsiai buvo daromi eksperimentai . 
Aš buvau jauniausias Keturių Vėjų narys ir kal- 
bėti gaudavau paskutinis. Kai aš atsiradau, 1a- 
bai nudžiugo Tysliava, nes iki tol jis buvo jau- 
niausias ir laikė tai neunoru“. Taip rašo apie 
anas futūrizmo dienas Antanas Rimydis savo 
autobiografijoje “Antrųjų Vainikų“ knygose. 
Tie jo žodžiai lyg dokumentuoja Juozo Tyslia- 
vos sijas su šia literatūros mokykla ir meta už- 
uominą apie pastarojo rangą mūsų futūristų 
hierarchijoje. Kiek liečia patį Juozą Tysliavą, 
“Keturių Vėjų“ dienos reiškė naują vingį ir 
naują spalvą jo lyrikoje. Tačiau amžinos ištiki- 
mybės jisai nebuvo čia prisiekęs. Prabėgus ka- 
pai metų, jisai apie “Keturių Vėjų“ žygius 
taip kalbėjo: “Vėliau tai praėjo, kaip ir visos 
mados.?? 

Vis dėlto “Keturi Vėjai" ir futūrizmas pa- 
liko ryškią žymę Juozo Tysliavos poezijoje, — 
ir formos ir turinio prasme. Jo lyrikoje nuskam- 
ba mechaniškoji kultūra, mašinos, radijas, ki- 
nas, lėktuvai, įsiveržia sportininkai su futbolu, 
jietim ir rekordais, išsirikiuoja miestai ir gat- 
vės. Vietomis, kai jisai jau regėjo Paryžių ir 
kitus pasviečius, jaučiama dar modernesnė gai- 
da, lyg ir surrealizmo paveikslai, Chagallio da- 
žas, kaip šioje ištraukoje: 

Vidury kaimo, kur medžiai ošia ir Vinguoja, 

kaip per sapną, 

Kur vieškelis, kaip diržas, nutiestas per 

lauko žolę, 

Vakarų šalies varna, atlėkus, padėjo 

kiaušinį, 


Kad po šimto metų iš jo išsiristų didelis 
miestas. 


Jau baigia švilpauti birželio auksaburnis 
mėnuo, 

Mano gimtojo kampo vandenys savo 
dumbluos užmigdo aukso karosus. 
Ateis ir vėl nueis per dangų debesys, kaip 
mano laimės metai, 
Tik anapus žvingaus praeitis — arklys 
supančiotas pakalnėj. 
(Poezija, 59 p.) 


Taip ryžtingai ir su Antano Rimydžio pa- 
stebėtu “unoru" žengdamas mūsų lyrikos lau- 
kais, Juozas Tysliava neišvengė teatralinės po- 
zos, deklamacijos ir manieros. Tokiu pavyzdžiu 
galima dėti ilgą jo eilėraštį — radijo poemą 
“Tysliava Paryžiuj": 

Klausykit jūs, 

Rouseau, 

Voltaire 

Ir Viktorai Hugo, 

Aš jūsų mizerablių ir kandidų kapinyne 

Baigiu šią savo radio poemą. 


Jos turinys — 
Jaunystė nežebota. 
Jos vardas — 


Tysliava Paryžiuj. 


Kaip Kazys Binkis ir kiti iš “Keturių Vė- 
jų“ brolijos, taip ir Juozas Tysliava geriausių 
šios rūšies rezultatų pasiekė, kai jie modernizmą 
maišė su anais jo minėtais “lietuviškais ele- 
mentais". Čia mūsų futūristai buvo originalūs, 
įdomūs, išradingi ir kūrybingi. Tokie geri 
Juozo Tysliavos eilėraščiai yra “ Ratai", “Pie- 
niška daina“, “Vėjas" ir ypač “Vyšnios žydi“. 
Štai pastarojo pora posmų: 

Kaimas džiaugias. 

Eržilai iš tvartų plinta. 

Jei paklaustum savo draugą, 

Kam svirnų pakraigės švinta, 

Atsakytų tau — sustojęs, — 

Kaimas džiaugias. 


Kelias eina. 

Dulkių debesys atjoja 

Ant žirgų, kur neša dainą 
Lauko seseriai ir broliui, 

Ir — kur žydi žalios lankos — 
Kelias eina. 


Geriausiais savo lyrikos pavyzdžiais Juozas 
Tysliava išsineria iš bet kokių literatūrinių mo- 
kyklų lukšto ir stoja prieš mus kaip natūralus 
talentas. Tokiems jo eilėraščiams būdingos sa- 
vybės — švari melodija, erdvus mostas, ritmo 
natūralumas, vaizdo ir išgyvenimo  gaivumas, 

skonio tikrumas ir nuotaikos sugestyvumas. 
Kiekvieno poeto palikimą išsijojus, bandymas 
esti išlaikytas, kai pasilieka keletas eilėraščių, 
kuriuos gali statyti šalia geriausių savo krašto 
poezijos pavyzdžių. Juozo Tysliavos kūryboje 
tokie pranokstantys posmai pirmiausia yra ''Ma- 
no deimantai“ ir “Naktis iš okeano". Iš paskes- 
nės kūrybos jisai savo širdyje ypač šiltai globė 
ilgesnį dalyką “Tėve Mūsų“, kurį sukompo- 
navo, intonuodamas šią maldą prūsų kalba. Šis 
kūrinys jam buvo artimas istorine prasme, sa- 
vo giminės ir kartos tradicija: Juozas Tysliava 
save laikė senųjų prūsų palikuoniu ir savo au- 
tobiografijoje rašė: “Mano tauta jau seniai iš- 
mirus, o kalba, kuria aš norėčiau rašyti, už- 
miršta". Šioje poemoje randame patetišką jaus- 
mą, tautos tragedijos stiprų išgyvenimą ir li- 
kiminės prasmės sklaidą, tačiau nėra sponta- 
niško lakumo ir gaivumo, kuris būdingas Juo- 
zo Tysliavos kūrybos viršūnei. Šiame kūrinyje 
yra vienas naujas jo raštų bruožas — religinis 
atspalvis, šiaip nejaučiamas jo veikaluose, ku- 
rių ašis daugiau yra jo asmuo ir patyrimas, sa- 
vo žemė, jos buitinė tikrove ir moderninė rea- 
lybė, didieji gamtos elementai, okeanai, vėjai ir 
žvaigždės, o ne metafizinė mįslė ar meditacija. 
“Tėve Mūsų“ sudaro lyg naują ženklą Juozo 
Tysliavos žodyje, nors gal reikšmingą ne tiek 
idėjine, o istoriškai tradicine bei genties pras- 
me. Šių elementų susibėgimas gerai matyti nors 
ir šioj ištraukoj: 

Aš, paskutinis prūsų palikuonis, 

Iškeliu rankas į dangų 

Ir meldžiuosi ... 

Nakties mėnesienoj girdžiu — 

Obliuoja grabą... 

Mano gulbino giesmėj 

Galandamojo kalavijo ašmenys žvanga. 

Viešpatie, šiąnakt mano širdis, 

Kaip žemė, dreba. 


“Tėve Mūsų“ bene ir yra Juozo Tysliavos 
“gulbino giesmė“. Ši poema pasirodė “Gabijo- 
je", literatūros metraštyje, 1954 metais ir yra 
bene stambiausias savo apimtimi jo kūrinys. 
Dar šių metų pradžioje Tysliava pasakojosi tu- 
rįs paruošęs “vieną prozos dalyką“ ir “beveik 
paruošęs rinktinę". O prieš porą metų sakėsi tu- 
rįs “paruošęs dvi knygas", — turbūt, tas pačias. 
Kažin ar jis tai galutinai sutvarkė, — vis ati- 
traukdavo dienos darbai. Antra priežastis: Juo- 
zas Tysliava buvo savotiškas perfekcionistas. 
Anot jo, kūryba tai tokis dalykas, apie kurį gali 
galvoti ir traukiniu važiuodamas. Todėl atsimi- 
nęs, kad “tokioj vietoj, tokiame posme galėčiau 
geriau padaryti", jis išsiėmęs blanknotą patai- 
sydavo. Kai mudu su J. Aisčiu rinkome lietu- 
vių poezijos antologiją, Juozas Tysliava man 

atnešė savo pataisytų eilėraščių tai knygai. Kai 
kurie pataisymai buvo tik smulkmenos, vienas 
žodis pakeistas kitu, bet tiksliai ir skoningai. 
Sakysime, eilėraštyje “Vėjas" buvo vieta: 

Girios braška, miestai griūva, 

O tas laivas, laivas jūroj. .. 


Antologijai jis atnešė su tokia mažyte at- 
mainą: 

Girios braška, miestai griūva, 

O tas laivas — lašas juroj... 


Dabar vietoje paprasto žodžių kartojimo pa- 
sigauta naujo vaizdo ir erdvios perspektyvos. 
Tokių smulkių, bet taiklių paįvairinimų rasime 
ir kitur. Kai kur atmainos lietė visą eilėraščio 
struktūrą, mintį ir iš dalies nuotaiką. “Vasaros 
naktis" dar seniau buvo perredaguota nuo pir- 
mo žodžio. Pirmiau buvo: 


Mano namas — girių pievų plotai, 
Ryto saulė — taurė sklidina. 
Pievų akys žalios, ašarotos 

Ir kaip gulbė vasaros daina. 


O paskui pataisyta: 


Tavo namas — girių, pievų plotai, 
Saulė, mėnuo — indai sklidini. 
Pievų akys žalios, ašarotos, — 
Gal ir tu pravirkti ketini? 


Taip Juozas Tysliava, savo ankstesniems 
eilėraščiams vis jieškodamas kito žodžio, saki- 
nio ar vaizdo, kuris suteiktų naujo reljefo, var- 
sos bei skambėjimo, vargiai ar bus spėjęs atlik- 
ti tai, kas pro kasdieninį triūsą jam vis knietėjo 
ir šmėsčiojo, kaip sąžiningam ir išreikalaujan- 
čiam savo amato ir meno meistrui. Tad ir jis 
būtų galėjęs tarti su anglų poetų W.H. Aude- 
nu: “Kitų akyse žmogus yra poetas, jeigu jis 
parašė vieną gerą eilėraštį. Savo paties akyse 
jis yra poetas tą momentą, kai jis savo naujame 
eilėraštyje daro paskutinį pakeitimą". 

* 


Juczas Tysliava gimė 1902 m. lapkričio 1 d. Geis- 
teriškių k., Keturvalakių valsčiuje, Vilkaviškio apskrity- 
je. Pirmas jo poezijos rinkinys išėjo 1922 m. Buvo tai 
Žaltvykslės. Toliau pasirodė Traukinys, 1923, Nemuno 
rankose, 1924, Auksų Lyta, 1925, Tolyn, 1926, ir Poe- 
zija, 1935. Pastaroji knyga išleista Amerikoje. Lietu- 
voje dirbo Eltoje, Lietuvos Aide, buvo Keturių Vėjų ko- 
lektyvo narys. Kaip švietimo ministerijos stipendijatas 
buvo nuvykęs į Paryžių. Ten išėjo jo eilėraščių vertimų 
knyga prancūzų kalba (1926). Amerika pasiekė 1932 m. 
ir nuo 1933 m. redagavo Vienybę. Be to, 1939-41 m, re- 
dagavo žurnalą “Lietuvą". Dalyvavo vietos lietuvių vei- 
kime, buvo Amerikos Lietuvių Tarybos New Yorko sky- 
riaus pirmininku, o pastaruoju laiku — Lietuvių Rašy- 
tojų Draugijos pirmininkas. Mirė šių metų lapkričio vie- 
nuolikta, ištiktas širdies smūgio. Straipsnyje duotos J. 
Tysliavos citatos, jei šaltinis nepažymėtas, yra paimtos 
iš įvairių jo pasikalbėjimų, įrašytų juostelėse. 


Įuozas Tysliava 


NAKTIES DAINA 


Erdvėj žvaigždės deimantinės, 
Tartum perlai ant krūtinės, 
Spindi, šviečia. 


Į laukus,į pievų plotus 
Iš pastogės samanotos 


Žmogų kviečia. 


Stingsta kraujas tavo kūne — 
Mėnuo — žemės atskalūnas 
Burtus traukia. 


Erdvėj žvaigždės deimantinės, 
Tartum perlai ant krūtinės, 
Ryto laukia. 

VĖJAS 


Vėjas lekia ir kvatoja, 
Vėjas žemėje kovoja. 
Kas ne jo gaida užgroja, 
Tam išlaužia vėjas koją. 


Žemė ūžia, vėjas lekia, 
Žemė — mirštanti plaštakė. 
Vėjas lekia, kaip patrakęs, 
Vėjas lupa žemei akį. 


Girios braška, miestai griuva, 
O tas laivas — lašas jūroj; 
Vėjas lekia ir nežiūri, 

Kur čia miestas, kur čia jūra. 


LIK SVEIKA 


Lik sveika, mano laimės dalele, 
Metas grįžti man savo keliu. 
Nors krūtinėje širdį man gelia, — 
Pasiguosti aš tau negaliu. 


Laimės elgeta niekad nebuvęs, 

Aš nemoku nei verkt, nei maldaut. 
Tos svajonės, tos lekiančios žuvys — 
Aukso tinklas negal jų sugaut. 


Ryto ašaros gėlę nuplauna — 
Ilgesys atsiliepia dainoj: 
Niekados jau nebūsi tu jaunas 
Šitoj žemėj, skausmų kupinoj. 


Nusirito naktis ašarota 
Sidabrinės aušros ašmenim. 
Aš einu per žaliuojantį plotą, 
Abejodamas savo širdim. 


MANO DEIMANTAI 


Šiapus jūrų varpai, 
Vakariniai varpai, 

O anapus — Sidabro rytojus. 
Vai kodėl taip anksti 

Mano laimę karpai, 
Svetimųjų šalių mylimoji? 


Chrizantemų baltų, 

Chrizantemų rausvų 

Jau priskyniau be galo, be krašto. 
Lekia laimė tolyn, 

Mylimoji, tai tu — 

Mano deimantas pasakų raštuos. 


Supa laivą tolyn, 

Mano laivą tolyn, 
Horizontas — lelijų lelijos. 
O daugyn, vis daugyn 
Nematytų vilnių 
Vakarinės padangės atlijo. 


Skamba jūrų daina, 

Vakarinė daina 

Pakrašty — mano pasakų rytas. 
Ei, skambėk ir aidėk, 

Mano laimė jauna, 

Tau svajonių dangus atdarytas. 


Chrizantemų baltų, 

Chrizantemų rausvų 

Jau priskyniau be galo, be krašto. 
Lekia laimė tolyn, 

Mylimoji, tai tu — 

Mano deimantas pasakų raštuos. 


MYLIMOJI 


Tu graži ir didelė, kaip Roma tarp kalnų. 
Tave garbina mano sąžinės gaisrininkai. 
Audros išvyniojo temstančius vieškelius, 
Kuriais tu ateini ir nueini, kaip istorija. 


Dar šią pačią naktį aš įsilaušiu į tavo gyvenimą 
Ir tavo akių ramybės piramides aš išvogsiu — 
Aš ilgesio pamušalas laiko ir erdvės apsiauste, 
Aš paskutinis žemės ir dangaus drebėjimo 
akordas. 


Tu iškilminga, kaip karaliaus Saliamono giesmės, 
Nuostabi, kaip kviečių žydėjimas Manitobos 
žemėje. 
Dangaus katile užvirė žvaigždžių metalas — — 
Du meilės darbininkai atėjo iš rytų ir nuėjo į 
vakarus. 


“MATER ET MAGISTRA" UŽMOJIS 
IR GAIRĖS 


ERANAS BRAZVS M. LC. 


Socialinino užmojo platumas 


Sisteminio darnumo atžvilgiu naujoji Jono 
XXIII enciklika “Mater et Magistra" neprilygsta 
ankstesniesiems Leono XIII, Pijaus XI ir Pijaus 
XII socialiniams dokumentams.! Tačiau savo 
vispusiškumu, praktiškumu ir sugestijų gausu- 
mu ji pralenkia pirmąsias ir tikrai atspindi da- 
bartinio popiežiaus širdingą pastoracinį būdą, 
linkusį ne tiek mokyti, kiek atkreipti dėmesį į 
gyvas mūsų laikų problemas ir padrąsinti ryž- 
tingai imtis galimų žygių. 

Tačiau būdingiausias, be abejo, yra nau- 
jas socialinio klausimo samprotis, savo užmo- 
ju Žymiai išeinąs už “Rerum novarum“, “Gua- 
dragesimo anno“ ir Pijaus XII 1941 m. Sekminių 
kalbos ribų. Tai lengva pastebėti iš sekančio šio 
dokumentų sugretinimo. 

“Rerum novarum“ enciklika praktiškai ri- 
bojasi tik socialiniu darbininkų klausimu ka- 
pitalistinėje ano meto, ypačiai Europos ir Šiau- 
rės Amerikos visuomenės santvarkoje. Ji turi 
dvi pagrindines dalis. Pirmojoje atmetamas so- 
cializmo siūlomas darbininkų klausimo spren- 
dimas kaip neteisingas, nes neigiąs įgimtą pri- 
vačios nuosavybės teisę. Antrojoje dalyje duo- 
damas krikščioniškasis sprendimas, reikalaująs, 
kad solidariu laisvų profesinių sąjungų bendra- 
darbiavimu tarp kapitalo ir darbo būtų įgyven- 
dintas objektyvus teisingumas ir meilė. Bend- 
rosios gerovės ribose valstybė turi teisę ir pa- 
reigą saugoti privačią nuosavybę, ginti darbi- 
ninkų teises, gerinti darbo atlyginimą ir sąly- 
gas, skatint santaupas. 

Atidžiai sekdami “Rerum novarum“ turinį, 
negalime nepastebėti fakto, kad tenai yra 
sprendžiama tik pusiausvyros atstatymo proble- 
ma tarp darbo ir kapitalo. Šitokį socialinį klau- 
simą Bažnyčiai tada kėlė ano meto liberalisti- 
nis kapitalizmas ir socialistinis kolektyvizmas, 
kurie dar ir šiandien neišeina už šitaip keliamo 
klausimo ribų. Panašiai ir “Guadragesimo 
anno'“ enciklikos laikais socialinis klausimas ri- 
bojasi pusiausvyros atstatymu tarp kapitalo ir 
darbo. Pagrindinis Pijaus XI rūpestis buvo eko- 
nominiam gyvenimui duoti vieną vadovauja- 
mą principą ir nužymėti gaires tam principui 
įgyvendinti. Savo encikliką jis skirsto į tris da- 
lis. Pirmojoje įvadinėje dalyje apžvelgiamas 


gausus “Rerum novarum“ derlius Bažnyčios, 
valstybės ir profesinių sąjungų baruose. Antro- 
sios dalies branduolį sudaro socialinis teisingu- 
mas, kaip vadovaujantis ekonominio ir sociali- 
nio gyvenimo principas. Kelias šiam principui 
įgyvendinti yra tokia pastovi teisinė santvarka, 
kurioje pačios profesinės sąjungos, valstybės pa- 
dedamos, derintų savo interesus su bendrąja 
gerove. Trečioji dalis kalba apie ūkinio ir so- 
cialinio gyvenimo reformą: apie reikalą neža- 
botą ekonominę konkurenciją pajungti teisingu- 
mo reikalavimams; apie komunizmo ir socializ- 
mo nesuderinamumą su krikščionybe; apie įgy- 
vendinimą sveiku protu ir evangelija paremtos 
krikščioniškosios ūkio ir visuomenės santvarkos 


Pijus XII savo 1941 m. Sekminių kalboje, 
pasakytoje per radiją 50 metų “Rerum nova- 
rum" sukakties proga, visai neliečia aktualiųjų 
gyvenamojo Momento problemų dėl suprantamo 
totalinio karo sąlygų. Apsiriboja tik paskutinio 
dešimtmečio socialinės raidos apžvalga ir būsi- 
miesiems pokario tvarkytojams duoda tolimes- 
nes gaires medžiaginių gėrybių naudojimo, dar- 
bo ir šeimos teisių srityse.? 


“Mater et Magistra" socialinis užmojis yra 
daug platesnis. Jis pralaužia tradicines socialinio 
klausmo ribas ir apima aktualiųjų visuomenės 
problemų visetą. Šalia ilgą laiką svarstyto pu- 
siausvyros atstatymo tarp kapitalo ir darbo, 
naujoji enciklika jau svarsto pastaraisiais lai- 
kais labai aktualiu virtusį pusiausvyros atsta- 
tumo reikalą tarp žemės ūkio ir pramonės bei 
viešųjų tarnybų; tarp amatinės ir smulkios ga- 
mybos įmonių iš vienos pusės ir stambiųjų įmo- 
nių iš kitos; tarp nelygiai išsivysčiusių sričių, 
kraštų ir ištisų kontinentų; tarp gyventojų prie- 
auglio ir pragyvenimo priemonių. Šitaip socia- 
linį klausimą kelti šiandien Bažnyčią verčia 
mokslo ir technikos, socialinė ir politinė 
pažanga. Naujasis socialinių problemų platumas 
ir sudėtingumas aiškiai parodo visą materialis- 
tinio ir komunistinio visuomenės sampročio 
siaurumą ir bergždumą. Socialinis ir ūkinis gy- 
venimas nesiriboja kapitalo ir darbo santy- 
kiais, ir jo problemos nesibaigia gamybos kė- 
limu ir pelno pasidalinimu. Reikia teisingumu 
ir meile paremto solidaraus bendradarbiavimo 
visų viešojo gyvenimo sandų: darbininkų ir tech- 

nikų, vedėjų ir tarnautojų, pramonininkų ir 
vartotojų, privačių, valstybinių ir antvalstybi- 
nių veiksnių. Šitoks bendradarbiavimas supo- 
nuoja dorinių ir religinių vertybių primatą, 
kurį materialistinė pasaulėžiūra atmeta ir igno- 
ruoja. 

Štai kodėl naujajai enciklikai yra būdin- 
gas naujas tonas ir naujas mostas, kuriuose jau 
"dvelkia artėjančio visabažnytinio susirinkimo 
dvasia. Kartu metasi į akis ir didelis aišku- 
mas. Sunkius ir raizgius klausimus ji dėsto 
paprasta, bet išsakia kalba, tiksliai išreiškian- 
čia gilias tiesas. Išeities taškas atskiroms pro- 
blemoms spręsti nėra atsaji dedukcija, bet tiks- 
li konkrečių gyvenimo faktų analizė. Tikrovė 
čia neprievartaujama, nespraudžiama į iš anks- 
to nustatytos teorijos rėmus. Neduodama leng- 
vų, vienareikšmių sprendimų, kurie suprastina 
tikrovę, apeina realias sunkenybes ir neatsižvel- 
gia į kintamus mokslo ir technikos, laiko ir vie- 
tos reikalavimus. Tačiau, nežiūrint šito ap- 
dairaus atsargumo, enciklikos sprendimai nė- 
ra migloti, bet aiškūs, drąsūs, konkretūs ir tiks- 
lūs. 

Enciklikoje nėra polemikos. Joje sąmonin- 
gai išvengta kai kurių ginčijamų klausimų to- 
dėl, kad dar norėta juos palikti laisvai disku- 
sijai ir palaukti, kolei pilnai išsirutulios ir su- 
bręs, o dėl kai kurių gal pasisakys ir artėjantis 
visabažnytinis susirinkimas. Šią enciklikos ty- 
lą kai kurios neosocialistinės, laicistinės ir ki- 
tokios grupės bando išsiaiškinti savo naudai, nes 
tyla esanti gera byla. Šitoki per ankstyvi encikli- 
kos “prisitaikymai"' yra, žinoma, tiek verti, kiek 
jie atitinka bendrąją jos liniją ir principinių 
socialinių Bažnyčios direktyvų visetą. 

Tačiau ir nebūdama polemiška, “Mater et 
Magistra" netiesiogiai ir kone papunkčiui atsako 
į kai kurių kraštutinių ideologijų “programas? 
pozityviais argumentais. Griežtai ir įsakmiai at- 
metamas materialistinis determinizmas visose 
srityse. Mokslo, technikos, ūkio ir socialinio 
gyvenimo raida nepriklauso nuo jokių “bū- 
tinų plėtros dėsnių“, bet tik nuo laisvo žmo- 
gaus apsisprendimo. Reikia tik, kad visi vie- 
šojo gyvenimo veiksniai veiktų pagal pilnutinį 
teisingumą ir meilę, ir visos socialinės proble- 
mos išsispręs be taip įžūliai įtaigojamo komunis- 
tinės sistemos “neišvengiamumo"". 

Jei ankstesnės enciklikos betarpiškai buvo 
taikomos daugiau pažengusiųjų Europos ir Ame- 
rikos kraštų pramonės sluogsniams, tai “Mater 
et Magistra" jau aiškiai sprendžia viso pasau- 
lio problemas ir kviečia bendradarbiauti ne tik 
katalikus, bet ir “visus geros valios žmones““, 
kurie nori vadovautis sveiku protu ir prigim- 
tąja teise. Bažnyčia čia stovi prieš savo univer- 
salinį pašaukimą: sužmoginti ir sukrikščioninti 

visą pasaulį su visa jo moderniąja kultūra. 
IŠiandien visiems pradeda aiškėti jau seniai 
Bažnyčios skelbiama esminė žmonijos vienybė 
ir jos problemų nedalomumas. Viena yra Žžmo- 
gaus prigimtis, viena visos žmonijos kilmė ir 
vienas jos kelias į pilnutinę gerovę. Todėl en- 
ciklika ir kreipiasi į visą žmoniją, kuri jau 
baigia apvaldyti žemę ir ruošiasi savo nuoty- 
kingiems žygiams į visatos erdves. Kreipiasi 
kaip paties Dievo siųsta Motina ir Mokytoja, 
kuriai rūpi nedalomas viso žmogaus ir visos 
žmonijos likimas net tik antlaikinėje, bet ir lai- 
kinėje plotmėse, kurios sąlygoja viena kitą ir 
lygiai priklauso nuo to paties Dievo, malonės ir 
prigimties davėjo. 

Šioje laikinės gerovės plotmėje “Mater et 
Magistra" atvirai priima visą politinę ir pa- 
saulėžiūrinę pasaulio įvairovę ir nesivaržo jo- 
kiomis užtvaromis. Ji mielai pripažįsta kiek- 
vieną teigiamą iniciatyvą ir tikras pasiekas ne 
vien katalikų, bet ir nekatalikų ir religijos at- 
žvilgiu neutralių institucijų. Ypač šiltai atsilie- 
pia ji apie Tarptautinę Darbo Organizaciją ILO? 
ir apie Jungtinių Tautų Mitybos bei Žemdir- 
bystės Organizaciją FAO, kurios centras yra 
Romoje.“ 

Pagrindiniai naujosios enciklikos tikslai yra 
du. Pirmasis yra patikslinti jau ankstesniuose 
Bažnyčios dokumentuose paskelbtus socialinius 
principus ir nustatyti gaires tolimesniam krikš- 
čioniškojo socialinio mokslo vystymui. Antrasis 
yra apibrėžti mūsų laikų socialinį klausimą, to 
li siekiantį už darbo ir kapitalo pusiausvyros 
ribų, ir nurodyti kelią į krikščionišką jo spren-- 
dimą. Šiuodu svarbiausius “Mater et Magistra" 
rūpesčius čia ir norima kiek išsamiau pasvars- 
tyti. 


I. GAIRĖS KRIKščIONIŠKAJAM SOCIALI- 
NIAM MOKSLUI VYSTYTI 


1. Bažnyčia turi savą socialinį mokslą. 


Akcentuodami Bažnyčios  antgamtiškumą, 
nemaža katalikų popiežių pasisakymus sociali- 
niais klausimais dažnai sutikdavo su neįsiparei- 
gojančiu abejingumu. Kokia teise Bažnyčia, bū- 
dama antgamtinė bendruomenė ir rūpindamasi 
amžinąja žmonių gerove, gali kalbėti ūkiniais 
bei socialiniais klausimais ir net turėti savą 
socialini mokslą? Tiesa, kad ji turi savų dorinio 
ir religinio pobūdžio principų. Tačiau tie 
principai yra perdaug bendri ir tegali tvarkyti 
atskiro krikščionies sąžinę, o ne ūkinio ir vi- 
suomeninio gyvenimo tikrovę, kuri juk turi nuo 
nieko nepriklausomą savitą dėsningumą. 

Lengva pastebėti, kad už šitos pažiūros, ku- 
ri yra daug giliau ir plačiau įsišaknijusi, negu 


paprastai manoma, slypi liberalistinė dvasia „Ji 
reikalauja Žmogui visiškos laisvės. Taigi ir lais- 
vės nuo Dievo. Dievas gali sau būti antgamties 
atskirybėje, tačiau jis negali maišytis mūsų pa- 
saulio realybėje. 

Šita pastanga nurealinti Dievą ir pabėgti 
nuo Jo įtakos driekiasi per visą žmonijos istori- 
ją. Tai yra sukilimo prieš Dievą dvasia, kuri 
pastato žmogų Dievo vietoje. Šitaip “sudievin- 
tas" žmogus arba paneigia patį Dievą (ateisti- 
nis liberalizmas), arba paneigia Jo įtaką rea- 
liam pasauliui (pozityvistinis liberalizmas), ar- 
ba "panaudoja" Dievą savo tarnybai (prakti- 
nis liberalizmas). 

Šitos iš pažiūros skirtingos liberalizmo for- 
mos turi tą pačią ištaką ir, saviškai pasitalkinda- 
mos, siekia to paties tikslo. Skiriasi tik savo 
prisitaikymu ir priedanga. Ateizmui, kuris nei- 
gia teologinę tiesą kaip protui neprieinamą ap- 
reiškimą, pasitarnauja pozityvizmas, kuris nei- 
gia metafizinę tiesą kaip juslėmis nepatikrina- 
mą išprotavimą apie dalykų esmes ir paties 
žmogaus prigimti bei ja remiamą prigimtąją 
teisę. Ne žmogaus prigimtimi, bet “pozityviais" 
gyvenimo faktais remiama teisė turinti ap- 
spręsti ūkinę ir socialinę santvarką. 

Ateizmui ir pozityvizmui savaip pasitar- 
nauja praktinis liberalizmas, kuris yra daug 
“praktiškesnis"" ir už “protu"' pasikliaujantį ate- 
izmą, ir už "faktais" besiremiantį pozityvizmą. 
Bažnyčią jis ima kaip viešoje gyvenimo “faktą", 
kaip faktinę moralinę “jėgą"", kurios socialinę 
doktriną, autoritetą ir vardą panaudoja labai 
“faktiškiems"'" privatiems ar partijos interesams 
pridengti. 

Paskutinių dešimtmečių istorija prikišamai 
parodė, kad laisvė nereiškia nepriklausomybės 
nuo Dievo, ir kad jos suabsoliutinimas neišven- 
giamai veda į absoliutizmą, į savivalę. Savava- 
liška laisvė nusilenkia tik pažintam būtinumui 
ir tik priversta pripažįsta kitų laisvę. Jos dia- 
lektika yra prieštaravimas, jos šūkis yra kitų 
išskyrimas, varžytynės, kova. Mūsų karta yra 
gyva liudininkė, kad nežabota liberalistinė kon- 
kurencija ne “veda" į klasinę visuomenę, bet 
yra klasių kova; kad komunizmas ne “veda" į 
beklasę visuomenę, bet yra proletariato dikta- 
tūros kova prieš kapitalo diktatūrą; kad visų 
totalitarinių diktatūrų motina yra “pozityvioji" 
jėgos faktų teisė, o socialiniai, nacionaliniai ir 
rasiniai skirtumai — jų tėvas. Štai kodėl Jung- 
tinių Tautų Organizacija, skelbdama “žmogaus 
teises", jau nebesiremia “pozityviąja", atseit, 
“faktiškąja"" visuomenės duotybe, bet reikalau- 
ja, kad faktiškoji visuomenės duotybė atitiktų 
laisvą žmogaus prigimtį, t.y. jos prigimtąją 
teisę. O tai jau yra aiškus priartėjimas prie 
Bažnyčios skelbiamo socialinio mokslo, palaips- 


niui išrutulioto pastarųjų septyniasdešimties me- 
tų būvyje. 

“Rerum novarum“ enciklika dar nevartoja 
"socialinio mokslo" termino. Ji sakosi tik duo- 
sianti "principus, kurių pagalba galima išspręs- 
ti (darbo ir kapitalo) konfliktą pagal teisingu- 
mo ir tiesos reikalavimus". Iš tų principų, grin- 
džiamų evangelija, sveiku protu, prigimtąja tei- 
se ir amžių patirtimi, ji išveda visą eilę socia- 
linių “teisių ir pareigų, kurių moko krikščio- 
niškoji filosofija“. 

Enciklika “Guadragesimo anno“ visą “Re- 
rum novarum'“ turinį vadina “krikščioniškąja 
filosofija" ir Leono XIII “socialine ir ekonomine 
doktrina";", kurios principų skatinimas, popie- 
žių papildomas ir katalikų akcijos nuolat pratur- 
tinamas, pamažu auga “katalikiškasis socialinis 
mokslas", spręsdamas vis naujus socialinio gy- 
venimo klausimus, kurdamas naują socialinę tei- 
sę ir institucijas “pagal laiko reikalavimus“'. 
Bažnyčiai paties Dievo yra uždėta pareiga skelb- 
ti ir aiškinti “visą dorovinį įstatymą", kurio in- 
tegralinė dalis yra socialiniai bei ūkiniai žmo- 
nių santykiai. “Nors ūkis ir dorovė savo srityse 
naudojasi savitais dėsniais, tačiau yra klaida 
tvirtinti, kad ūkinė tvarka taip yra svetima do- 
rinei, jog jokiu būdu nuo jos nepriklauso??.š 

Pijus XII savo 1941 m. Sekminių kalboje ne 
tik pabrėžia Bažnyčios kompetenciją spręsti, ar 
kuri socialinė santvarka derinasi su prigimto- 
sios teisės ir apreiškimo reikalavimais?, bet ir 
pats toliau vysto krikščioniškąjį socialinį moks- 
lą ypačiai medžiaginių gėrybių naudojimo, dar- 
bo ir šeimos teisių srityse. 

Vienas iš pačių svarbiausių principinių Jo- 
no XXIII enciklikos “Mater et Magistra“' pasi- 
sakymų liečia pačią socialinę Bažnyčios doktri- 
ną. Jį galima suvesti į sekančius pagrindinius 
punktus: 

1. Negali būti jokios abejonės, kad Bažny- 
čia turi teisę ir pareigą rūpintis socialiniais klau- 
simais. Ūkiniai ir socialiniai klausimai jai rūpi 
ne tik todėl, kad nuo jų deramo išsprendimo 
priklauso “nedalomo žmogaus“ dorinis bei reli- 
ginis tarpimas, bet ypač todėl, kad pati Baž- 
nyčios dorinė ir religinė misija ją įpareigoja 
stovėti visą žmogaus veiklą ir kūrybą apiman- 
čios dorovės sargyboje. Religijos apginti negali- 
ma, neginant viso žmogaus ir jo nelygstamų tei- 
sių. Tačiau būtų klaida manyti, kad ūkine ir so- 
cialine gyvenimo sankloda Bažnyčia domisi tik 
savigynos sumetimais. Iš tikrųjų jai rūpi 'vi- 
sas konkretus žmogus“, kurio gamtinė gerovė 
sąlygoja antgamtinę laimę.!? 

2. Bažnyčios kompetencija ūkio ir visuo- 
menės gyvenimo srityse nesiriboja keletu bend- 
rų dėsnių, liečiančių žmonių tarpusavio santy- 
kius. Evangelijos ir prigimtosios teisės šviesoje 

ji yra išvysčiusi pilnutinę visuomenės filosofiją, 
kurios nekintami dėsniai tinka visiems laikams. 
Krikščioniškosios visuomenės filosofijos dėsnius 
taikant ūkinio ir visuomeninio gyvenimo prak- 
tikai, rutuliojasi ir auga krikščioniškasis sociali- 
nis mokslas. Jo šaltiniai yra jau ne tik evangeli- 
jos nušviesta prigimtoji teisė, bet ir ūkinio bei 
socialinio gyvenimo duotybė, kurią nagrinėja 
patirtinis visuomenės mokslas. Savaime supran- 
tama, kad Bažnyčia neturi ir negali turėti savo 
atskiro ekonomijos ar visuomenės mokslo, kaip 
negali turėti savos matematikos, fizikos, chemi- 
jos ar istorijos. Patirtinių mokslų srityje ji yra 
lygi su visais. Tačiau ji turi savą socialinį moks- 
lą, kuris savo išvadas daro iš dviejų skirtingų 
prielaidų sugretinimo. Didžioji jo prielaida yra 
nekintami krikščioniškosios visuomenės filosofi- 
jos dėsniai. Mažoji prielaida yra objektyvios pa- 
tirtinio visuomenės mokslo išvados ir konkre- 
tūs ūkinio bei socialinio gyvenimo reikalavimai 
pagal laiko ir vietos sąlygas. Aišku, kad socia- 
linių sprendimų teisingumas visuomet priklau- 
sys nuo galimai tikslesnio faktų stebėjimo, ana- 
lizavimo, įvertinimo ir pritaikymo pagal pačios 
enciklikos teikiamą taisyklę: “stebėti, spręsti, 
veikti".!! O tai jau yra specialistų pasauliečių 
uždavinys. Mokančioji Bažnyčia tepasilieka sau 
teisę kontroliuoti, ar praktiškieji sprendimai ne- 
prieštarauja evangelijos ir prigimtosios teisės 
reikalavimams.!? 

3. Enciklika įsakmiai pabrėžia, kad taip 
suprastas “krikščioniškasis socialinis mokslas 
yra neatskiriama krikščioniškosios gyvenžiuros 
dalis?5: Todėl reikalaujama, kad ji būtų dės- 
toma visose katalikiškose mokyklose, parapijo- 
se ir organizacijose. Negana to: krikščioniškąjį 
socialinį mokslą turi lydėti krikščioniškas vi- 
suomeninis auklėjimas, kad kiekvienas gerai į- 
prastų atlikti visas socialines pareigas savo pro- 
fesijos srityje. Bažnyčios kaip vieningo Kris- 
taus mistinio Kūno sąmonė turi pabusti viso- 
se profesijose ir apvaisinti visus ūkinio bei so- 
cialinio gyvenimo santykius. 


2. Socialinio Bažnyčios mokslo principai 


Visas enciklikos “Mater et Magistra'“ socia- 
linis mokslas remiasi keletu pagrindinių prin- 
cipų, kurių svarbiausieji yra: asmens primatas, 
savivalda, lygiateisinis bendradarbiavimas, pri- 
vati nuosavybė, bendroji gerovė, pagalbišku- 
mas, teisingumas ir teisybė, pusiausvyra. 

Asmens primatas yra svarbiausias krikščio- 
niškojo socialinio mokslo principas ir visų so- 
cialinių sprendimų raktas. Jis reikalauja, kad 
žmogus ir jo darbas būtų augščiau statomas už 
daiktą ir kapitalą. Jis rodo, kad ūkinių klau- 
simų centre stovi žmogiškasis asmuo su visomis 

savo laisvės ir atsakomybės problemomis ir 
kad todėl yra pavojinga klaida manyti, jog eko- 
nomija yra visiškai nepriklausoma nuo etikos. 
Šito principo šviesoje iš karto aiškėja, kad augš- 
čiausias ekonomijos principas negali būti pri- 
vatus pelnas ir kad ekonominės politikos tikslas 
nėra tik galimai didesnė gamyba, ignoruojanti 
moralines vertybes. 

Tačiau asmuo čia reikia suprasti pilnutine 
krikščioniškąja prasme: ne tik kaip nelygsta- 
mas “sau žmogus“, bet kaip Dievo įsūnis. “Vi- 
suomeninės santvarkos pagrindas, priežastis ir 
tikslas yra atskiri žmonės, kokie jie yra ir turi 
būti pagal savo visuomeniškąją prigimtį ir ant- 
gamtinį  pašaukimą.!* titikti žmogaus kaip 
Dievo įsūnio orumą ir tarnauti pilnutiniam jo 
išsiskleidimui yra pats augščiausias ūkinės ir 
visuomeninės santvarkos idealas. Prie šito idealo 
visuomenės santvarka artėja, įgyvendindama 
laisvę ir visuomeniškumą, kurių reikalauja ne- 
lygstama ir sociali žmogaus prigimtis. Laisvė 
yra asmens teisė, kuri reiškiasi atsakinga ini- 
ciatyva. Visuomeniškumas yra asmens pareiga, 
kuri reiškiasi teisingumu ir meile paremtu soli- 
darumu. Laisvė reikalauja visuomeniškumo, ku- 
ris laiduoja jos neliečiamumą. Visuomenišku- 
mas reikalauja laisvės, kuri jam duoda iniciaty- 
vos ir atsakingumo. Tiek viena laisve be soli- 
daraus visuomeniškumo (liberalistinis kapita- 
lizmas), tiek vienu visuomeniškumu be atsa- 
kingos laisvės (kolektyvistinis socializmas) pa- 
remta santvarka prieštarauja laisvai ir socialiai 
žmogaus prigimčiai. Štai kodėl per visą encik- 
liką kaip raudona gija eina reikalavimas, kad 
ūkio ir visuomenės santvarka neslopintų asme- 
nybės vystymosi ir išlaikytų deramą pusiau- 
svyrą tarp laisvės ir visuomeniškumo reikala- 
vimų; kad nebūtų varžoma ar net atimama 
privati iniciatyva ir atsakomybė jokioje ūkinio 
bei visuomeninio gyvenimo srityie; kad būtų 
skatinami ir remiami amatai bei smulkios šei- 
minės apimties įmonės, kurios ugdo asmeninę 
atsakomybę ir jungia darbą su kapitalu vieno- 
se rankose, naikindamos socialinių konfliktų ži- 
dinius. 

Tačiau būtų klaida manyti, kad asmens 
primatas neigia didžiųjų įmonių reikalą. Visai 
ne. Technikos pažanga reikalauja, kad jos būtų, 
ir yra daug sektorių, kur jos šiandien yra bū- 
tinos. Bet asmens primatas reikalauja, kad jo- 
se viešpatautų “žmoniški santykiai", kad dar- 
bininkas nebūtų tik “nebylys vykdytojas", bet 
kad dalyvautų įmonių vystyme bei jų pelne ir 
galėtų savo reikalus ginti ne tik pačioje įmonė- 
je, bet ir valstybinėje bei antvalstybinėje plot- 
mėse, kur šiandien vyksta visi svarbesnieji so- 
cialiniai sprendimai. Tačiau tas pats asmens pri- 
matas reikalauja, kad kiekvieno asmeninė ini- 


ciatyva visur ir visada būtų visuomeniškai so- 
lidari, t.y. palenkta bendrajai visų gerovei. 

Savivaldos, arba autonomijos principas be- 
tarpiškai kyla iš asmens primato. Asmens laisvė 
reikalauja nepriklausomybės, o nepriklausomy- 
bė reiškia neliečiamybę, savivaldą. Savivalda 
nera politinės bendruomenės dovana: ji kyla 
iš pačios nelygstamos žmogaus prigimties —iš 
Dievo. Iš prigimties savivaldžios yra visos pri- 
vačių asmenų laisvai sudarytos profesinės, kul- 
tūrinės bei socialinės bendruomenės. Valsty- 
bės pareiga tėra globoti ir ginti asmens nelie- 
čiamybę ir tarpinių bendruomenių savivaldą. 

Lygiateisio bendradarbiavimo principas plau- 
kia iš laisvam asmeniui įgimto visuomenišku- 
mo. Visuomeniškumas yra asmens pareiga ir 
teisė atiduoti savo duoklę bendrajam labui. As- 
mens laisvė reikalauja, kad toji duoklė būtų 
atiduodama kiekvieno asmeniška iniciatyva ir 
atsakomybe. Tai reiškia, kad visi turi teisę ir 
pareigą kaip lygiateisiai bendradarbiai, o ne kaip 
nebyliai įrankiai, prisidėti prie bendrosios ge- 
rovės ne tik įmoninėje, bet ir valstybinėje bei 
pasaulinėje plotmėse. 

Privačios nuosavybės principas seka iš as- 
mens primato visuomenėje ir yra konkreti pri- 
vačios gerovės išraiška. Kaip asmuo yra pirmes- 
nis už visuomenę, taip ir privati gerovė, atseit, 
privati nusavybė, yra pirmesnė už bendrąją 
nuosavybę ir bendrąją gerovę, kuri teturi 
antraeilės, pagalbinės reikšmės. Privati nuosa- 
vybė apima ir gamybines priemones ir yra 
asmens laisvės laidas. Tai patvirtina ir kasdie- 
ninė komunizmo praktika. Gamybos priemonių 
suvisuomeninimas atima ne tik ekonominę, bet 
ir kultūrinę, ir dvasinę laisvę. Valstybė gauna 
kultūrinį monopolį, nes juk valdiniai veiksniai 
sprendžia, kokios knygos filosofijos, mokslo, me- 
no, literatūros, religijos srityse gali būti spaus- 
dinamos suvalstybintose leidyklose. Ir taip vi- 
sose kitose srityse privačią iniciatyvą pakeičia 
valdinis planavimas, o natūralų privačios nuosa- 
vybės skatulį — įstatyminė prievarta. Tokiu 
būdu ir privačią nuosavybę naujoji enciklika 
pastato asmens gynimo vaidmenyje ir parodo, 
kaip visa turi būti palenkta asmens tarnybai. 

Nuosavybė nėra pirmoji žmogaus teisė 
daiktų atžvilgiu. Pirmesnė ir svarbesnė už ją 
yra teisė naudotis medžiaginėmis gėrybėmis sa- 
vo gyvybei palaikyti. Iš šitos pirminės naudo- 
jimosi teisės išplaukia teisė turėti kai kuriuos 
daiktus, jų tarpe ir gamybos įrankius, kaip nuo- 
savus. Tačiau ir tapdamos nuosavybe, medžia- 
ginės gėrybės nepraranda savo socialinės tunk- 
cijos, betarpiškai kylančios iš pirmesnės visų 
teisės naudotis daiktais. 

Asmens primatas prieš daiktą ir darbo 
primatas prieš kapitalą reikalauja, kad gamy- 


bos naša būtų paskirstoma tarp visų joje daly- 
vaujančių asmenų (įmonės darbininkų, tarnau- 
tojų, savininkų) pagal teisingumą ir teisybę. 
Todėl ne tik kapitalas, bet ir darbininkai su tar- 
nautojais turi dalyvauti įmonės pelne, jos dar- 
bo sąlygų gerinime, tvarkyme, vystyme. Kadan- 
gi įmonės tvarkymas ir vystymas reiškia ini- 
ciatyvos ir atsakomybės teisę, o iniciatyva ir 
atsakomybė be laisvės ir nuosavybės yra nerea- 
li, todėl reikia, kad darbininkai ir tarnautojai 
galėtų dalyvauti įmonės nuosavybėje ir kad jų- 
jų balsas būtų išgirstas ir turėtų reikiamą svo- 
rį ne tik pačioje įmonėje, bet ir valstybinėje 
bei antvalstybinėje plotmėse pagal lygiateisio 
bendradarbiavimo principą. 

Bendrosios gerovės principas atsiremia į 
visuomenišką žmogaus prigimtį ir turi tarnauti 
asmeniui, kuris savo pilnam išsiskleidimui yra 
reikalingas visuomenės pagalbos. Bet atskiras 
asmuo tik tiek turi teisės į kitų asmenų, arba 
visuomenės, pagalbą, kiek jis pats įsipareigoja 
ją kitiems teikti. Štai kodėl socialinė žmogaus 
prigimtis reikalauja, kad privati nuosavybė ir 
privati gerovė atliktų kartu ir socialinį vaid- 
menį, kad tarnautų bendrajai gerovei. 

“Mater et Magistra“ pastebi, kad mūsų lai- 
kais ūkinis ir socialinis gyvenimas turi stiprių 
tendencijų visuomenėti. Tai yra natūralus pa- 
žangos reiškinys, nes visuomenėjimas atitinka 
socialią žmogaus prigimtį ir padeda jam geriau 
aprūpinti savo gyvenimo reikmes. Reikia tik bu- 
dėti, kad jis neslopintų asmeninės laisvės, ini- 
ciatyvos ir atsakomybės. 

Būtų grubi klaida tvirtinti, kad Bažnyčia, 
pasisakydama už gyvenimo socialėjimą, tuo pa- 
čiu jau pripažįsta ir socializaciją. Socialėjimas 
ir socializacija yra du visai skirtingi dalykai. 
Socialėjimas, arba visuomenėjimas reiškia lais- 
vo asmens linkimą organizuotai siekti kai kurių 
gėrybių, kurios viršija pavienių jėgas ir ištek- 
lius. Socializacija, arba suvisuomeninimas yra 
socialistų ir komunistų siūloma ypačiai gamy- 
bos priemonių kolektyvizacija, arba suvalsty- 
binimas, kuris yra priešingas asmens laisvei ir 
pagalbiškumo principui. Todėl enciklika “Mater 
et Magistra" griežtai pasisako prieš socialistinį 
valstybės dirigizmą ir pabrėžia, kad ūkio sritis 
priklauso privačiai iniciatyvai.!9 

Tačiau enciklika neneigia ir kolektyvinės 
nuosavybės, tik ją griežtai apriboja bendrosios 
gerovės reikalavimais pagal  pagalbiškumo 
principą. Valstybiniai ir kiti viešieji veiksniai 
gali įsigyti gamybinių priemonių nuosavybę, kai 
ir kolei šios priemonės, atsidūrusios privačiose 
rankose, statytų į pavojų bendrąją gerovę. Bet 
ir šiuo atveju bendroji nuosavybė neturi stelb- 
ti ar perimti privačios nuosavybės vaidmenį, 
bet tik skatinti ir globoti. ž: 


393 


Ankstesnieji socialiniai Bažnyčios dokumen- 
mentai apie bendrąjį gėrį kalbėjo bendrai ir 
mintyje paprastai turėjo politinės visuomenės, 
t.y. valstybės, bendrąjį labą. Atsakydama au- 
gantiems mūsų laikų reikalavimams, “Mater et 
Magistra" jau aiškiai skiria trejopą bendrąjį gė- 
rį ir nurodo jo hierarchiją. Pirmiausia yra tar- 
pinių laisvųjų bendruomenių bendrasis gėris. 
Jis turi būti vienkart laisvas ir palenktas poli- 
tinės bendruomenės, arba valstybės, bendrajam 
labui. Valstybės bendrasis labas taip pat turi 
būti ir nepriklausomas, ir palenktas visos žmo- 
nijos, arba iš atskirų valstybių sudaryto ant- 
valstybio bendrajai gerovei. 

Pagalbiškumo principas papildo Leono XIII 
suformuluotą bendrojo gėrio principą ir nustato 
santykį tarp privataus ir bendruomeninio labo. 
Bendrasis labas yra pagalba, bet tik pagalba 
atskiram asmeniui esminiams gyvenimo tiks- 
lams siekti. Štai kodėl bendrasis labas ir pa- 
grindžia ir apriboja visuomenės kompetenciją, 
kuri apima visa ir tik visa, ko reikia tikram 
bendrajam gėriui pasiekti. 

Pagalbiškumo dėsnis yra visuomeninės san- 
tvarkos tobulumo matas. Visuomeninė santvar- 
ka yra tuo tobulesnė, juo mažiau atskiri pilie- 
čiai yra varžomi savo interesų siekti ir juo- 
tikslingiau šie interesai atitinkamų autonominių 
institucijų pagalba yra pajungiami bendrojo 1a- 
bo tarnybai. Socialinė sistema yra tuo vertin- 
gesnė, juo labiau centrinė valdžia veikia per 
žemesnes savivaldžias bendruomenes. Socialinė 
santvarka yra tuo pajėgesnė, juo mažiau įsta- 
tymais ir juo daugiau pasiekos skatuliais siekia 
galimai augštesnės bendrosios gerovės. Ideali 
krikščioniška visuomenės santvarka reikalau- 
ja tiek laisvės kiek tik galima, tiek valdinio 
kišimosi, kiek tik butina. Juo tad mažiau teisi- 
nių potvarkių pakanka viešajai tvarkai ir bend- 
rajam labvi laiduoti, tuo daugiau ji priartėja 
prie šio idealo. Kiek išjungiama natūrali pri- 
vataus intereso, iniciatyvos ir atsakomybės pa- 
trauka, tiek turi įsijungti dirbtinė įstatymų 
prievarta su vis didėjančiu savim mintančios 
biurokratijos aparatu. 

Pagalbiškumo principas yra priešingas ir 
individualistiniam liberalizmui, kurio idealas 
yra “tiek laisvės, kiek tik galima“, ir socialisti- 
niam kolektyvizmui, kurio šūkis yra “tiek vals- 
tybės, kiek tik galima". Tiesa, kaip paprastai, 
yra dviejų kraštutinumų viduryje. 

Atidžiau įsižiūrėjus, galima pastebėti, kad 
“Mater et Magistra" nežymiai praplečia pagal- 
biškumo dėsnio reikšmę, nustatytą enciklikoje 
“Guadragesimo anno". Tenai buvo kalbama, kad 
pagalbiškumo principas iš valstybės reikalauja 
ne užgniaužti ar perimti laisvą privačią nuosa- 
vybę, bet ją “globoti, skatinti, derinti". Prie ši- 

tų trijų pareigų Jonas XXIII prideda dar kitas 
dvi, būtent: “pavaduoti ir papildyti!" Tai reiš- 
kia, kad valstybė laikinai gali papildyti ir net 
pavaduoti atskirų piliečių ar jų tarpinių bend- 
ruomenių iniciatyvą tuose reikaluose, kurių šie 
negali ar nenori patys atlikti. Šitas pavadavi- 
mo principas turi tas pačias bendrosios gerovės 
užbrėžtas ribas, kaip ir pagelbiškumo dėsnis. 

Teisingumo ir teisybės principas yra iš as- 
mens visuomeniškumo kylančių teisių ir pareigų 
matas, reikalaująs atiduoti ir atsilyginti kiek- 
vienam, kas jam priklauso, ne tik pagal dau- 
giau ar mažiau laisvą susitarimą, bet ir pagal 
objektyvią tiesą. 

Reikia pastebėti, kad šis principas nuo 
“Guadragesimo anno" laikų buvo vadinamas 
socialiniu teisingumu (“iustitia socialis“). Ta- 
čiau dėl socialinio teisingumo sampročio buvo 
nemaža ginčijamasi. Vieni jo neskyrė nuo į- 
statyminio teisingumo (“iustitia legalis“), ku- 
rio tikslas yra laiduoti bendrąją gerovę. Kiti 
jį laikė tarpgrupiniu teisingumu, kurio tikslas 
yra užtikrinti, kad savivaldžios tarpinės bend- 
ruomenės ir klasės atiduotų viena kitai, kas 
joms priklauso, kartu palenkdamos savo intere- 
sus bendrajam labui. Nei pirmoji, nei antroji 
socialinio teisingumo aptartis pilnai neatitin- 
ka Leono XIII ir Piiaus XI mintį, nes teisin- 
go atlygio nustatyme susibėga daugybė labai 
skirtingų veiksnių, jų tarpe ir valstybė savo 
pagalbiniame vaidmenyje. Dėl šių tzd priežas- 
čių “Mater et Magistra“ tai pačiai tiesai išreikš- 
ti „rižta prie “Rerum novarum“' enciklikos, ku- 
1i teisingo atlyginimo nustatyme reikalauja bo- 
ti teisybės (“aeguus rerum iudex“) ir prigim- 
tosios teisės (“ex iustitia naturali“). Atlygini- 
mas bus teisingas tik tada. kai bus atsiteisia- 
ma pagal darbo sutartį, bet tokią, kuri sudaro- 
ma ne savavališkai, bet pag<1 visą teisybę. O 
toji teisybė reikalauja atsižvelgti ir į darbinin- 
ko teisę Žžmoniškai pragyventi ir aprūvinti sa- 
vo šeimą bei jos ateitį, ir į dirbančiojo tikrąjį 
įnašą gamyboje, ir į įmonės ekonomines sąly- 
gas, ir į bendrojo labo reikalavimus: į visų pi- 
liečių aprūpinimą darbu, į viešųjų patarnavimų 
tinklo (elektros, geriamojo vandens, ligoninių, 
mokyklų, socialinio saugumo) išplėtimą, į privi- 
legijuotų darbo kategorijų susidarymo išvengi- 
mą, į deramos tarp algų ir kainų pusiausvy- 
ros išlaikymą, į žemdirbystės ir pramonės sąly- 
gų nelygybės šalinimą, ir gamybos priemonių 
mokslo bei technikos pažangos reikalavimams 
pritaikymą, į bendrąjį gyvenimo lygio pakė- 
limą ir t.t. Pagaliau reikia atsižvelgti dar ir į 
bendrąją tarptautinę padėtį, į reikalą išvengti 
žalingos konkurencijos tarp atskirų kraštų, į 
ekonomiškai atsilikusių kraštų reikmes, į bend- 
rą'ą visos žmonijos gerovę. | 


GOLGOTA 


(Vitražas) 

Štai kodėl, apeidama visas abejones ir gin- 
čus, naujoji enciklika vietoje “socialinio teisin- 
gumo" įveda “teisingumo ir teisybės“, t.y. “tei- 
singumo pagal pilną teisybę“ terminą. Šis pas- 
tarasis yra aiškus savaime, nes atsakydamas į 
klausimą “kas", o ne “kieno", nusako patį šios 
sąvokos turinį, o ne vien jos priklausomumą 
visuomenei. 

Pusiausvyros principas persunkia visą en- 
cikliką, papildydamas bendrosios gerovės ir pa- 
galbiškumo dėsnius. Pagalbiškumas reikalauja, 
kad valstybė derintų ir papildytų atskirų pi- 
liečių ir tarpinių bendruomenių iniciatyvą bend- 
rosios gerovės ribose. Ypačiai politinės bend- 
ruomenės pareiga yra saugoti pusiausvyrą tarp 
laisvės ir visuomenėjimo, tarp privačios inicia- 
tyvos varžytynių ir bendrojo gėrio reikalavi- 
mų, tarp darbo ir kapitalo, tarp kainų ir už- 
darbių, tarp ūkinės ir socialinės pažangos, tarp 
žemdirbystės ir pramonės, tarp tarnautojų ir at- 
skirų gamybos sektorių, tarp atskirų sričių ir 
valstybių, tarp gyventojų prieauglio ir ūkinių 
išteklių. Pusiausvyros atstatymas tarp visų šitų 
ūkinių ir visuomeninių veiksnių yra esminis mū- 
sų laikų socialinis klausimas, kurį sprendžia 
naujoji enciklika. ; 


3. Krikščioniškojo socialinio mokslo realumas 


Bažnyčia su savo dvasinėmis ir dorinėmis 
vertybėmis persunktu socialiniu mokslu stovi 
prieš brutalia jėga apsiginklavusius materialis- 
tinius internacionalus, kaip beginklis Dovydas 
prieš Galijotą. Ir todėl dažnai jai metamas rea- 
lizmo stokos, nepraktiškumo, neįgyvendinamu- 
mo, utopijos priekaištas. 

Į šitą priekaištą netiesiogiai atsako encikli- 
ka “Mater et Magistra“ ketvirtoje dalyje. Pir- 
miausia ji įspėja, kad utopijos reikia jieškoti 
klaidoje. Tiesa visuomet yra tikroviška ir todėl 
praktiška, įgyvendinama. Klaida yra netikroviš- 
ka ir todėl utopiška, apgaunanti, klaidinanti ir 
pražūtinga. “Todėl, nežiūrint visos techninės ir 
ekonominės pažangos, pasaulyje nebus nei tei- 
singumo, nei taikos, kolei žmonės negrįš prie 
tvarinių ir Dievo sūnų savimonės; prie Dievo, 
kuris yra visos Jo sutvertos tikrovės pirmąja 
priežastimi ir galutiniu tikslu. Atsietas nuo 
Dievo, žmogus tampa nežmoniškas su savim ir 
su sau lygiais, nes žmonių sugyvenimas neišven- 
giamai priklauso nuo deramo asmeninės sąži- 
nės santykio su Dievu, tiesos, teisingumo ir mei- 
lės šaltinių."'18 

Kaip tik dėl šitos priežasties daugelis klai- 
dingų socialinių ideologijų jau arba išnyko, ar- 
ba keičia pačius savo pagrindus. Gyvenimas vis 
prikišamiau parodo, kad utopija yra visi revo- 
liuciniai jėgos metodai visuomenės tvarkai pa- 

keisti. Yra naivu manyti, kad galima sukurti 
“naują žmogų" ir “naują visuomenę“, sugriovus 
“senąją tvarką“ ir visa pradedant “iš nieko". 
Pradžioje daug kam taip atrodo, bet laiko pers- 
pektyvoje vaizdas pasikeičia. Jugoslavijos ko- 
munistų teorikas Milovanas Djilas nėra pirma- 
sis, kuris atvirai prisipažino, jog komunistų 
revoliucija pakeitė tik žmones, bet ne klasinę 
visuomenę. Toje pačioje Rusijoje senąją aris- 
tokratų oligarchiją pakeitė nauja partijos “di- 
džiųjų"'" oligarchija, kuri turi visą partijos ir 
valstybės aparatą savo rankose ir daro, ką tik 
nori. Vietoje senųjų klasių atsirado naujos “pla- 
nuojančiųjų'' ir “planuojamųjų"? klasės. 
Krikščioniškasis socialinis mokslas revoliu- 
ciniais jėgos metodais netiki, tačiau savo esme 
yra pats revoliuciškiausias mokslas pasaulyje. 
Visuomenės santvarką jis nori iškelti ligi tokio 
laipsnio, kuris atitiktų Dievo sūnų kilnumą. Tai 
yra kur kas didesnė revoliucija, negu noras iš 
žmonių padaryti kolektyvinį skruzdėlyną. Šitos 
begalinės permainos Bažnyčia siekia be prievar- 
tos ir be noro visa suvienodinti pagal vieną ga- 
tavą schemą. Komunizmui svarbu jo schemų 
įgyvendinimas, ne žmogus. Bažnyčia nėra su- 
sirišusi su jokiomis schemomis. Jos tikslas yra 
pilnutinis žmogaus  patenkinimas tokiomis 
priemonėmis, kurios yra tinkamiausios pagal lai- 
ko ir vietos aplinkybes ir kurios atitinka laisvą 
žmogaus prigimtį. Todėl krikščioniškosios socia- 
linės pažangos variklis nėra brutali revoliucinė 
jėga, kuri gyvenimo neteisybes užpila didesnė- 
mis neteisybėmis ir duoną parduoda už neįkai- 
nojamą laisvę. Krikščioniškoji savimonė 
Dievo sūnų būsena ir veiksena — iš vidaus 
minuoja visas ūkinės ir visuomeninės sanklo- 
dos neteisybes ir keičia jas pagal krikščioniškų- 
jų principų reikalavimus. Kaip pavyzdį galime 
prisiminti nors ir vergijos panaikinimą ir žmo- 
gaus laisvių pripažinimą. Vergija kadaise buvo 
didysis pasaulio socialinis klausimas. Bažnyčia 
neskelbė revoliucijos ir neišleido dekreto dėl 
vergijos panaikinimo. Tačiau nuo pat pradžios ji 
veikė šia kryptimi, nevartodama jėgos metodų. 
Pastoviai ji skelbė žmonių lygybę ir kilnumą, 
nuolatai globojo ir gynė vergus, nelaikydama 
jų daiktais, bet lygiaverčiais broliais Kris- 
tuje. Visa tai nepaliaujamai keitė žmogaus 
ir jo teisių samprotį ir pasiekė to, kad paga- 
liau ir įstatymais imta drausti vergijos institu- 
ciją ir garantuoti visų lygybę ir laisvę. 
Taip ir šiandien Bažnyčia, mokydama ir 
reikalaudama į darbą nežiūrėti kaip į prekę, 
bet kaip į betarpišką žmogiškojo asmens poreiš- 
kį, pastoviai artina darbo atlyginimą ligi to 
laipsnio, kada jis pilnai patenkins visas teisėtas 
dirbančiojo ir jo šeimos reikmes. Reikalauda- 
ma, kad darbas nemenkintų asmens ir neverstų 


jo automatu be iniciatyvos ir atsakomybės, Baž- 
nyčia kelia darbo sąlygas, plečia darbininko 
įtaką įmonės valdyme ir t.t. Pati visuomenės 
santvarka ir įmonių sąranga gali keistis, bet 
pastovus lieka pažangos variklis: reikalavimas 
artėti į galimai pilnesnę gerovę, atitinkančią 
laisvą žmogaus prigimtį bei Dievo įsūnių oru- 
mą pagal teisingumą ir teisybę. 

Krikščioniškojo visuomenės mokslo realiza- 
vimą Bažnyčia patiki ypačiai pasauliečiams ka- 
talikams!? Iš jų ji reikalauja ko didžiausios 
kompetencijos savo specialybėje, apdairaus pa- 
stabumo, atsargaus sprendimo ir ryžtingos, sa- 
vimaršios veiklos. Tikėjimas katalikui neduoda 
skrynutės su gatavais visų problemų sprendi- 
mais ir jokios ypatingos kompetencijos laiki- 
nuose dalykuose. Jis teduoda jam didžiąsias ūki- 
nės ir socialinės santvarkos prielaidas, taikin- 
tinas objektyvaus visuomenės mokslo išvadoms 
ir konkretiems vietos ir laiko reikalavimams. 
Čia jis lygiai su visais turi studijuoti, tirti, 
spręsti, dirbti ir bendradarbiauti savo iniciaty- 
va ir savo atsakomybe. Iniciatyva ir atsako- 
mybė reikalauja iš krikščionies veiklios “ofen- 
syvos",  keičiančios pasaulį pagal dieviškąjį 
krikščioniškosios savimonės raugą, 0 ne pasy- 
vios “defensyvos"', užleidžiančios vis naujas gy- 
venimo sritis antikrikščioniškoms ir priešžmo- 
giškoms jėgoms. 


1 žodiniu požiūriu “Mater et Magistra" yra viena 
pačių ilgiausių enciklikų. Jos tekstą sudaro apie 25,000 
žodžių, oficialiame šv. Sosto organe “Acta Apostolicae 
Sedis" užimančių net 64 didelio formato puslapius (1961, 
vol. 53, pp. 401-464). Tokiu būdu ji yra bent šešis kartus 
ilgesnė už Pijaus XII 1941 m. Sekminių kalbą, paskelbtą 
iš karto net 9 kalbomis (“Acta Apost. Sedis", 1941, vol. 
33, pp. 195-293); dešimtadaliu yra ilgesnė už “Guadra- 
gesimo anno“ ir kone trimis ketvirtadaliais už pačią 
“Rerum novarum"“ encikliką. 

2 Būtų klaida manyti, kad socialinis Pijaus XII pa- 
likimas ribojasi jo 1941 m. Sekminių kalba. Jo gausūs 
pasisakymai socialiniais klausimais paliečia beveik visus 


DUONOS NAMAI 


DANGUOLĖ 
SADŪNAITĖ 


Granito Saulė 
Patekėjo — 
Toreador. 


Trimitas Blogio 
Trimitas Gėrio 
Šaukia kovon. 


enciklikos “Mater et Magistra" iškeltus klausimus ir yra 
surinkti didžiuliame 3 tomų (daugiau kaip 4,000 psl.) 
veikale “Soziale Summe Pius XII“. Aufbau und Ent- 
faltung des gesellschaftlichne Lebens. Herausgegeben 
von A. F. Utz O.P. und J. F. Groner O.P. Paulusverlag, 
Freiburg (Schweiz) 1954-1961, 

3 Plg. mano apybraižą Enciklikos “Mater et Magis- 
tra" mintys ir bruožai, IV, 1 (“Aidai" š.m. spalio nr.). 
Visos tolimesnės citatos, kurių šaltiniai kitaip nenurodo- 
mi, yra paimtos iš atitinkamos “Mater et Maigstra' vie- 
tos: romėniškieji skaitmenys nurodo enciklikos dalį, ara- 


biškieji — tos dalies skyrių, aptartą minėtoje apybrai- 
žoje. Citatose pasitaiką pabraukimai yra mano. 

4 Plg. IV, 4. 

S Plg 114: 

o ElS 2 EEE2“ 


7 “Acta Apost. Sedis" 1931, vol. 24, psl. 181. 

8 T.p., psl. 190. 

9 Plg. I, 4. 

10 Plg. “Mater et Magistra" įžangą mano straipsny- 
je, apie kurį žiūr. 3-je išnašoje. 

11 Plg. IV, 2. Tenka pastebėti, kad žodžiai “visuome- 
ninis" ir “socialinis" dažnai yra vartojami skirtinga pras- 
me. '*Visuomeninis" reiškia bet kokį priklausomumą vi- 
suomenei ir atitinka vokiškąjį “gesellschaftlich" ir gal 
dalinai prancūziškąjį “sociėtaire" arba angliškąjį “so- 
cietal". “Socialinis" (vok. “sozial", pranc. ir angl. “so- 
cial') yra daugiau vartojamas siauresne normuotine, 
saistytine prasme, ypač kai kalbama apie visuomenės 
negeroves ir reformas. Todėl skiriame “socialinį klausi- 
mą“ (visuomeninių negerovių problemą) nuo bet kokio 
visuomeninio klausimo; “socialinį veikimą" (visuomeni- 
nių santykių gerinimą) nuo bet kokio visuomeninio vei- 
kimo; “socialinę politiką" (vok. “Sozialpolitik", pranc. 
“politigue socaile“) nuo bet kokios “visuomenės politi- 
kos" (vok. “Gesellschaftspolitik", pranc. “politigue so- 
ciėtere"); “socialinį mokslą", kuriam daugiausia rūpi 
“socialinis klausimas" ir visuomenė, kokia ji turėtų būti 
pagal pilnutinį Žmogaus samprotį, nuo “visuomenės 
mokslo", kuris tiria pačią visuomenės duotybę ir jos dės- 
ningumą. 

12PlS TV 2: 

13 Plg. t.p. 

14 Plg. IV, 1. 

15 Plg. II, 4. 

e Pigs CP: 

15 'PlS TV E 


19 Plg. IV, 2. (bus daugiau) 

MARIJOS PEČKAUSKAITĖS RAŠTŲ PRASMĖ ŠIANDIEN 


JUOZAS B RA ZCEILLS 


Skatinamas parašyti savo pastebėjimus apie 
M. Pečkauskaitės raštus, sustojau prie pesimi- 
tiškai nuskmbančio klausimo: ar Pečkauskai- 
tės raštai šiandien bus paskaitomi, ar jie ne- 
atrodys pasenę dabartiniam skaitytojui, kuris 
kitokiose sąlygose gyvena, kitokiais raštais sa- 
vo dvasinį gyvenimą maitina ir jau kitaip gal- 
voja? 

O rinkoje pasirodžiusi knyga nori būti skai- 
toma. Rašytojas skiria savo kūrinį ne sau, 0 
skaitytojui, nors nežino, kiek jis ras atgarsio 
tarp skaitytojų. Gal vienas patekės ir nusileis 
tik savo laikotarpio ribose. Gal kitas savo lai- 
kotarpio ir visai nebus pripažįstamas, turės lauk- 
ti paskesnių laikų dėmesio. Trečias gal ras at- 
garsio ir savoje kartoje ir paskesnėje. 


Tai priklauso ne tik nuo didelių idėjų ir 
veikalo meninių formų. Tai priklauso pirmiausia 
nuo to, ar susidaro personalinis ryšys, artimu- 
mas tarp skaitytojo ir veikalo. Jei veikalas pa- 
liečia tokias stygas, kurios atliepia rezonansu 
skaitytojo dvasioje, tai ryšys jau susimezgęs, ir 
rašytojas tam skaitytojui ar visam laikotarpiui 
nebus pasenęs. 


Ar Pečkauskaitė galėjo būti tokia laiminga? 


I. 

M. Pečkauskaitė su pirmaisiais kūrinėliais 
ėmė rodytis Varpe nuo 1895, paskiau kituose 
laikraščiuose — T. Sarge, Dirvoje—Žinyčioje ir 
kt. Jos stambioji apysaka Viktutė pasirodė 1903, 
o stambiausias kūrinys Sename dvare jau ne- 
priklausomos Lietuvos pradžioje. Kita smulkes- 
nė beletristika ir stambieji Foersterio veikalų 
vertimai tenka tarp to paties laiko ar vėliau. 
Vadinas, M. Pečkauskaitė reiškėsi dviem laiko- 
tarpiais — tautinio atgimimo pabaigoje ir vals- 
tybinio atgimimo pradžioje. 

Tautinio atgimimo pats vardas nusako, kas 
buvo to laikotarpio dėmesio centre; kam lie- 
tuvių tauta ir knygos skaitytojas buvo jautriau- 
sias. Tai buvo pirmiausia tautiniai klausimai: 
visuomenėje — rivalizacija tarp dviejų tautybių, 
o asmenyje — apsisprendimo nuotaika tarp “lit- 
vomanijos"? ir “lenkomanijos"?. Sykiu tai buvo 
ir socialinis klausimas, nes litvomanija sutapo 
su kylančia į gyvenimą valstiečių dauguma, len- 
komanija su atsiliekančia nuo gyvenimo bajori- 
jos dauguma. Kalbama apie daugumą, nes išim- 
čių buvo abiejose pusėse — buvo bajorų, prisi- 

pažįstančių prie lietuvių tautybės, buvo ir vals- 
tiečių, kurie norėjo laikyti save lenkais. Pati M. 
Pečkauskaitė buvo gražiausias ir pozityviausias 
tos įsiliejančios į lietuvišką ir demokratinį gy- 
venimą bajorijos žiedas. 

Tautinio atgimimo laikų reikalavimai meno 
kūriniui buvo kuklūs. Užteko, kad veikalas 
kurtų vaizdus, kuriuose bajoriškai lenkomaniš- 
ko gyvenimo tradicijos rodytųsi atsilikusios, ir 
lietuviškai valstietinius vaizdus, kurie savo pa- 
trauklia nuotaika kurstytų toliau tautinį susi- 
pratimą. 

M. Pečkauskaitė tokia buvo. Tiesa, tautinio 
susipratimo srityje naujų kelių ji netiesė. Jį 
įsijungė į srovę, kuri jau tekėjo, ir ją jau tik 
papildė, įvairino. Tautiniu atžvilgiu ji buvo lie- 
tuviškoje pusėje, socialiniu atžvilgiu demokrati- 
jos pusėje, veiklos atžvilgiu karitatyviniame bei 
pedagoginiame darbe. Ji įsijungė į literatūrinę 
kryptį, kurioje buvo Pietaris, Maironis, Vaiž- 
gantas. Kaip jie, ji rodė Lietuvos istorinius pa- 
veikslus, kurie virstų pavyzdžiu dabarčiai. Ji 
rodė gyvenamos dabarties valstiečius ir bajorus, 
regėdama tautinį ir demokratinį principą au- 
gant valstiečiuose ir net bajoruose. Tas princi- 
pas laimėjo ne priešininką sunaikindamas, bet 
ji pritraukdamas į save ir paskatindamas po- 
zityviai reikštis. Kas atsilieka nuo gyvenimo 
pažangos, skęsta kaip ežere praeities tradicijo- 
se, kurios naujų laikų žmogui yra juokingos ir 
naivios. 

Kaip ir tos krypties rašytojai, M. Pečkaus- 
kaitė regi atgimstančioje Lietuvoje augant dar 
vieną problemą — religinę, pasaulėžiūrinę. Kaip 
socialinėje srityje du luomai rivalizavo, tauti- 
nėje dvi tautybės, taip pasaulėžiūrinėje susirun- 
gė tradicinis katalikų tikėjimas su atneštiniu 
ateizmu ar paskiau vadinama laisvamanybe. M. 
Pečkauskaitė randa gyvenime ir rodo, kaip reli- 
ginio liberalizmo žmonės pamažu virsta toleran- 
tais ir net grįžta prie religinių tradicijų. 

Tuose pačiuose klausimuose M. Pečkauskai- 
tė betgi duoda kitokių spalvų nei Maironis, Vaiž- 
gantas ar kiti. Ji nemėto ugningų ir polemi- 
nių šūkių. Ji nėra nei tautinės nei religinės ko- 
vos šauklys. Ji sukuria tik atmosferą, kurioje 
be kovos ir be frazeologijos ima reikštis gyva 
tikinčioji dvasia, kuria gyveno pati autorė. Ji 
savo personažuose duoda tautinės ar religinės 
šilumos, jaukumo, kuriame kaista ir tas, kuris 
tos tautinės religinės minties nejaučia savyje 


gyvos. Tai asmenybinės infiltracijos, ne žodžių 
kelias. Gal dėl to ir prieš M. Pečkauskaitės Vik- 
tutę nebuvo tokios audros kaip prieš kovotojiš- 
ką Maironio poemą Terp skausmų į garbę ar 
Pietario Keidošių Onutę. 


IE: 


Nauji laikai literatūrai atėjo spaudą atga- 
vus. Patriotinių temų nepakako. Pradėta reika- 
lauti estetinio grožio, psichologinės tiesos (Vai- 
vorykštės, Baro žurnalai). Nepriklausomoje Lie- 
tuvoje tai virto visuotiniu reiškiniu. Maironis ir 
jo literatūrinė kryptis viešai imta apšaukti pa- 
senusia (B. Sruogos, Paparonio, A. Venclovas 
atsiliepimai). M. Pečkauskaitė šiuo metu paliko 
gyva, nors vadovaujamos rolės literatūroje ir 
dabar nevaidino. Jos pasakojimai nepasiekė Jur- 
gio Savickio formalinės elegancijos ar Igno Šei- 
niaus psichologinio individualizmo bei Vinco 
Krėvės liaudies žmonių dvasios originalumo. 
Jos pasakojimai nerėžė tokiu šiurkščiu rea- 
lizmu kaip Žemaitės. Veikėjai atrodė kar- 
tais ir kiek paidealizuoti kaip Maironio 
poemose. Tačiau skaitytoją ji veikė pasa- 
kojamo įvykio paprastumu, neapkrautu gamtos 
vaizdais, kuris palikdavo skaitytojui moralinės 
giedros įspūdį. Labiausiai šiame laikotarpyje bu- 
vo vertinamos M. Pečkauskaitės Irkos tragedi- 
ja ir didžiausia jos apysaka Sename dvare, kurią 
V. Mykolaitis pavadino gulbės giesme bajorijos 
kartoje. 


Tiesa, Sename dvare tos pačios temos kaip 
Viktutėje, Vince Stonyje ir kituose smulkiuose 
kurinėliuose. Tačiau joms duota tokia meninė 
forma, kad ji patenkina naujų laikų skaitytoją, 
linkusį jieškoti pirmiausia literatūrinio gro- 
žio. Patraukia ne tiek epinis vaizdavimo grožis 
— ne sukta fabula, ne ryškūs, ilgam atmintyje 
išliekantieji charakteriai, kiek nuotaika. Švel- 
niais perėjimais su kiekvienu veikėju ar jų sce- 
nomis liejasi kiti nuotaikos tonai — idilė su besi- 
ginčijančių kaimiečių teismu ar bajorų medžiok- 
le, skardus humoras su bočelio pajudėjimu, iro- 
nija su ciocės Karusės pasakytais rūpesčiais; ele- 
gija virsta vis pakilesniais meilės himno gar- 
siai dievdirbio Levanardos istorijoje, o Mama- 
tės pavidale ir su ja susijusiose scenose elegija 
pakyla iki metafizinės mistikos. Tačiau neaptik- 
si joje tragiškų tonų. Sename dvare nėra jėgų, 
kurios prieštarautų viena kitai ir aitriai kovo- 
tų. Gyvenimas tėra nuolatinis ėjimas pirmyn, 
kilimas, tiesa, į kalną, dėl to reikalingas nuola- 
tinių žmogaus pastangų. Kas sustoja ar morali- 
nėje, ar tautinėje, ar socialinėje srityje, atsilie- 
ka nuo srovinčio gyvenimo ir daros apgailėtinas. 

Ėjimas pirmyn, kilimas, reikalauja iš Žžmo- 
gaus nuolatinės pastangos daryti tai, ką liepia 


pareiga, ne momentinis emocinis susižavėjimas. 
Šitokis ėjimas pripildo žmogų dvejopos nuotai- 
kos — pavargimo, o iš kitos pusės vidaus pa- 
sitenkinimo, kuris kyla iš atliktos pareigos pa- 
jautimo. 

Nuotaika yra vienas iš svarbiųjų ryšių atski- 
riems įvykiams valstiečių, bajorų - dvarininkų 
kasdieninio gyvenimo vaizdų eigoj. Tik tik pa- 
jaučiamo paslaptingumo akordais nuskamba pir- 
mosios eilutės su baltų žodžių sidabrinėmis aki- 
mis, kurios žvelgia į veidą, aname įsikvepėjusia- 
me, įsisvajojusiame sode ir po įvairiausių varia- 
cijų crescendo išvirsta beethoveniškos likimo 
simfonijos nuotaika, kada nežinomi likimo pirš- 
tai pabarbena iš tamsos į langą ir pašaukia ana- 
pus — susijungti amžinoje meilėje su Mamate. 

Tame pakilime veikalas ir nutrūksta. Nu- 
trūksta nelyginant Baranausko Anykščių šile- 
lio poema. Nelyginant gotinės katedros nebaig- 
tas bokštas. 

Tai romantikų mėgstamas kelias Europoje. 
Ir Sename dvare apysaka yra ryškiausias gry- 
nojo romantizmo pavyzdys. Romantizmo savo 
scenovaizdžiais, savo personažais, kompozici- 
ja, stiliaus muzikaliniais bei spalviniais efek- 
tais, žadinančiais ilgesingą nuotaiką. 

Savo pobūdžiu veikalas nebuvo svetimas 
laikotarpio literatūrinei dvasiai, kuri lygikoje 
reiškėsi simbolizmo pavidalais, dažnai pavadi- 
namais bendru neoromantizmo vardu. 


III 


M. Pečkauskaitės raštai vienu atžvilgiu la- 
bai išsiskiria iš kitų jos meto rašytojų. Juose ji 
reiškiasi pedagogė, W. Foersterio auklėtinė. 
Ne tik vertė jo veikalus (Jaunuomenės auklėji- 
mas, Auklėjimas ir auklėjimasis, Seksualė etika 
ir seksualė pedagogika, Kristus ir žmonių gyve- 
nimas). Jo idėjomis ji gyvena savo beletristiniuo- 
se raštuose. Bet ji priklausė prie tų rašytojų, 
kurie tas pedagogines mintis yra išgyvenę visa 
savo būtimi, tad ir beletristiniuose kuriniuose 
jos virsta vaizduojamų asmenų kūnu ir krau- 
jų, ne deklamacija ir savo paties rezonavimu. 


Man ima rodytis, kad M. Pečkauskaitės pe- 
dagoginės nuotaikos galėtų surasti daugiau as- 
meninio kontakto su dabartinio laikotarpio skai- 
tytojų karta. Jos gali pirma nustebinti, o pas- 
kui priverst ir susigalvoti. Nustebinti savo rė- 
žiančiu kontrastu tai pedagoginei nuotaikai, ku- 
ri yra dabarties amerikiniame gyvenime, kurio- 
je auga ir dabartinė lietuvių karta. 

Tiesa, M. Pečkauskaitės pedagoginėje kon- 
cepcijoje ir mūsų dienų amerikiniame gyveni- 
me yra vienas bendras ir tvirtas punktas, pasi- 
sakymas už žmogų, laisvą, atpalaiduotą nuo iš- 
orinės prievartos, pilnai išplėtotą asmenybę. Ta- 

čiau šių dienų auklėjime žmogaus laisvė dau- 
giau suprantama Rousseau prasme — palikti jį 
savo paties valiai, leisti jam nekliudomai reikš- 
tis pačiam gyvenamoje aplinkoje. Jam nesudaro- 
ma auklėjamoji aplinka nei šeimoje nei mokyk- 
loje. Šeimos narių ryšiai yra atsileide; šeima ne- 
sudaro hierarchinės vienumos. Mokykla nebe- 
tarnauja taip pat kaip auklėjamoji aplinka. Ji 
tenkinasi specialistų gamyba. Auklėjamojo idea- 
lo jaunimui prieš akis neduoda nei šeima nei 
mokykla. Priešingai, abidvi ir dar gatvės aplin- 
ka kuria savo pavyzdžiais prieš vaiko akis vaiz- 
dą žmogaus, kuris tesirūpina savim ir savo eko- 
nomine karjera... Tuos teigimus nereikia gene- 
ralizuoti ir absoliutinti. Tai tik laiko tendencija, 
kuriai pasiduoda ne visi, bet daugelis. 

Šiai pedagoginei tendencijai yra priešingos 
M. Pečkauskaitės pedagoginės nuotaikos. Jos sis- 
temoje žiūrima į auklėtinį kaip į medelį, kurį 
reikia apsaugoti nuo vėjų ir duoti atramą, pe- 
dagoginę aplinką ir pedagoginį asmenybės idea- 
lą. Pirmiausia tai šeima, ypačiai motina. Šeima 
palaiko tradicijas, stiprina ar tramdo palinki- 
mus, išugdo asmens ryšio su visuomene pajauti- 
mą ir hierarchinę vienas kito priklausomybę. 
Jonelis, Irutė Sename dvare turi tokią šeimos 
ir motinos atramą, kurioje vaikai ir tėvai jau- 
čiasi kaip vieno lizdelio paukščiai. Jame tėvai 
yra vaikams autoritetas ir pavyzdys. Jame su- 
kuriamas vaiko supratime ir asmens idealas, 
kuris veda vaikų žvilgsnį į idealistinius nusi- 
teikimus, į pagarbą ir pagalbą kitam žmogui, 
į dvasinių pastovių vertybių pirmenybę prieš 
ekonomines ir momentines. 

M. Pečkauskaitė paleidžia į gyvenimą jau- 
nus žmones su tokiomis pedagoginėmis nuotai- 
komis. Vienas iš jų yra apsiryžęs išsimokyti 
ir būti kitiems mokytojas (Iš daktaro pasako- 
jimų). Kitas, mokyklėlės paveiktas, ima apašta- 
lauti tautinėje srityje, kviesdamas savo tėvą iš 
Amerikos grįžti į Lietuvą (Vincas Stonis). 
Kiti veikia socialinėje srityje, gabendami ligo- 
niams pagalbą. Mergina, tvirtai laikydamasi mo- 
ralinių tradicijų meilės srityje, paveikia teigia- 
mai moraliniu atžvilgiu ir mylimą žmogų (Mė- 

lynoji mergelė). M. Pečkauskaitės žmogus yra 
tuo ypatingesnis, kad jis atsistoja aplinkoje ne 
kaip jos dalelė, bet kaip sau žmogus, kuris turi 
savo nusistatymus ir jais veikia pačią aplinką. 
Nusistatymus idealistinius, kuriais jis iškyla, 
M. Pečkauskaitės žodžiu tariant, į kalnus, į vir- 
šūnes. Tas kalnų ir viršūnių simbolis nereiškia 
ibseniško individualizmo. Tai krikščioniškosios 
asmenybės kelias. Jo laikydamasis, žmogus jau- 
čiasi laimingas ne dėl to, kad jis yra iškilęs augš- 
čiau kitų, bet kad jis yra priartėjęs prie to, kurį 
jis laiko sau gyvenimo idealu. Taip spindi vi- 
daus pasitenkinimas iš Mėlynosios Mergelės, iš 
Levanardos, iš Mamatės ir kitų. 

Vidaus pasitenkinimas yra jiems didžiau- 
sias atpildas už visus tuos jų žygius, kurie reika- 
lavo atsisakymo, aukos. 

Ir kitus žmones jie veikia ne savo frazė- 
mis, bet asmenybės šviesa, kuri sklinda iš jų 
veiksmų. Kristaus šviesa patraukia ir žavi ki- 
tus, kai ji lūžta pro žmogaus asmenį. Kaip 
saulės šviesa stipriau kaitina, atsispindėdama 
nuo žemės veido. ; 

Šiandien kitos sąlygos ir kiti žmonės. Bet 
ir tarp šiandieninės kartos lieka aktualios ir 
galvojantį žmogų deginančios dilemos: ar aš 
turiu būti lietuvis ir laikytis lietuvių kalbos, 
ar mano kelias jau veda į kitą tautybę ir kitą 
kultūrą; ar tėvų bei vyresniosios kartos patirtis 
man yra autoritetas, ar man reikalingi nauji 
autoritetai; ar man galioja pastovūs nekintami 
moraliniai principai, ar reliatyvios vertės sieki-' 
mai, priklausą nuo šio momento patogumo, ma- 
lonumo ir naudos; ar esu narys bendruomenės, 
kurios likimu jaučiu reikalą rūpintis, ar turiu 
tesirūpinti savim pačiu? ... 

Tai vis tautinės, socialinės, moralinės pro- 
blemos, nuo kurių sprendimo priklausys žmo- 
gaus pasirinkimas eiti idealizmo ar egoizmo ke- 
liu. Laiko tendencija yra palanki antrajam. Jį 
pasirinkę, vargiai skaitys ir M. Pečkauskaitės 
raštus. Jie bus jiems visai svetimi. Bet kas no- 
rės tais klausimais apsispręsti, M. Peškauskai- 
tė pedaginės nuotaikos tuose gali rasti asmeni- 
nio atgarsio. 


SENIAUSIOSIOS LIETUVOS SOSTINĖS KLAUSIMAS 


(Iš STUDIJOS “SENASIS ViLNIUS?) 


DR. ADOLFAS šAPOKA 


1. SENOSIOS LIETUVOS VALSTYBĖS 
PRADŽIA. 


Kaip žinoma, senoji Lietuva istorijos sce- 
non išėjo palyginus gana vėlai. Istoriniuose šal- 
tiniuose gausiau žinių apie lietuvius ir Lietuvą 
užtinkame vos nuo XIII amž. Tiesa, pripuola- 
mus paminėjimus randame ir ankstyvesniuose 
šaltiniuose, tačiau tai yra tik palaidos nuotru- 
pos, iš kurių tikslesnio vaizdo susidaryti neįma- 
noma. 

Kodėl taip atsitiko, nesunku suprasti. Lie- 
tuviai, mat rašto nepažino, vertėsi be jo ir ma- 
žai teturėjo santykių su raštą vartojančiomis 
tautomis. XIII amž. šiuo atžvilgiu padėtis labai 
pasikeitė. Kaip tik to amžiaus pradžioje Lietu- 
vos kaimynystėje isikūrė dvi kolonijalinės vo- 
kiškos valstybės — viena padauguvy (vad. Li- 
vonijoje), antra Prūsuose, kuriuose raštas buvo 
jau kasdieniškas reiškinys. Be to, maždaug tuo 
pačiu metu suvienytoji Lietuvos valstybė gana 
griežtai susidūrė su savo galybės apogėjų pasie- 
kusia Haličo-Volynės kunigaikštija, kurios met- 
raštininkams taip pat kasmet tekdavo užregis- 
truoti eilę savo užsienio politikos faktų, susi- 
jusių su Lietuva. 

Livonijos, Prūsų ir Haličo - Volynės šalti- 
niai mums, galima sakyti, ir atskleidžia pirmuo- 
sius mūsų istorijos lapus. 

Tie patys šaltiniai mums suteikia kiek dau- 
giau žinių ir apie pirmąjį žinomą suvienytos 
Lietuvos valdovą karalių Mindaugą. Kadangi jo 
vardas iškyla pirmasis iš nežinios miglų, tai po- 
puliariai istoriją dėstant jis vadinamas pirmuo- 
ju valstybės kūrėju!. Ir nemažinant šio didelio 
politiko bei valstybininko nuopelnų, vis dėlto 
tenka pabrėžti, kad čia labai perdedama. Nū- 
dienis Lietuvos istorijos mokslas Mindaugą lai- 
ko ne valstybės kūrėju, bet greičiau centrali- 
zatorium, atbaigusiu visos virtinės savo pirma- 
takų darbą?. Jo pirmatakų vardų mes nežino- 
me, tačiau iš to dar neseka, kad jų nebūtų buvę. 
Pavienių valstybinio gyvenimo faktų mes ži- 
nome jau nuo IX amž. vidurio*. Rusų kronikų 
suregistruoti jų kunigaikščių XI amžiuje žygiai 
į Lietuvą, be abejonės, buvo daromi ne prieš 
palaidą lietuvių masę, bet prieš organizuotą 
visuomenę. Lygiai taip pat nuo XII amž. gausiai 
minimi lietuvių žygiai į tolimus Rusų kraštus, 
žinoma, buvo ruošiami ne palaidų miškų bastū- 


nų, bet organizuotos bendruomenės. Su Mindau- 
go vardu istorijos šaltiniuose iškyla taip pat 
eilė smulkesnių kunigaikščių vardų, turėjusių 
savas kunigaikštijas. Nejaugi ir tie smulkesnie- 
ji politiniai vienetai lygiai tuo pačiu metu su- 
sikūrė? Jie, žinoma, iš seno buvo. Buvo taip pat 
vyresniųjų kunigaikščių. Tai mums įsakmiai liu- 
dija šaltiniai*4 Ar buvo valdovas, kurio būtų 
klausę visos lietuviškos sritys, tiesa, nežino- 
me. Tačiau juk ir Mindaugui kai kurios sritys 
nepriklausė, o žemaičiai savaimiai tvarkėsi iki 
pat Vytauto laikų. Bet argi dėl to mindauginė 
arba gedimininė valstybė jau nebuvo Lietuvos 
valstybė? Mindaugą, tiesa, istorijos šaltiniai 
mums parodo nuo pat pradžių kovojantį su kitais 
kunigaikščiais, tačiau tai ne būtinai dėl to, kad 
jis norėjo kitiems primesti savo valdžią, bet 
greičiau dėl to, kaip nurodo prof. Paszkiewi- 
czius,? kad norėjo apdrausti savo paveldėjamą- 
sias teises, apsisaugoti nuo konkurentų brolvai- 
kių ir gal centralizuoti valstybę. 


Nesigilindami čia į šią sunkią problemą, 
mes galime konstatuoti, kad Mindaugas visoje 
savo veikloje rėmėsi sava paveldėtąja sritimi 
Augštaičiuose. Tiesa, tos srities sienų mums ne- 
paaiškina joks šaltinis, tačiau mes vis dėlto ži- 
nome eilę sričių, turinčių savus kunigaikščius, 
vadinasi, Mindaugui tiesiogiai nepriklausiusių. 
Taip, pvz., žinome, kad turėjo savus kuni- 
gaikščius Žemaičiai ir Deltuvos bei Nalšėnų sri- 
tys. Mindaugo tiesioginėje valdžioje neabejoti- 
nai buvo pietų Augštaičių sritis, visų senųjų šal- 
tinių vadinama Lietuva. Galimas dalykas, kad 
jam taip pat priklausė bent dalis Kauno-Upytės 
ruožo, apie kurio santykius Mindaugo laikais 
beveik nieko nežinome. Betgi tai jau nebus bu- 
vusios paveldėjamos jo žemės. Paveldėjamoji 
Mindaugo sritis buvo minėtoji Lietuva, į ry- 
tus nuo vidurinio Nemuno, maždaug tarp Nemu- 
no ir Neries. Neries vidurupy Lietuvos srities 
siena greičiausia bus siekusi bent iki Širvintų, 
o gal ir dar toliau. Į šiaurę nuo Lietuvos buvo 
Deltuvos, o į rytus bei šiaurės rytus Nalšėnų 
sritis.“ Mindauginės ir vėlyvesnės valstybės 
branduolys buvo Lietuvos sritis. Kai kitos 
minėtosios ir smulkesnės kunigaikštijos buvo 
panaikintos, kai jų kunigaikščiai išnyko, kai 
jos pasidarė branduolinės kunigaikštijos dali- 
mis, jų vardas dingo. Visa sujungtoji lietuviš- 

koji valstybė buvo vadinama jau vienu Lietu- 
vos vardu. Iš pradžių šiuo vardu buvo vadina- 
mi maždaug Augštaičiai, XIV a. — Vilniaus ku- 
nigaikštija (Algirdo - Kęstučio laikų Vilniaus ir 
Trakų kunigaikštijos). XIV a. — istorinių šal- 
tinių kalboje Lietuva visada reiškia Vilniaus 
kunigaikštiją, t.y. Augštaičius su prie jų prijung- 
tomis dabartinių gudų ir ukrainiečių artimosio- 
mis sritimis.“ Lietuvos valstybės išsiplėtimo lai- 
kais, kada jos rytinės ir pietinės sienos buvo 
nukeltos toli į rusiškuosius kraštus, šaltinių kal- 
boje rusiškos sritys paprastai vadinamos Ruse, 
o Lietuva reiškia tik vieną Vilniaus, eventua- 
liai Vilniaus-Trakų, sritį. Žemaičiai visada suda- 
rė atskirą vienetą. 


2. MINDAUGO SOSTINĖS KLAUSIMAS. 


Vadinasi, istorinės Lietuvos valstybės bran- 
duolys bei lopšys buvo Augštaičiai, tiksliau — 
pietinė jų dalis, XIII amžiaus Lietuvos sritis. 
Suprantama, kad šitoje srityje turėjo būti ir se- 
niausioji istorinės Lietuvos sostinė, greičiausia 
iš tėvų Mindaugo paveldėtoji pilis. Šitoje srity- 
je yra žinoma daugelis senų vietovių bei pilių, 
tačiau kuri iš jų yra buvusi ta sostinė, deja, ne- 
žinome. Net nuostabu — Mindaugą šaltiniai 
mini gana ilgą laikotarpį, per 30 m. jis buvo 
sujungtos valstybės valdovas, turėjęs gana gy- 
vų ryšių su užsieniu, vedęs didelių karų, ilgai 
kovojęs viduje, o kur jis gyveno, taip ir nežino- 
me. Jo sostinės nemini joks šaltinis. 

Istorinėje literatūroje Mindaugo sostinės 
klausimas jau daug kartų keltas, bet įtikinančio 
atsakymo dar niekas nėra davęs. Užtai spėjimų 
yra įvairiausių. Ir kiekvienas iš jų yra kuo nors 
paremtas. Tą klausimą sprendžiant, paprastai 
jieškoma Mindaugo karūnacijos vietos, jo arba 
jam priskiriamųjų dokumentų surašymo vietos 
ir Vorutos pilies, kurioje jis buvo užsidaręs nuo 
puolančiųjų priešų 1250 m. Tiesa, Mindaugas 
galėjo ir karūnuotis, ir dokumentus rašyti, ir 
gintis ne sostinėje, tačiau bent vieną tokią vie- 
tą atsekę, vis dėlto galėtume prileisti ją sostine 
buvus. Betgi blogiausia, kad iš tų trijų jieškomų 
vietovių mes nė vienos negalime atspėti. Jau 
daug buvo spėta, bet visiškai įtikimų ir visų 
priimtų spėjimų taip ir neatsirado ligšiol. Dėl 
visko betgi su iais susipažinkime. 

Pradėkime nuo karūnacijos vietos. Visa ei- 
lė neabejotinų šaltinių mums liudija, kad 1253 
m. Mindaugas buvo karūnuotas Lietuvos kara- 
liumi, tačiau nė vienas to paties laiko šaltinis 
nemini karūnacijos vietos. Tik XVI amž. antro- 
je pusėje savo kroniką rašęs Strijkovskis, o 
juo sekdamas ir Gustyno metraščio (XVII amž.) 
autorius rašo, kad tai įvykę Naugarduke. Sek- 
dami šia Strijkovskio paleista versija, kai ku- 

rie autoriai Naugarduką laiko Mindaugo sosti- 
ne. Ši prielaida ypač populiari yra buvusi se- 
nesniųjų autorių tarpe. Gyva ji tebėra ir dabar 
(ypač gudų tarpe), tačiau dėl jos priimtinumo 
gali būti labai didelių abejonių. Naugardukas 
buvo toli gražu ne mūsų jau aptartame valsty- 
bės branduolyje, Mindaugo valdymo pradžioje 
buvo valdomas Volynės kunigaikščių, * vėliau 
Naugarduką ir visą sritį valdė Mindaugo sūnus 
Vaišvilkas, kuris 1254 m. Naugarduką perleido 
Volynės Danieliaus sūnui Romanui, o kitas sri- 
tis jo broliui Švarnui. Jau vien šitų faktų už- 
tenka, kad Naugarduką sostine buvus prileisti 
yra neįmanoma. Taip lengvai su sostinėmis ne- 
sielgiama. Kai kurie istorikai, Strijkovskio pa- 
stabą laikydami patikima tradicija, dar nori 
prileisti, kad Mindaugas Naugarduke karūnavę- 
sis, nors jis ir nebuvęs sostinė. Esą, tuo buvę 
norima parodyti politinės ekspansijos kryptį. 
Karališkasis titulas, esą, suponavęs pretenzijas 
nukariauti tas sritis. Bet juk visa tai tik pliki 
samprotavimai. Jau patikimesnis būtų aiškini- 
mas, kad Naugardukų pasirinkdamas, Mindaugas 
bus vengęs krikščioniškų karūnacijos aktu er- 
zinti pagoniškosios Lietuvos plačiąsias. mases. 
Galima dar prileisti, kad kovų su Volynės ku- 
nigaikščiais metu Mindaugas bus buvęs Nau- 
garduke ir, nenorėdamas dėl karūnacijos iš šitų 
sričių išvykti, bus pasikvietęs čia popiežiaus į- 
galiotąjį Kulmo vyskupą Henriką bei kitus vys- 
kupus-ir svečius, jei jų buvo atvykę. Sampro- | 
tauti ir spėlioti galima, tačiau visa tai bus tik 
paprastos prielaidos. O iš tikrųjų Mindaugo ka- 
rūnacijos, kaip ir prieš dvejus metus įvykusio 
krikšto, vieta yra nežinoma. Bent krikštas tik- 
riausiai ne Naugarduke bus įvykęs. Viena, mes 
neturime jokių įrodymų, kad Mindaugas 1251m. 
ten būtų buvęs, o antra, Naugardukas būtų bu- 
vęs per tolima vieta livoniškiams svečiams, da- 
lyvavusiems iškilmėse. 

Kaip minėta, Mindaugo sostinės klausimą 
išspręsti galėtų jo duotųjų dokumentų datavi- 
mo vieta, jei ji būtų atsekama. Bet, deja, ir jos 
negalime atspėti. Mindaugo dokumentų yra ži- 
noma iš viso 10. Tiesa, didžiausios jų dalies yra 
abejotinas autentiškumas,? tačiau ir sufabri- 
kuoto dokumento nurodymas būtų labai vertin- 
gas, nes sunku prileisti, kad fabrikatoriai am- 
žininkai nebūtų žinoję Mindaugo gyvenamo- 
sios vietos vardo. Iš tų minėtųjų 10 dokumen- 
tų pilnai datuotų — su vieta — tėra vos 2. Vie- 
nas yra 1253 m. liepos mėn., o antras 1260 m. 
birželio vidurio. Pirmajame rašome: “Datum 
in LETTOWIA in curia nostra". In Lettowia ir 
Lettowie čia turėtų reikšti vietovę. Tuose pa- 
čiuose dokumentuose Mindaugas tituluojamas 
“rex Lettowiae“. Normaliai datuotuose doku- 
mentuose šis Lettowiae vienu atveju reikštų 


kraštą, antru — vietovę. Iš to tektų daryti 
išvadą, kad Mindaugo valstybėje turėjusi būti 
Lietuvos vardo vietovė, tačiau tokios vietovės, 
deja, nežinome. Galima, žinoma, prileisti, kad 
ir dokumento “Lettowie" reiškia kraštą, o vie- 
tovės vardas nepaminėtas, pasitenkinta bendru 
posakiu “mūsų dvare“ (in curia nostra). Betgi 
literatūroje yra pasirodę eilė spėjimų, norint 
lokalizuoti kur nors ir “Lettowiae" vietovę. Pir- 
miausia Ketrzynskis iškėlė teoriją, kad doku- 
mentų "“Lettowiae" esanti klaida. Turi būti 
“Lecowiae", o tai jau galėtų reikšti Betygalos 
Lekavą. Šioje srityje Keętrzynskis apsistoja ties 
Uturiais, kurie turį būti ta pati Voruta. Tarp 
Lekavos ir Uturių esą net išlikęs senųjų sutvir- 
tinimų pylimas. Kitas tyrinėtojas — Krzywickis 
— Mindaugo sostinės jieškodamas taip pat Bety- 
galos (Lekavos) apylinkėje, sustojo ties Račiš- 
kių piliakalnių kairiajame Dubysos krante. Vol- 
teris, o pastaruoju metu ir eilė lietuvių Min- 
daugo sostinės jieškotojų, jos ėmė dairytis kur 
nors prie Latuvos upelės, Šventosios intako, An- 
drioniškio valsčiuje. Čia smalsios akys nukry- 
po, be abejo, dėl vardų panašumo. 


1261 m. Sėlių krašto sienas nusakančiame 
dokumente, tariamai Mindaugo duotame, bet 
greičiausia sufabrikuotame vėliau, Latuvos upe- 
lis vadinamas “Lettowiae" upeliu. Taip pat abe- 
jotino tikrumo 1392 m. panašiame dokumente 
jau minima ir to paties vardo pilis (Usgue bor- 
chwal nomine LETTOW). Iš kitų šaltinių tokios 
pilies nežinome. Jei anksčiau minėtąją Lekavą 
tenka atmesti kaip dirbtinai sulipdytą prielaidą, 
o be to, kad Mindaugui nepriklausiusiuose ir 
jam dažniausiai priešingai nusiteikusiuose Že- 
maičiuose jo sostinė negalėjo būti, tai Latuva 
yra vis dėlto svarstytina. Tiesa, sunku yra įti- 
kėti, kad tame pačiame dokumente “Lettowia"' 
vieną kartą reikštų kraštą (rex L.), o kitą 
kartą tik vietovę. Betgi vis dėlto negalima gin- 
čyti, kad tokio vardo vietovės negalėję būtų bū- 
ti. Toks dalykas yra galimas. Tačiau Šventosios 
intako Latuvos pakrantėse Mindaugo sostinė, 
atrodo, negalėjo būti jau vien dėl to, kad ši sri- 
tis nepriklausė mūsų jau minėtajai branduo- 
linei Lietuvos sričiai, Lietuvai siaurąja prasme. 
Tai buvo greičiausia Nalšėnų ar gal ir Deltu- 
vos srities kraštas. Sunku taip pat prileisti, kad 
Mindaugas, viešėdamas, t.y. pripuolamai susto- 
jęs, čia būtų davęs tuos du dokumentus. Taigi 
iš dokumentų datavimo Mindaugo sostinė toli 
gražu nepaaiškėja.!! 

Pagaliau trečioji gairė Mindaugo sostinės 
jieškotojams galėtų būti jau minėtoji Vorutos 
pilis, kurioje Mindaugas gynėsi nuo savo prle- 
šų 1250 m. Tačiau, deja, ir šią pilį lokalizuoti 
yra neįmanoma. Jos vardas tėra minimas tik 


vad. Volynės kronikos, minimas tik vieną kartą 
ir nė apytikriai nenurodant jos vietos. Apie tą 
pati įvyki kalbanti Livonijos eiliuotoji kronika 
mini tik bevardę pilį ir taip pat nenurodo nei 
srities, kur ji buvo. Dėl to yra daug spėjimų, 
ir vis dar neaišku, ar kuris nors iš jų yra tikras. 
Jau minėtas Keętrzynskio spėjimas, kad Voruta 
būsią Uturiai, arba Krzywickio spėjamoji Vere- 
duvaitė (Girkalnio valsč.) atpuola jau vien dėl 
to, kad 1250 m. įvykiai ėjo ne Žemaičiuose. 
Šiems įvykiams nušviesti pagrindinis šaltinis 
yra Volynės kronika. O pasak jos, Tautvilas nuo 
Vorutos grįžęs į Žemaičius. Dėl to gali būti 
svarstomi tik įvairias Augštaičių vietoves liečią 
spėjimai. Jų yra taip pat nemažai. Pirmosios 
Mindaugo bei jo laikų monografijos autorius 
Latkowskis Vorutą sutapdina su Varnėnais (į 
rytus nuo Vilniaus). Antras panašios monogra- 
tijos autorius "Totoraitis Vorutos jieško prie 
Nemuno ir spėja tai buvus Liškiavą,* kurio- 
je dar iki mūsų laikų yra išsilikusių senosios 
pilies griuvėsių. Iš naujesniųjų tyrinėtojų Low- 
mianskis Vorutos jieško kur nors prie Varėnos 
upelės, gal pačioje Varėnoje arba į vakarus nuo 
Daugų, kur nurodo porą kaimų vardų, pasak jo, 
daugiau ar mažiau primenančią Vorutą (Arčiū- 
nų ir Pavartes). F. Papee, Zajączkowskis ir 
Paszkiewiczius prileidžia, kad jieškomoji Min- 
daugo pilis greičiausia būsianti Kernavė, kuri, 
remiantis eiliuotosios kronikos nors ir neįsakmiu 
liudijimu, yra visų laikoma Traidenio sostine. 
Šis pastarasis faktas jiems atrodo reikšmingas. 
Tačiau kategoriškai už Kernavę pasisakė tik 
Papee ir Paszkiewiczius.!š 


Žinodamas K. Būgos išvedžiojimus, kad Vo- 
ruta gal visai nebus buvęs tikrinis, bet bend- 
rinis vardas ir reiškiąs maždaug tvirtovę, su- 
tvirtintą vietą, Paszkiewiczius nė nebando jieš- 
koti Vorutą primenančio vietovardžio. Tuo tar- 
pu Zajączkowskis greta Kernavės stato Naugar- 
duką, kurį jam pakišo Strijkovskio pasakojimas 
apie Mindaugo karūnaciją Naugarduke, ir len- 
kų geografinio žodyno pastaba, kad netoli Nau- 
garduko esanti Horodišče vietovė seniau buvusi 
vadinama Vruta ir kad ten tebesą senųjų su- 
tvirtinimo žymių. Kuris iš šių visų spėjimų gali 
būti laikomas patikimiausiu, sunku pasakyti. 
Aišku yra, kad jieškomoji Mindaugo pilis bus 
buvusi pietvakarių Augštaičiuose (“Lietuvoje"). 
Totoraičio spėjamoji Liškiava yra visai nepa- 
tikima, nes būtų buvusi pačiame srities pakraš- 
ty, net kitame Nemuno krante. Latkowskio 
Varnėnai greičiausia bus buvę jau  Nalšėnų 
srityje, bet ne mindauginėje Lietuvoje, arba 
geriausiu atveju taip pat jos pakrašty. Mindau- 
ginės sostinės greičiausia tenka jieškoti apie 
Lietuvos centrą. Iš suminėtų spėjamųjų vieto- 

Gedimino pilies rūmų griūvėsiai 


vių patikimiausia atrodo Varėnės upės sritis ir 
Kernavė. Pirmosios srities vietovių vardai pri- 
mena Vorutą, antroji gali pretenduoti sau min- 
dauginės sostinės vardą, kaip spėjamoji Trai- 
denio sostinė. O laiko tarpas tarp abiejų val- 
dovų labai nedidelis. Pastaruoju metu lokalinių 
patriotų Kernavė yra išgarsinta kaip Mindaugo 
sostinė. Tuo tarpu to vis dėlto negalime nei teig- 
ti, nei neigti. 

Baigiant pastabas apie Vorutą, dar tenka 
nurodyti, kad, pasak eiliuotosios Livonijos kro- 
nikos, kryžiuočių magistras prie Mindaugo pi- 
lies (kronika jos vardo nemini) su kariuome- 
ne žygiavęs per Nalšėnų kraštą. Tai mums vėl 
rodo, kad toji pilis tikrai turėjo būti “Lietuvo- 
je", tačiau smulkesnių išvadų iš tokios pasta- 
bos vis dėlto negalime pasidaryti, nes mes ne- 
žinome nei tikslių Nalšėnų srities sienų, nei 
per kurį jos kraštą kryžiuočiai pražygiavo, nei 
pagaliau šiųjų išeities taško. Šita kronikos pa- 
staba neužkerta kelio nei vienai “Lietuvos vie- 
tovei Mindaugo sostinės vardo sulaukti. 

Sutraukiant viską, kas buvo pasakyta, ten- 

Vilniuje 


(XIV-XV a.) 


ka konstatuoti, kad Mindaugo sostinė tebėra ne- 
atspėta. Yra tik aišku, kad ji turėjo būti jo tė- 
voniškojoje,  paveldėtoje srityje, Lietuvoje 
siaurąja prasme, t.y. pietvakarinėje Augštaičių 
dalyje. Gal tai buvo Kernavė, gal kuri nors pi- 
lis prie Varėnės, gal dar kuri kita vietovė. Ta- 
čiau yra aišku, kad ji buvo toje pačioje srityje, 
kuri dabar paprastai vadinama Vilniaus sritimi, 
2 Gal net vats Vilnius. 


Vilnių kaip sostinę žinome nuo 1323 m., 

iau jokiu būdu nėra negalimas dalykas, kad 
sostine jis bus buvęs ir žymiai anksčiau. Pa- 
prastai yra sakoma, kad Gediminas persikėlęs 
* Vilnių iš kurios nors kitos savo pilies, pasak 
vėlyvo padavimo — iš Trakų. Iš tikrųjų gi mes 
neturime absoliučiai jokių žinių, kad Trakai ka- 
da nors būtų buvę krašto sostinė. Mes taip pat 
nežinome nieko apie bet kokį Gedimino atsi- 
kraustymą į Vilnių iš kurios nors kitos pilies. 
Vilnius į istorijos šviesą išeina kaip sostinė ir 
tokia lieka iki mūsų laikų. Pirmą kartą šalti- 
niuose Vilnius paminimas 1323 m. Gedimino 
garsiuose laiškuose, rašytuose popiežiui, vienuo- 


lių ordinams ir Vokietijos miestams.!! Laiškai 
datuojami IN CIVITATE NOSTRA REGIA VIL- 
NA DICTA (mūsų karališkame mieste, vadina- 
mame Vilniumi). Ar tai buvo tik jo pasirink- 
toji ar ir tėvų sostinė, iš to juk negalima spręs- 
ti. Prielaidai, kad Vilnius bus buvęs net Min- 
daugo sostinė, prieštarautų visuotinai pripažįs- 
tama prielaida, kad Traidenio sostinė buvusi 
Kernavė. Tačiau juk tai taip pat nėra absoliu- 
čiai tikras dalykas. Ši prielaida yra paremta Li- 
vonijos eiliuotosios ir kitų kronikų 1279 m. ko- 
vo mėnesio livoniškių kryžiuočių žygio aprašy- 
mu. Jame iš tikrųjų įsakmiai teigiama, kad puo- 
limas buvęs nukreiptas į Kernavę,'5 “karaliaus? 
Traidenio kraštą (“do wart kuniges Thoreiden 
lant beroubet vul und verbrant''). Bet juk šitą 
posakį galima suprasti ir nebūtinai taip, kad 
Kernavė bus buvusi sostinė. Galima suprasti ir 
taip, kad tai tik Traidenio krašto pilis, o sostinė 
galėjo būti nors ir tas pats Vilnius. 


3. SENIAUSIOS ISTORINĖS ŽINIOS APIE 
VILNIŲ 


Kaip visa Lietuva, taip ir Vilniaus kraštas 
bei pats Vilniaus miestas archeologiškai tebėra 
mažai tetyrinėtas. Tačiau ir iš netaip jau gau- 
sios turimos medžiagos archeologai daro mūsų 
reikalui įdomią išvadą, būtent, kad Vilniaus 
kraštas bei Vilniaus apylinkės gana tirštai buvo 
gyvenamos nuo seniausių laikų — nuo pat ak- 
mens amžiaus. Toliau archeologai konstatuoja, 
kad rytų Augštaičiuose taip pat nuo seniausių 
laikų (toli prieš mūsų eros pradžią) tirščiausiai 
gyvenamos sritys prasidėjo į pietus nuo Šven- 
čionių, ypač nuo kairiojo Neries kranto ir kad 
šitoje srityje ypatingai prasikišo Vilniaus, Tra- 
kų, Ašmenos ir Lydos apylinkės. Vadinasi, dar 
prieškristiniais laikais prasidėjo formuotis tie 
centrai, kurie ištisus amžius dominavo istori- 
niais laikais. Taigi Vilnius įsikūrė ne kokioje 
nors dykroje ar gūdžioje girioje, bet nuo am- 
žių tirštai gyvenamoje apylinkėje!“ Kaip se- 
nai yra gyvenama vietovė pats Vilnius, archeo- 
logai tuo tarpu negali pasakyti. 

Bet archeologiniai duomenys Vilniaus pra- 
džią nukelia į daug senesnius priešgedimini- 
nius laikus. 

Istorinės žinios tačiau šiuo atžvilgiu, deja, 
nieko nesako. Jos iš tikrųjų prasideda tik Ge- 
dimino laikais. Iš ankstyvesnių laikų mes netu- 
rime nei vieno neabejotino Vilniaus paminėjimo. 
Visa, kas yra iš senesnių laikų, yra labai abejo- 
tina. Taip vienoje islandų sagoje IX a. poetas 
keliauninkas sakosi aplankęs daugelį kraštų, tarp 
kitų buvęs ir “Velena and Vylna and vala ri- 
ces''. Kai kas nori spėti, kad tai esanti minima 
Veliuona ir Vilnius!“ Vardai iš tikrųjų skam- 


ba panašiai, tačiau spręsti vien iš vardų są- 
skambio, žinoma, būtų perdaug skubu. O bet 
kokių kitų davinių nėra. 

Toliau vėl labai abejotinos vertės žinutė 
yra kartojama iš X a. pradžios. Jau 1800 T. Čac- 
kis viename savo veikale paskelbė atpasakojimą 
Islandijos keliauninko istoriko Snarre-Sturluson 
(1240) kelionės aprašymo vienos vietos, kurio- 
je jis sakąsis buvęs Lietuvoje ir lankęsis tarp 
kitko “Velni" ir “Tryk" vietovėse. Ten jis, esą, 
galėjęs suprasti vietos gyventojų kalbą. Iš to 
daroma išvada, kad Snarrės būta Vilniuje bei 
Trakuose ir kad ten gyventa IX-X a. atsibas- 
čiusių normanų palikuonių, kalbėjusių skandi- 
navų dar suprantama kalba.!š 


Čackio laikais, XIX a. pradžioje, Sturlesono 
kronika tebebuvo nespausdinta ir saugoma Ko- 
penhagos bibliotekoje. Kaip Čackis iš jos tą 
žinią gavo, jis nenurodo, nei nurodo, kuriame iš 
daugybės Sturlesono kelionių aprašymų tai mi- 
nima. Tačiau visą 100 metų įvairūs autoriai kar- 
tojo Čackio žinią, nors kartais ir suabejoda- 
mi jos tikrumu. Niekas nesiryžo ją patikrinti, 
nors Sturlesono raštai jau senai išspausdinti ir 
net išversti į įvairias kalbas. 


Peržiūrėjus visus Snarre Sturleson raštus, 
nieko panašaus surasti nepasisekė, nors buvo 
žiūrėta įvairių leidinių jo raštai. Šis tas pana- 
šaus į Čackio Velni yra tik garsiajame Snarre 
Sturleson veikale Heimskringla. Tenai Inglin- 
ga sagoje pasakojama, kad Odinas turėjęs du 
brolius: “vieno vardas buvo Ve, oantro Vili“. 
Kai Odinas buvęs išvykęs, tie du broliai valdę 
Norvegų karalystę.!? 

Bet čia Vili, ne Velni, ir asmens vardas, 
bet ne miesto. Jokio vardo, kuris primintų Tryk, 
neteko užtikti. Tuo būdu Čackio žinią tegalime 
priminti tik kaip vieną iš įvairenybių. 

Vėlyvosios rusų kronikos Vilnių taip pat ga- 
na anksti pradeda minėti — dar XI a., tačiau, 
deja, amžininkės kronikos jo nemini nė XIII a. 
Dėl to tai ir vėlyvesniųjų kronikų santraukų 
liudijimas negali būti laikomas patikimu. Tik- 
rai pirmą kartą Vilnius paminimas ne kronikų, 
bet dokumentuose, būtent 1323 m. Gedimino 
garsiųjų laiškų Vokietijos miestams ir vienuo- 
lynams datose ir vieno laiško tekste. Gedimino 
yra žinomi 5 laiškai, iš kurių 4 yra datuoti 
Vilniuje (Datum Vilna...). Taip pat datuotame 
laiške vienuolynams, kreipdamasis į Saksonijos 
pranciškonus, sako, kad savo krašte pranciško- 
nams esąs jau pastatęs dvi bažnyčias: “Vieną 
mūsų karališkajame Vilniaus mieste, o antrą 
Naugarduke" (unam in civitate nostra regia 
Vilna, aliam in Nougardia). Kai kas dalį šitų 
Gedimino laiškų laiko amžininkų falsifikatais.29 
Mūsų kalbamajam reikalui tai neturi jokio skir- 


405 


tumo. Jei ir ne jis pats, bet kas kitas laiškų 
datoje ir tekste paminėjo Vilnių, mums vistiek 
tai rodo, kad Gedimino laikais Vilnius buvo Lie- 
tuvos sostinė. Nuo šio meto jis iš istorijos sce- 
nos jau nebeišnyksta ir lieka Lietuvos sostine 
ištisus amžius. 

Taigi Vilnius neabejotinų istorinių šaltinių 
pirmą kartą paminimas tik 1323 m. Senesnio- 
je literatūroje kartais minimi 1305 m. Tačiau 
tai yra nesusipratimas. Jam atsirasti davė pro- 
gos Dusburgo Prūsijos kronikoje 1305-1330 m. 
laikotarpy net 5 kartus minima Gedimino Pi- 
lis (castrum Gedimini). Prūsijos istorikas Voig- 
tas ir Rusijos istorikas Karamzinas šią pilį su- 
tapatybino su Vilniumi. Jais pasekė ir kai ku- 
rie vėlyvesni istorikai. Tačiau Dusburgo ir 
prancūzų poeto Machaut, dalyvavusio Jono Luk- 
semburgiečio 1329 m. žygyje į Žemaičius, mini- 
moji Gedimino Pilis neabejotinai yra buvusi Že- 
maičiuose, vad. Pagraudės srityje, turbūt, palei 
Graumeną, Kvedarnos valsč. Su kunigaikščiu 
Gediminu ši pilis greičiausia neturi jokio ry- 
šio. 2! Gedimino vardas Lietuvoje nebuvo taip 
jau retas. Ir šiandieną dar Žemaičiuose tebėra 
net du Gedimino vardo dvarai ir du kaimai. 
Greičiausia tai bus buvusi bajoro Gedimino 
pilis. Kad ši pilis buvo Žemaičiuose, yra aišku 
iš aprašymo tų kryžiuočių žygių, kurių metu ji 
buvo paliesta. O Vilnius 1305-1330 m. laikotarpy 
kryžiuočių puolimų dar toli gražu nebūdavo pa- 
siekiamas. Pirmą kartą jis buvo pasiektas tik 
1365, antrą kartą 1367 ir tretį kartą tik po 10 
metų — 1377 m. 


Iš to, kas buvo pasakyta apie seniausiąją 
Lietuvos sostinę bei apie Vilniaus pradžią, ma- 
tome, kad Vilnius buvo nuo žiliausios senovės 
tirštai gyvenamoje srityje, kad jis buvo maž- 
daug centre pietvakarių Augštaičių srities, is- 
torinių laikų pradžioje šaltinių vadinamos Lie- 
tuva, vadinasi, srityje buvusioje vieningos lie- 
tuvių valstybės lopšiu ir branduoliu. Ar Vilnius 
nuo amžių bus buvęs Lietuvos sostine, sunku 
pasakyti, nes jokių žinių neturime. O tai nėra 
negalimas dalykas. Bent šitokiai prielaidai ne- 
prieštarauja jokie istoriniai šaltiniai. Be to, yra 
visiškai aišku, kad jei ir ne Vilnius bus buvęs 
senąja sostine, tai toji sostinė turėjo būti kur 
nors netoli Vilniaus. Gediminui ar kam kitam iš 
tos senosios sostinės į Vilnių persikelti tikrai 
nebuvo toli. 

Šitom išvadom gali būti daromas priekaiš- 
tas, kad čia nesiskaitoma su geležinio vilko le- 
genda, nes kaip visi padavimai, taip ir šis turi 
turėti kokį nors istorinį pagrindą. Tačiau ne- 
reikia pamiršti, kada ši legenda atsirado. Juk 
XVI a. iš viso legendų kūrimo amžius. Legendom 
sukurti tada pakakdavo kokio nors vieno vardo. 

Juk tada buvo sukurtas visas mūsų istorijos 
tūkstantmetis, iki pat Palemono-Publijaus Li- 
bono laikų, nors tikrų istorinių žinių tebuvo tik 
iki XIII a. Taip pat tada eilei didžiūnų šeimų 
buvo sukurtos fantastiškiausios geneologijos. Ne- 
pamirština taip pat, kad visos senųjų Lietuvos 
kronikininkų istorinės žinios toliau Gedimino ne- 
toli tesiekė. Nuo jo buvo pradedama kunigaikš- 
čių šeimos geneologija ir visos valstybės istori- 
ja. Tad nenuostabu, kad Gediminui buvo pri- 
skirta ir sostinės Vilniaus įkūrimo garbė. 

Vilnius į istorijos sceną iškyla kaip poli- 
tinis centras, kaip valdovo — Gedimino sostinė. 
Jei jį būtų įkūręs Gediminas, tai jis, be abejo, 
būtų turėjęs ir politinių sumetimų, kurie vargu 
ar būtų likę nepastebėti ordino ir neužfiksuoti 
jo kronikininkų ar jo žmonių korespondencijo- 
je. Juk tai, rodos, nebūtų eilinis įvykis. 


Geležinio vilko sapno pranašystės legenda 
rodo, kad ji turėjo atsirasti Vilniaus politinio 
klestėjimo laikais. Legenda yra užrašyta XVI 
amž. kronikininkų, nuo Gedimino laikų praėjus 
bent 200 metų, kai Vilnius buvo jau nebe sriti- 
nių kunigaikštijų centras, bet centralizuotos mo- 
narchijos sostinė. Legendos formuotojai, be abe- 
jo, žiūrėjo į savo meto ir netolimos praeities 
Vilnių, turėdami galvoje jo garso sklidimą Lie- 
tuvos politinės galybės kulminacijos laikotarpy. 

A. RADŽIAUS "PAUKŠšČIŲ TAKAS“ 


Mažos ir kuklios išvaizdos, bet 
stambiu vardu pasirodė A. Radžiaus 
poezijos knygelė “Paukščių takas“. 
Tematikos atžvilgiu visus eilėraščius 
galima būtų skirti į dvi grupes. 
Pirmajai tektų tradicinės tematikos 
eilėraščiai: kūrybinės valandos pras- 
mingumas, amžinybė, gyvenimas ir 
mirtis, tėvynės pasiilgimas ir kitos 


panašios, kurių gausu lietuviškoje 
poezijoje. Įdomu pastebėti tik tai, 
kad kai kurias iš šių temų auto- 


rius traktuoja kaip astronomas( Am- 
žinybės dvaras, Begalybė). 


Dėmesį patraukia antroji grupė, 
tai yra astronominės tematikos eilė- 
raščiai. Tikrai pirmą. kartų mūsų 
poezijoje girdime kalbant apie in- 
tersteliarinę erdvę, makrokosmo gel- 
mes, n-dimensijas, šviesos fotonus, 
visatos išdidžią konstantą; apie eks- 
tragalaktiniais ūkais nutaškytą dan- 
gų, stebimą per Mt. Palomaro obser- 
vatorijos milžinišką teleskopą su eže- 
ro didumo stiklu, į kurį ir Žžvaigž- 
dės kaip į ežerą supuola; apie ati- 
trūkusį nuo žvaigždžių vandenilį, kla- 
jojantį intersteliarinėj erdvėj, kurio 
specifinį garsą, pagautą preciziškais 
aparatais, mokslininkai vadina van- 
denilio daina. Visos šios temos ne 
astronomui skamba labai egzotiškai, 
“Vandenilio dainą“ laikytume vie- 
nu iš geriausių šios grupės eilėraš- 
čių, kurį pacituosime ištisai: 

Kažkur toli dainuoja vendenilis, 

Klajodamas intersteliarinėj erdvėj. 

Jisai, kaip aš, vienuolis, nusivylęs 

Dienos beprasmiška šviesa 

Pabėgo nuo gimdytojos žvaigždės, 

Nuo josios palydovų ir planetų, 

Ir pasislėpęs makrokosmoso gelmėj, 

Pats vienas šoka gaivalingą piruetąa, 
Dainuodamas nežemiška kalba ir 
tonais. (24 p.) 


Tačiau autorius ne visados pasi- 
tenkina tokiais grynais astronomi- 
niais vaizdais. Astronomijos mokslai 
jį išneša už visatos ribų į metafizinį 
pasaulį Paskiri astronominiai reiš- 
kiniai kaip ir kosmas visumoje, au- 
toriui atskleidžia visatos. Kūrėją; 

Intersteliarinė tyla 

Per visą erdvę smelkias 

Iki tolimųjų metafizinių gelmių. 

(30 p.) 

Bet tuojau pat autorius pastebi, 


kad toli gražu ne visi peržengia kos- 
mose ribą, ne visi įžvelgia kurian- 


čią ranką, o ir įžvelgusieji ne visi 
vienodai Kūrėjui nuolankūs. 

Vis dėlto kai kurie astronominiai 
terminai lieka nespecialistui nesu- 
prantami (nežiūrint enciklopedijų ir 
žodynų vartymo), darydami ir visą 
eilėraštį skaitytojui nepasiekiamą 
ir tuo pačiu neatliepiantį. 

Eileraščiai dažniausiai parašyti 
klasiškais ketureiliais, nors autoriui 
nesvetima ir laisvesnė forma. Iš vis- 
ko matyti, kad Radžius poezijos 
amate toli gražu ne naujokas: jisai 
suvaldo ir žodį, ir posmą, ir patį 
eilėraštį visumoje. Tačiau pačios poe- 
zijos “Paukščių take“ gana maža. 
Originalus ir naujas yra tik astrono- 
minės tematikos įvedimas poezi- 
jon, o ne pats poetinis pergyvenimas. 
Mokslas savo esmėje yra objektyvus 
ir asmeniškumas jame yra yda, kai 
tuo tarpu poetinis pergyvenimas bū- 
tinai yra asmeniškas. Todėl tie eilė- 
raščiai, kurie yra asmeniškiausi, 
drauge yra ir poetiškiausi, nors ir 
tų pačių individualybė gana ribota ir 
vienoda. 

A.G. 


Aleksandras Radžius: PAUKščIŲ 
TAKAS: eilėraščiai, 48 p. Išleido Lie- 
tuvių Dienos, 1961 m. Kaina $1 50. 


PRANO NAUJOKAIČIO "ĮLŪŽĘ TILTAI“ 


“Ilgesys ir nerimas — mano na- 
mų karaliai. Jų niekur nematau, bet 
jų buvimą jaučiu kiekvienam žings- 
nyje. Jų balsu kalba buto sienos ir 
daiktai, kurie dar tebestovi tose vie- 
tose, kur juos anais metais yra pa- 
stačiusios rankos, tvarkiusios mūsų 
namus" (p. 66). Taip nusiskundžia 
vyriausias “Įlūžusių tiltų" veikėjas 
Antanas Gruodis, Lietuvoj buvęs 
teismo tardytojas, tremty pasidaręs 
rašytoju ir literatūros mokytoju, A- 
merikoj per vieną savo buvusią mo- 
kinę gavęs šlaviko darbą, vėliau dir- 
bąs laboratorijoj. 

Mirus Žmonai ir žuvus sūnui Ko- 
rėjos kare, štai to našlio, likusio su 
kitu sūnum, likimas, nepavydėtina 
viengungio dalia, bet kartu ir užsi- 
mojimai naujiems žygiams. 


Gruodis norėtų įprasminti savo li- 
kusį gyvenimą ne tiek asmenine lai- 
me, kiek kūrybiniais laimėjimais. 
Tam tikra prasme tai būtų kaip ir 
tezinis romanas, sprendžiąs poeto ir 
moteries problemą, kaip kad Puti- 
nas savo metu sprendė kunigo ir 
poeto problemą. 

"Nemokėjom suderinti poezijos su 
kasdienybe" (p. 172), kartą Gruodis 
pasako Helgai, iš šiaurės kilusiai 
kabareto mergelei, su kuria buvo 
pradėjęs romansą, bet dėl tautinio 
principo turėjo jos atsisakyti, paža- 
dėdamas ir jos epizodą “įpinti į savo 
poezijos posmus" (p. 208). 

Didesniam efektyvumui pasiekti 
romanas atpasakotas pirmuoju as- 
meniu. Jo turinį in nuce galima nu- 
sakyti šiais resumė žodžiais: “"Tėra 


tik Kristina. Valė — nuskendę so- 
dai, Helgos net nesiilgėjo širdis O 
dabar — visa mano šviesa tik tau, 
Regina" (p. 227). Pastaroji betgi 
reikšmingai klausia: “Ar pajėgsi? 
Kas bus, jei nusivilsi manimi?" (ib.). 

Faktiškai tada turčštų likti me- 
džiaga veikalui. Dėl to ir šis roma- 


nas turi tamprų ryšį su ankstes- 
niuoju — “Upeliai negrįžta į kal- 
nus". Yra nemaža pasikartojančių 


vietų, idėjiškai jis yra ano kaip ir 
tęsinys (plg. p. 104 apie “naują kny- 
£23'). 

Būdingas vyriausio veikėjo blaš- 
kymasis tarp moterų. Stipriai jis 
pamilęs Kristiną, bet ji turi vyrą ir 
dukterį. Valė jį galėtų išvaduoti iš 
Kristinos traukos lauko, bet ar ji, 
pati našlė, beesanti ta pati Valiutė, 
kurią kadaise pažino: į ją gretinasi 
kiti vyrai. 

Plačiai vaizduodamas moteris, au- 
torius betgi neberyškina vyrų, ku- 
rių kelis parodo veikalo pradžioj. 
Parodydamas jų charakterio savybes, 
kiek jos siejasi su vyriausio veikėjo 
meilės istorija, jų neįtraukia į kokį 
didesnį konfliktą, daugiau erdvės 
palikdamas vyriausio veikėjo pasi- 
reiškimui. 

Jo principus daugiausia apspren- 
džia pedagoginis (ne teisinis) bei 
krikščioniškai idėjinis nusistatymas. 
Dėl to, suprantama, tenka atsisaky- 
ti Kristinos. Bet Reginos pasirody- 
mas, gelbint padėtį, kaip iš už sce- 
nos primena kiek butaforiką. O tra- 
gikomiška padėtis susidaro,  Valei 
pasivėlinus, kai jau susižieduota su 
Regina. Tai aiškiai nenatūralu, su- 
režisuota. 

Moderuotas problemos sprendimas 
atitinkamai charakterizuoja ir patį 
romaną. Dėl to čia nerandame ypa- 
tingos įtampos, nėra čia ir kokių 

Mykolas Vaitkus: KETURI GA- 
NYTOJAI. Atsiminimai. Išleido Lie- 
tuviškos Knygos Klubas. Chicago, 
1950. 180 p. Kaina 2 dol. 

Paskutiniu laiku suklestėjo lietu- 
viškoji atsiminimų literatūra, kadai- 
se tokia negausi mūsų raštuose. Vos 
kelių mėnesių tarpe štai išėjo R. 
Skipičio, B. Žukausko, Igno Končiaus 
knygos. Netrukus pasirodo stambus 
prel. M. Krupavičiaus tomas. Yra 
dar ir kitų atsiminimų, ypač perio- 
dinėje spaudoje. Yra ir rankraščiuo- 
se. Nebaigti spausdinti K. Griniaus 
Lietuvos prezidento, atsiminimai. Li- 
gi šiol spaustuvės dažų laukia ir 
vysk. P. Būčio atsiminimai, kurie 
turėtų būti itin įdomūs, žinant gy- 
vą ir vaizdų jo pasakojimo stilių, ne- 
paprastą atmintį ir platų patyrimą. 


tragiškesnių lūžių. Tik vyriausio 
veikėjo nerimas ir blaškymasis yra 
kaip tikrai didžiai perštinti žaizda, 
bet ją pagaliau "išgydo" moderuo- 
tas bei protingas sprendimas. 
Anksčiau užmesta poeto ir mote- 
ries problema pagaliau pereina į 
grožio jieškojimo problemą, kol pa- 
aiški, kad viso to nerimo pagrindas 
— grožio jieškojimas: “aš vis jieš- 
kau gelmių, vidaus grožio" (p. 127). 
Darosi nebeaiški riba tarp gyveni- 
mo ir poezijos kaip realybės sąvo- 


kų: “ir nežinome, kas yra didesnė 
realybė; gyvenimas ar poezija" (9: 
173). 


Tomis“ estetizmo spalvomis pieštas 
ir šis romanas. Jos turėjo įtakos ro- 
mano kalbai ir įvaizdžiams. Dėl to 
estetinio nusiteikimo romane gausu 
alegorinių įvaizdžių, kaip nuskendę 
sodai (angl. sunken gardens, to pa- 
ties vardo miestelis romane), įlūžę 
tiltai, užgesę žibintai (A. Jakšto už- 
gesę žiburiai), oazė tamsoje (t.y, 
Kristina), mėlynoji mergelė (roman- 
tikų simbolinis įvaizdis), paklydę 
karavanai (Hauffo motyvas), prara- 
dimo simfonijos (Niliūno poezijoj) ir 
kt. Tai romanui teikia kažkokio sen- 
timentalaus simbolizmo nuotaikų, 
migloto filosofavimo ar poetikavimo 
dvasias, ko negalima būtų laikyti 
stiprybe. 

Romano kalba lengva, paprasta ir 
taisyklinga, nesudėtingas ir visas ro- 
manas, kuriame betgi pasitaiko pa- 
sikartojimų, priminimų to, kas jau 
kartą buvo pasakyta. Rašyba — nau- 
joji, Moderuota. Būdingas romanti- 
nis pedagogo V. Čižiūno viršelio pie- 
šinys. 

(Pranas Naujokaitis, ĮLŪŽĘĖ "TIL- 
TAI. Romanas. Išleido Vaga, Brook- 
lyne. 1961. 236 p. Kaina $2.50.) 

A. Tyruolis 


GANTTOJAI 


“Vieni iš tokių atsiminimų, kaip St. 


Kairio, K. Bielinio ir kitų, atsklei- 
džia autoriaus gyvenimo kelią ir su 
juo susipynusius stambesnius mūsų 
politinio, visuomeninio ar valstybinio 
gyvenimo įvykius. Kiti, kaip B. Žu- 
kausko, apsiriboja viena kuria tema, 
— šiuo atveju, lietuvių gyvenimu 
Veroneže per pirmą pasaulinį karą. 
Prof. Ignas Končius savo knygoje 
pažeria apsčių buities bruožų ir et- 
nografinių žinių iš Žemaičių krašto. 
R. Skipitis savo pirmą tomą prade- 
da nuo Lietuvos nepriklausomybės 
anksčiausių dienų. 

M. Vaitkus šioje knygoje taip 
pat aprėžia savo apimtį, sustodamas 
ties keturiais mūsų vyskupais — 
J. Matulevičium, P. Karevičium, J. 
Skvirecku ir P. Būčiu. Iš jų pirmas 


Kan. Mykolas Vaitkus 


ir paskutinis aprašymas daugiau su- 
ka į biografinę apybraižą, nors ir 
čia netrūksta atsiminimų. Lyg ir jau- 
čiama, kad autorius šiuos du mūsų 
vyskupus mažiau pažinojo, neturėjo 
tokios patogios stebėjimo pozicijos, 
ar net glaudumo, kaip su kitais 
dviems. Iš M. Vaitkaus keturių atsi- 
minimų šioje knygoje plačiausias, 
pilniausias ir sodriausias yra apie 
arkivyskupą Karevičių. Tai tikras at 
siminimų literatūros šedevras. Mūsų 
ganytoją matome gyvių gyviausią: 
jo išvaizdą, įpročius, intelektą, eru- 
diciją, žemaičiavimą, demokratišku- 
mą, elgimąsi kebliose padėtyse, pa- 
vyzdžiui, pasikalbėjime su generolu 
Ludendorffu. Pastarasis epizodas pa- 
duodamas, kaip jį patsai arkiv. P. 
Karevičius pasakojo visu savo že- 
maitišku vaizdingumu ir pasigardžia- 
vimu. šią knygos vietą tektų cituoti 
kaip pavyzdinę. Tačiau M. Vaitkaus 
stiliaus ir nuotaikų iliustracijai pa- 
sitenkinkime šia trumpesne ištrauka 
apie arkiv. P. Karevičių, kaip pa- 
mokslininką: “Balsą vyskupas. Pran- 
ciškus turėjo stiprų ir gana malonų 
tenorą, tik jo tarsena buvo -savotiš- 
ka — labai jau žemaitiška, net per- 
dėtai. Kai jis sakydavo pamokslą 
Kauno katedroje anais laikais, kai 
dar ten kan. P. Dogelis nebuvo įves- 
dinęs garsiakalbių, vyskupas turėda- 
vo labai įtempti balso jėgas, kad jį 
būtų galima kiek tolėliau girdėti. Čia 
tatai ir įvykdavo nelemtas fenome- 
nas: vyskupas taip paleisdavo galin- 
gą savo kalbamąjį organą darbuo- 
tis, tartum liūtas riaumotų, o vien- 
kart taip pasistengdavo moduliuoti 
žemaitiškus dvibalsius au, ou, ei ir 
kitas žemaitiškas prašmatnybes, jog 

klausytojai nustebę begirdėdavo vien 
kažkokį  nebesuprantamą  ūbavimą, 
besikaujantį ne vien tik su erdve, 
bet ir su estetika." (81 p.) 

M. Vaitkus, turėdamas tikrą me- 
muarų rašytojo dovaną, savo atsi- 
minimus pasakoja šiltai, jaukiai, ar- 
timai ir su elegancija. Jaučiama ne 
tik stipri atmintis, dėmesys smulk- 
menai ir bendram vaizdui, bet ir 
rašymo bei pasakojimo menas, ly- 
dimas čia švelnaus humoro, čia il- 
gesio, čia vėl klasiško epinio tono. 
Todėl apie jo memuarų meną būtų 
galima tarti, ką jis pats yra pasa- 
Iręs apie arkivyskupą Jurgį Matule- 
vičių: M. Vaitkus savo teikiamąją 
medžiagą yra perpratęs “giliai ir 
aiškiai... o logiškas jo protas, pui- 
ki atmintis, lengva bei tiksli žodžių 
asociacija padėdavo jam surasti 
tikslią, dailią ir lengvą mintims for- 
mą" (24 p). 

“Keturiuose ganytojuose", kadan- 
gi jie buvo rašyti įvairiais atvejais 
perijodinei spaudai, pasitaiko šiek 
tiek pasikartojimo, pavyzdžiui, apie 
J. Skvirecko ir kitų kandidatūras į 
vyskupus, apie nuodėmklausius ir k. 
Vieną opesnę vietą autorius kiek 
pridengia ir tiesiog nepasako, kad 
anas diplomatas, su kuriuo Karevi- 
čius turėjo tokį slidų pasikalbėjimą, 
Kaune, buvo Achilles Ratti, netru- 
kus tapęs popiežium. Apskritai gi M. 
Vaitkaus veikalas paberia, kaip iš 
gausybės rago, gyvos, originalios 
ir retos medžiagos ne tik apie stam- 
biuosius Lietuvos vyrus, bet ir apie 
kai kuriuos mažesnius. Tad geroka 
dalimi šisai jo atsiminimų tomas tu- 
rės ir istorinės dokumentinės vertės, 
ypač kiek tai liečia artimesnę ka- 
talikų Bažnyčios praeitį Lietuvoje. O 
kiekvienu atveju yra tai įdomi lek- 
tūra, nes autorius yra pirmaeilis sa- 
vo amato meistras. 

Belieka tik apsidžiaugti, kad M. 
Vaitkus yra užsimojęs parašyti ir 
daugiau atsiminimų knygų — “savo 
įspūdžius apie mūsų artistus, poe- 
tus, kitus rašytojus, menininkus, mu- 
zikantus ir kita panašu", kaip jis 
pats prisipažįsta (84-85 p.) "Tiesa, 
kai kurie atsiminimai — apie Mai- 
ronį, S. Čiurlionienę ir kitus — jau 
yra ir parašyti. O ir leidėjas, kaip 
girdėti, visiems jiems jau yra pasisiū- 
lęs Tokioje  dėtoję M. Vaitkaus 
plunksnai tenka tik palinkėti smagių 
vėjų. 

Aug. Raginis 


ATSIŲSTA PAMINĖTI 


Dr. Pr. Gaidamavičius: DIDYSIS 
NERIMAS. Išleido Immaculata, Put- 
nam, Conn., 1961 m. 297 p. Kaina 
$2.50. 

Alfonsas Gricius: PAŽADINTI 
SFINKSAI. Lyrika. Išleido “Lietuvių 

Dienos", Los Angeles, 1961 m. 47 p. 
Kaina $1.50. 

Ignas Končius: ŽEMAIčIO šNE- 
KOS. II dalis. Nidos knygų klubo 
leidinys, Londonas, 1961 m. 239 p. 


Jonas Balys: LITHUANIA AND 
LITHUANIANS, A Selected Biblio- 
graphy. Frederick A. Praeger, Pub- 
lisher. New York, 1961. I-X, 190 p. 
55.00. 

TAUTOS PRAEITIS Istorijos ir 
gretimųjų sričių neperiodinis žur- 
nalas. Tomas I, Knyga 3. Redakto- 
rius č. Grincevičius. Chicago, 1961 
m. 333-500 p. Rašo: R. Sealey — 
Bendros mintys apie lietuvių kalbos 
kilmę; Paulius Rabikauskas — 18-jo 
amž. Lietuvos bruožai; Mykolas Bir- 
žiška — Nežinomieji L. Rėzos aka- 
deminiai raštai; dr. A. Rukša — 
“Diarium  Societatis Jesu"“ ir lietu- 
vių kalba Vilniuje; dr. J. Matusas 
— Lietuvių lokalinės istorijos Liet. 
Encikl papildymas — istorinė me- 
džiaga. — Bibliografija. Kronika. 


Zenonas Ivinskis: LIETUVOS IR 
APAšŠTALŲ  SOSTO SANTYKIAI 
AMŽIŲ  BĖGYJE. Atspaudas iš 
“Suvažiavimo Darbų" IV t. 117-150 
p. Roma, 1961. 


Steponas Matulis, M.I.C.: LIETU- 
VA IR APAšŠTALŲ SOSTAS 1795 - 
1940. Atspaudas iš “Suvažiavimo Dar- 
bų" IV t. 151-174 p. Roma, 1961. 


Steponas Matulis, M.ILC.; GANY- 
TOJAI IR MOKSLININKAI. At- 
spaudas iš “Suvažiavimo Darbų" 
IV t. 18 p. Roma, 1961. Turinyje — 
arkiv. P. Karevičius, arkiv. M. Rei- 
nys, vysk. P. Būčys ir kun. prof. J. 
Totoraitis. 

Juozas Eretas:  šŠALKAUSKIS 
IDĖJŲ KELIAIS. Atspaudas iš “Su- 
važiavimo Darbų" IV t. 175-209 p. 
Roma, 1961 m. 

Knygų Lentyna. Nr. 3 (123),1961. 


Algirdas Gustaitis: LIETUVA — 
EUROPOS NUGALĖTOJA, 80 liust- 
racijų, išleido ir spausdino “Lietuvių 
Dienų" leidykla Los Angeles, Viršelis 
prof. Adomo Varno. 37 psl, didelio 
formato. Kaina 2.50 dol. 


KELI ŽODžIAI DĖL ALMA MATER 
RECENZIJOS 


Paprastai nesiginčijama su kriti- 
ku, bet A. T. kai kurie tvirtinimai 
reikalauja patikslinimo. 

Štai žodžiai iš ateitininkų konfe- 
rencijos A. T. cituojami su klaustu- 
ku kaip nekonsekventiškumas yra. 
istorinis faktas, kurio nedera krai- 
pyti. Lygiai nekonsekventiškas tvir- 
tinimas, kad Lapeikis yra neolithua- 
nas. Niekur knygoje jis nevadinamas 
tokiu. Priešingai. Paberžytei jis sa- 
ko: “Mano korporacija, rodos, atei- 


tininkų rūmuose ruošia initium se- 
mestri. (45 pusl.). 

Neolithuanai, turėdami savo rūmus, 
niekad nešokdavo pas ateitininkus ir 
ateitininkai pas neolithuanus. 


A. T. toliau rašo: “varpininkas Ru- 
seckas ne ką skiriasi nuo ateitininko, 
ne tik nuoširdžiai pasimelsdamas 
bažnyčioje, bet ir kas sekmadienis 
traukia lietuviškas giesmes katedro- 
je". 

Būdamas studentas, nežinojau nei 
vieno varpininko, kuris būtų pasiry- 
žęs sprogdinti bažnyčias. Ruseckas 
atvažiavo į bažnyčią tik dėl kompa- 
nijos ir jis išdidžiai Dievui meta: aš 
nežinau, Dieve, ar tu esi. Tuo tarpu 
Noreikai nekyla tas klausimas. A.T. 
nematydamas skirtumo, tikiu, neno- 
rėtų, kad ateitininkai “melstųsi" kaip 
Ruseckas. 

Dėl giesmių katedroje. Tai irgi is- 
torinis faktas. Kudirka dažnai užsto- 
jo katalikų Bažnyčią kovoje su ru- 
sais. Varpininkai patriotai tais pa- 
čiais sumetimais ėjo į katedrą, kovo- 
dami su lenkų įtaka Vilniuje. Komu- 
nistams užėmus Lietuvą, dalis jų net 
nukentėjo dėl šito. 


širdingai dėkoju redaktoriui, lei- 
dusiam įdėti šį patikslinimą. 
R. Spalis 


* Egzilų akademija kasmet leidžia 
savo biuletenį. Neseniai pasirodžiu- 
siame “International Free Academy 
of Sciences and Letters Bulletin" 
(No. 4, Juin 1960) prancūzų kalba 
pažymėta, kad Akademijos Taryboje 
lietuviams atstovauja dr. J. Baltru- 
šaitis. Lietuvių narių yra 20, latvių 
4, estų 7. Nariais yra šie lietuviai: 
S. A. Bačkis, J. Baltrušaitis, J. Balys, 
M. Biržiška, A. Damušis, J. Gravrog- 
kas, Z. Ivinskis, Pr. Juzaitis, J. Ka- 
minskas, S. Kolupaila, M. Krikščiū- 
nas, S. Lozoraitis, A. Maceina, V. 
Maciūnas, K. Pakštas (miręs), A. 
Salys, V. Sidzikauskas, Pr. Skardžius 
ir J. Vėbra. Akademijos skyrius vei- 
kia Niujorke. 

* Berno universitete istorijos ir fi- 
losofijos fakultete dėstoma lietuvių 
kalba. Praeitą semestrą studijuojan- 
čių lietuvių kalbą buvo 12 studentų. 
Tai įvairių kalbų specialistai. Paskai- 
tas skaito prof. Redard. 


* Lietuvių spaudos tremtyje paro- 
da įvyko Jaunimo Centro namuose 
Čikagoje spalio 15 d. Buvo išstatyta 
knygos ir periodiniai leidiniai. Su 
spaudos paroda jungtas ir literatūros 
vakaras. Skaityta Vinco Kudirkos, 
Vaižganto, Keliuočio, Miltinio ir Gir- 
niaus raštų ištraukos. Savo origina- 
lios kūrybos paskaitė K. Bradūnas, 
M. Katiliškis ir A. Mackus. 


MODERNIšKO ELEMENTORIAUS SAVUMAI 


šiomis dienomis pasirodžius Igno 
Malėno elementoriui, parašytam nau- 
ju metodu, čia dedame paties auto- 
riaus keletą pastebėjimų apie jo 
metodo pagrindinius bruožus. — Red. 


Šiandie jau yra išaiškėję, jog pa- 
grindų, mokant skaitymo, yra gar- 
sas — skiemuo. "Tai ypatingai tinka 
mūsų ir bendrai fonetinėms kalboms. 
Aišku, galima būtų tvirtinti, kad 
nesudetingiausias elementas yra gar- 
sas ir jį atitinkąs ženklas — raidė. 
Taigi, po pirmo pasaulio karo taip 
ir pabandė savo elementoriuje ABC 
Kauno m. inspektorius J. Damijonai- 
tis. Jis supažindino pačioje pradžioje 
vaikus su garsais, kurie nesudėtin- 
gi rašymo atžvilgiu (i, u, o, a). Ra- 
šymo atžvilgiu jie nuolat pereina vis 
prie mažai sudėtingesnio. Tai gerai. 


Bet visas sunkumas iškyla, pradė- 
jus skaitymą. 
Jau lengva pastebėti, jog pradė- 


jus su pačiomis pirmomis raidėmis, 
susiduriama su garsų liejimo sunku- 
mais. Mat, nei i su u, nei u su i ne- 
silieja. Sulietos tiek iu, tiek ui duo- 
da skirtingą skambesį, visiškai skir- 
tingą nuo buvusio garso, ištarto sky- 
rium. Be to, pirmosios raidės neduo- 
da prasmingų žodžių. Taigi, elemen- 
torius nebuvo gerai pergalvotas iš 
pat pradžių ir tuo nulėmė savąjį ne- 
pasisekimą. 

Pirmąja raide, savaime supranta- 
ma, turi būti balsė, kuri turi atsto- 
ti kartu ir skiemenį. Labai gera, 
kad kartu su kita (naujai pažįsta- 
ma raide) galima sudaryti prasmin- 
gą skiemenį — žodelytį. Bet svar- 
biausia, kad būtų galima panaudoti 
ir kitų skiemenų sudarymui ar net 
tikrų žodžių. Ir svarbu, kad būtų 
veiksmažodžiai. Tada, pridėjus prie 
jų paveiksliuką (atstojantį daiktą), 
jau galima sudaryti sakinius. O tai 
vaikams įdomu, nes jie jau iš pat 
pradžių gali skaityti pasakymus ir 
net visus straipsnelius. 

Įdomus dalykas su skiemenimis. 
Pasirodo, mes klaidingai manėme, 
kad lengviau skaityti skiemens, pra- 
sidedą balsiu, ir pačioje pradžioje 
tokius duodavome. Bet mano tyri- 
mai parodė, kad vaikas lengviau į- 


gali skiemenį, prasidedantį priebal- 
siu, negu balsiu. O ir skaitant to- 
kius skiemenų yra žymiai daugiau 
negu skiemenų, prasidedančių bal- 
siais. Jų yra tik labai maža dalis. 
Turėdamas galvoje šį faktą, aš pra- 
džioje, supažinęs su garsu — skieme- 
niu, paskui duodu ištisą grupę prie- 
balsių. 

Pradžioje reikia visiškai vengti 
triraidžių skiemenų. Mat, vaikas dar 
tik mokosi skaityti, dar tik prati- 
nasi, taigi, negalima jam skaitymo 
proceso apsunkinti, nes trečias gar- 
sas — raidė žymiai apsunkina vaiką. 
Todėl anksčiau duotini triskiemeniai 
žodžiai, bet ne triraidžiai skiemens. 
Mat, reikia sutikti su faktu, kad 
skiemenavimas natūralus ir ausies 
taip negadina, kaip garsavimas, kur 
dažnai virsta mykimu, net mikčioji- 
mu. 

Geram skaitymo palengvinimui re- 
komenduojama po kiekvieno balsio 
pavartoti eilę priebalsių, kad vaikai 
geriau įsitrauktų į skaitymą su pa- 
teiktuoju balsiu. Dabar vaikai pra- 
tintųsi prie tos pačios raidės, kurios 
garsas nustato tarimo linkmę. Saky- 
sim, jeigu antroji raidė buvo o, tai 
su skiemenį užbaigiančia raide kiti 
žodžiai turi būti tokie pat. Kitaip sa- 
kant, jeigu skiemens supozicija bu- 
vo o, tai gera, kad ta supozicija pa- 
sikartotų keletą kartų. 

Taip pat gera, kad du gretimi 


priebalsiai būtų nukelti kaip gali- 
ma vėlesniam laikui, kada vaikai 
skaitymo technikoje jau bus įgudę. 
Prieš tai eina triraidžiai skiemens, 
kurie apima balsį iš abiejų pusių. 
Paskui eina dvibalsiai. O dar po šio 
keturraidžiai ir kitoki skiemens, ku- 
riuos reikia skaityti jau tada, kai 
vaikai triraidžius ir  keturraidžius 
su dvibalsiais skaityti jau moka, "Tai 
yra skaitymo momentas, kuriuo pats 
atbaigiamas. Tada lieka įpratimas 
skaitant žiūrėti įvairių skyrybos 
ženklų (jeigu vaikai nebuvo reikia- 
mai pratinti). 

Baigdamas noriu pastebėti: kol 
vaikai neišmokę skaityti dviraidžių 
skiemenų, tai jie dar nelaikomi mo- 
kančiais skaityti. 

Beje, šiuo metodu mokant, skie- 
muo neskaldomas. Jis laikomas pa- 
grindiniu skaitymo elementu. O pa- 
žinti jį lengva, nes skiemenimis ei- 
nančios raidės pažįstamos skaitymo 
tekstuose, o priebalsius vaikai pažįs- 
ta patys iš duodamų skiemenų sky- 
rimo keliu. Pats skiemuo neskaido- 
mas, nes nėra reikalo. 


Šis metodas skiriasi nuo ameriki- 


nio metodo, nes čia vaikai garsus 
pažįsta, nors specialiai su jais jie 
nebuvo supažindinami. "Tačiau čia 


vaikai išvengia to trūkumo, kad bai- 
gę 8 skyrius, nepaskaito nežinomo 
žodžio (Rudolf Flesch, Why Johnny 
Can't Read, 1955). Žinoma, mes čia 
dar negalime remtis savo vaikais, 
nes čia gimusių ir augusių dar be- 
veik neturime, kurie būtų baigę pra- 
džios mokykla šitai taip pat ily- 
gina (amerikinio skaitymo proce- 
są.) 

Lietuviškojo skaitymo procesą 
čia apsprendžia pats elementorius, 
bet mokytojas turi mokymo darbe 
taip pat orientuotis. Mat, nuo jo pri- 
klauso tiek metodo pasirinkimas, 
tiek jo naudojimo būdas. 


Ignas Malėnas 


KUOKA, KAIP GINKLAS, LIETUVOS SENOVĖJE 


Apie tai dėlto čia rašome, kad mū- 
sų žiniomis, kuokos ginklo Lietuvo- 
je iki šiol niekas netyrinėjo. Žinoma, 
neskaitant vadovėlių autorių niekuo 
neparemtų samprotavimų. Čia rem- 
simės daugiausia vadinama Livoni- 
jos Eiliuotine Kronika (Liflaendis- 
che Reimchronik), parašyta vokiš- 
kai Estijoje 13-to amžiaus pabaigo- 
je. Savaime suprantama, ji turi vi- 
soms kronikoms bendrų silpnybių, 
kadangi tai ne dokumentai, bet pa- 
sakojimai, kurie dažnai tampa gry- 
nais postringavimais, atseit, kūryba, 
rikiuojama pagal kurį politinį, mi- 
litarinį, religinį ar net asmeninį 


tikslą. Istorinės realybės atžviigiu ir 
rimavimas bei eiliavimas yra taip 
pat silpnybė. Dėlto Pr. Žadeikis, Ei- 
liuotinę Kroniką išvertęs lietuviško- 
mis eilėmis (1939-40 m. turėjo pasi- 
rodyti, kaip “Pracities" žurnalo lei- 
dinys), atliko nereikalingą ir nenau- 
dingą darbą. Mat, šiuo atveju reikia 
kalbos, Pabaltijo politinės, bažnyti- 
nės ir medžiaginės kultūros istorijos 
žinovo. Taip pat ir neeilinio lietuvių 
kalbos mokovo, pagaliau, poeto. Na, 
bet Eiliuotinė Kronika yra (mūsų 
manymu, dukart ją išstudijavus) pa- 
ti objektyviausia iš Pabaltijo visų 
13-to, 14-to ir 15-to amž. kronikų. 

|| NMNENAS 


ČIURLIONIS 


šį pavasarį suėjo 50 metų nuo 
Mikalojaus Konstantino Čiurlionio 
mirties. Mirė jis prie Varšuvos 1911 
m. balandžio 10 d. 

M. K. Čiurlionio pusšimčio metų 
mirties sukaktis laisvajame pasau- 
lyje praėjo gana kukliai. Jeigu mes 
čia, Amerikoje, turėtume bent ma- 
žą jo originalių paveikslų kolekciją, 
netenka abejoti, jog mūsų ryšys su 
šiuo genialiu menininku būtų kur 


PO-508MEŲ 


kas glaudesnis. O dabar retai kas iš 
ankstesnės Amerikos lietuvių kar- 
tos yra turėjęs laimės matyti bent 
vieną Čiurlionio kūrinį. Ne visi juos 
matė ir po šio karo atvykusieji.Lie- 
tuvių jaunimas gi, palikęs savo kraš- 
tą vaikystėje arba jau gimęs trem- 
tyje, su Čiurlionio plastiniu menu 
dar mažiau beturi sąlyčio. Jo mu- 
zikinė kūryba tremtyje lengviau pri- 
einama. Yra gaidų ir net plokštelių. 


Joje užtinkame tokių kultūrinių žŽi- 
nių apie lietuvius, kurių niekur ki- 
tus nerasi. Galima pridšti, jog jo- 
sios nuorašai rašyti ant pergamento, 
ir tai su puikiais raudonais ir mė- 
lynais inicialais. Sprendžiant pagal 
tos kronikos turinį, ją rašė net kuni- 


gas, domėjęsis įvykiais ir daiktais, 
kaip Žmogaus gyvenimo realiais 
reiškiniais. 


Ir taip Livonijos Eiliuotinės Kro- 
nikos eilutėse 3,881-87 išskaitoma 
žemaičių ginklai: keyen, swert, spe- 
re, schilde, brunie, helme (įvykiuose 
apie 1253 m.). Besikaujant žiemga- 
liams su kryžiuočiais prie Heiligen- 
bergo pilies (apie 13-to amž. pabai- 
gą) abiejose kariuomenėse randama: 
sper, armbrusten, brunnien, swert, 
helme, klupfel (eil. 10, 005-48, 53; 
10,061-706). Taigi tokie ginklai: kar- 
dai, jietys, skydai, šarvai, šalmai, 
šaujamieji lankai. Ir, žinoma, keye, 
klupfel. šiuodu terminai reiškia tą 
patį daiktą, kadangi abiejuose są- 
rašuose kiti ginklai (išskiriant arm- 
brusten, t.y. šaujamąjį lanką) tie pa- 
tys. Ne kas kitą turima galvoje, 
kai rašoma “galėjai matyti, kai pa- 
gonys mėtė medį" (die heden man 
holtz werfen sach, eil 10, 061). Ir 
apie klupfel sakoma, kad žiemgaliai 
jais kryžiuočius “negyvai užmėtė" 
(warfen sie tot). Jei kitais atvejais 
minima ginklas “medžiai? (boum), 
tai bus norėta pažymėti kaip tik ši- 
tas “holtz". Z. Ivinskis, neišsiaiški- 
nęs boum reikšmės, samprotavo, kad 
tai dirvoje augą medeliai (str-y apie 
1236 m. Saulės-šiaulių kautynės “Ka- 
ro Archyve“, 1936). 

Taigi žemaičiai ir žiemgaliai tu- 
rėjo, be kitokių, ir medinį ginklą, 
kurį mėtant, buvo galima užmušti 
žmogų. Kadangi jis buvo apsiginkla- 

vimo dalis ir mėtomas, tad turėjo 
būti specialiai padarytas, patogus 
nešiotis ir tinkamas mesti į taikinį. 
Kitaip negalima galvoti, kaip apie 
trumpą, sunkų, metimo inercijai at- 
liepiantį medinį įnagį. Jį natūraliai 
tenka vaizduotis padarytą iš skrob- 
lo, ąžuolio ar kitokio kietmedžio — 
su laifgaliu arba rankena ir storga- 
liu arba galva, buože. šioji, galimas 
daiktas, turėjo įtvertų akmens ske- 
veldrų ar metalo gabalų. Tai, atrodo, 
implikuoja vienas posakis, 1288 m. 
apibūdindamas lietuvių apsiginklavi- 
mą (... gewapenden hantweren, Liv-. 
Est—und Curlaendisches Urkunden- 
buch VI, 530). Dar aiškiau prane- 
šime apie lietuvių susikovimą su vo- 
kiečiais 1372 m. prie Baltijos Šven- 
tosios: per up jie svaidę “pagal sa- 
vo pagonišką paprotį, metamąsias 
jietis ir akmenines kuokas“ (obir 
das vlis mit wurfspern und mit 
steynen kewlen, SPR, III, 102, 597). 
Rusiškai tai, atrodo, buvo vadina- 
ma “drevo" (Lietuvos Metrika, 1914 
mA DA 659195 m p): 

Tą ginklą mes pavadinome kuoka. 
šakiu apskrityje prie Nemuno sa- 
koma “Ji tikra kuoka'' ar “Ji kvaila, 
kaip kuoka". Vadinasi, josios galva 
nepajėgia galvoti, tarytum būtų ap- 
skritas medžio gabalas. Žinoma, ga- 
lima vadinti ir buože. šioji augš- 
čiau minėtoje srityje taikoma sve- 
riamojo bezmėno storajam, sunkia- 
jam galui. Bet taip pat ir kuliamo- 
jo spragilo sunkiajai skroblinei da- 
liai, kuri per vadinamą tarpininką 
prisieta prie ilgo koto. šiuo atveju 
tai būtų skirtingas daiktas, nei me- 
tamoji kuoka. Pagaliau, dar ten yra 
vėzdas, atseit, storokas pagalys mu- 
šimui. Sakoma grasinama “Kai pa- 
imsiu aš tau vėždą!" J. Matusas 


Nepaisant visų kliūčių, jo kūrybai 
giliau pažinti, Čurlionis laisvojo pa- 
saulio lietuviams yra geniali asme- 
nybė, kurią seniai net tarp kitatau- 
čių garsina jo vardo dainininkų an- 
samblis Clevelande bei dailės galeri- 
ja Čikagoje. 

Negalima sakyti, kad ir šiais su- 
kaktuviniais metais visiškai nieko 
nebūtų buvę padaryta. Skaitėme pe- 
riodinėje spaudoje straipsnių, girdė- 
jome paskaitų; buvo išleistas Čiur- 
lionio garbei net vienas žurnalo Li- 
tuanus numeris; Niujorko Viešojoj 
Eibliotekoj suruošta Čiurlioniui iš- 
garsinti paroda. šio rašinio tikslas 
— priminti, kas paskutiniu laiku 
žymesnio padaryta Čiurlionio kaip 
dailininko labui tarptautinio meno 
sluogsniuose, Lietuvoje ir tremtyje. 


Čiurlionis tarptautinio meno 
sluogsniuose 


šioj srityje pagrindą sudaro liuk- 
susinis veikalas: George Poensgen - 
Leopold Zahn: “Abstrakte Kunst — 
eine Weltsprache (Mit einem Bei- 
trag von Verner Hofmann — Guel- 
len zur abstrakten Kunst'“), išleistas 
garsios Woldemaro Kleino leidyk- 
los Baden-Baden 1958 m. Veikalas 
222 puslapių, didelio formato, gero 
popieriaus, pirmoje dalyje spalvotai 
iliustruotas, su giliu mokslišku teks- 
tu, ar tik nebus išsamiausia studija 
apie abstraktinį meną. Ten ypatin- 
gas dėmesys parodytas ir mūsų 
Čiurlioniui. Įvadinėje veikalo dalyje, 
iškeliant V. Kandinskį abstraktaus 
meno tėvų, taip pat sustojama ir 
prie Čiurlionio. Pabrėžiama, kad 
pats Kandinskis, suminėdamas prie- 
žastis, atvedusias į bedaiktį meną, 
visiškai nutyli Čiurlionį. Jo kelyje į 
abstraktinio vaizdavimo sritį mini- 
ma dail. C. Moneto kūryba, Vag- 
nerio Lohengrino opera, Maskvos 
vaizdas prieš saulėlydį ir jo paties 
realistinis paveikslas, persima'nęs 
prieblandoje. Veikalo tekste pažymi- 
ma, kad po tokių patirčių Kandins- 
kis 1910 m. nupiešęs pirmą abstrak- 
tų paveikslą, atvėrusi naują epochą 
dailėje, kurios ženkle šiuo metu dar 
tebegyvename. Tai tikrai svarbus 
įvykis, jeigu iš tiesų tas paveikslas 
yra pats pirmasis šioje srity. Bet 
čia ir iškyla M.K. Čiurlionis. Veika- 
le pastebima, kad Kandinskio pirme- 
nybę abstraktinio meno šakoje nei- 
gia estų meno kritikas Aleksis Ran- 
nitas (A. Rannit: M. K. Čiurlionis — 
pioneer de YVart abstract, 1949), teig- 
damas, jog Čiurlionis jau 1904 m. 
kūrė abstrakčius paveikslus, jog 
Kandinskis pažino ir domėjos jo kū- 
ryba, jog Kandinskio menas yra 
Čiurlionio tęsinys bei jo išskleidi- 
mas. Čia pateikiama dar Ninos Kan- 
dinskienės 1951 m. žurnalė “Das 
Kunstwerk" spausdintos pastabos, 


kur ji liudija, kad Kandinskis nieko 
bendro neturįs su Čiurlioniu. Pagal 
ją, Kandinskio abstrakčios kūrybos 
šaknų reikią jieškoti rusų ikonose, 
kaip jis pakartotinai tvirtinęs; jį 
paveikęs minčtasis prancūzų daili- 
ninikas Monet savo paveikslu “šieno 
kūgis"; jis niekad netapęs muzikos, 
niekad nebuvęs Lietuvoje nei Esti- 
joje, niekad nematęs Čiurlionio pa- 
veikslų, ir pagaliau Čiurlionio kūri- 
niai nesą abstraktūs, o tik stilizuoti 
gamtovaizdžiai bei daiktai su mis- 
tiniu atskambiu. Čia pat paduoda- 
ma A. Rannito atsakymas, kur pri- 
menama, jog pagal V. Ivanovą, J. 
Baltrušaitį ir B. Pravdiną, Kandins- 
kis Čiurlionio kūrybą pažino ir ją 
didžiai vertino, nes šis tuo metu Ru- 
sijoje buvo gerai žinomas. Be to, 
1909 m. vadovaujančių rusų meno is- 
torikų, V. Ivanovo ir A. Benois, jau 
buvo pasirodžiusios apie Čiurlionio 
kūrybą studijos. 


Mūsų minimos abstraktaus meno 
knygos autoriai iš savo pusės Čiur- 
lioniui istorinės pirmenybės abstrak- 
taus meno lauke nepaneigia, tačiau 
jie linksta Kandinskį laikyti šios 
srovės tėvu greičiausia dėl jo įta- 
kos kitiems. Kad Čiurlioniui taip pat 
skiriama garbinga vieta, matyti iš 
to, jog šio veikalo istorinėj apžvalgoj 
kreidiniame popieriuje atspausdinti 
trys gana didelio formato Čiurlionio 
paveikslai prieš Kandinskį. Pirmoje 
vietoje duotas Leonardo da Vinci be- 
daiktis piešinys, antroje Turnerio jū- 
ros fragmentas, trečioje Claude Mo- 
neto “Montorgeuil gatvė“ ir po to 
trijuose atskiruose puslapiuose — 
Čiurlionio Rex, Žvaigždžių sonata 
(allegro) ir Pavasario sonata (scher- 
zo). Šie keturi dailininkai tai, lyg 
kokios keturios gairės į abstraktaus 
meno epochą. Čiurlionis šiame vei- 
kale ypatingai užakcentuotas. Visų 
kitų (neskaitant Kandinskio) duota 
tik po vieną paveikslo reprodukciją 
— Čiurlionio parodyta trys paveiks- 
lai. Pavasario sonata atskiruose pus- 
lapiuose sugretinta su Kandinskio 
pirmąja abstrakčia akvarele, tapyta 
1910 m. Išvada — Kandinskio abs- 
traktūs plėmai atrodo formiškai ir 
ritmiškai gimingi su Čiurlionio pa- 
veikslo debesimis bei šakučių lieps- 
nelėmis. 

Nėra abejonės, jog veikalas “Abs- 
trakte Kunst— Eine Weltsprache" la- 
biau iškėlė Čiurlionio vardą Vakarų 
pasaulyje. Žinoma, jeigu ten būtų at- 
spausdinta bent viena jo darbų spal- 
vota reprodukcija, vaizdas skaityto- 
juose apie šį mūsų dailininkų būtų 
išlikęs dar gyvesnis. Bet ir dabar 
gaunasi įspūdis, jog istoriškai Ččiur- 
lionis yra abstraktaus meno srovės 
pirmatakas. Leonardo da Vincio, Tur- 
nerio ir C. Moneto su šia srove ne- 
galima tiesiogiai sieti. Tai tik isto- 


rinei raidai suvokti apytikrės gai- 
rės. Čiurlionis gi, nežiūrint jo kūry- 
boje išlikusių konkretaus pasaulio 
elementų, kai kuriuose paveiksluo- 
se, kaip Žvaigždžių sonata (allegro), 
Rex, Jūros sonata (allegro), Žvaigž- 
džių sonata (andante) ir kt., yra ga- 
na abstraktus. O būti visuotinės me- 
no srovės pirmatakuų reiškia nuos- 
tabiai daug. "Tokie žmonės iškelia 
garbėn tautas ir lieka nemarūs. Be 
to, dar vertėtų pasigilinti į čČiurlio- 
nio vaidmenį surrealistinei meno sro- 
vei. Jo kūryboje itin gausu šios sro- 
vės elementų — gausiau negu abs- 
trakčių 


Čiurlionis dabar Lietuvoje 


Čia norime priminti Lietuvoje iš- 
leistus du veikalus. Pirmasis — “M, 
K. Čiurlionis apie muziką ir dailę“. 
Redakcinė kolegija iš E. Balsio, J. 
Kuzminskio ir A. Venclovas; paruo- 
šė V. Čiurlionytė-Karužienė, redaga- 
vo A. Žirgulis. Knyga pasirodė 1960 
m. Išleido Valstybinė Grožinės Li- 
teratūros leidykla Vilniuje, 338 p. 
Iliustruota nuotraukomis iš čČiurlio- 
nio gyvenimo ir jo darbų reproduk- 
cijomis. Tai Čiurlionio laiškai įvai- 
riems asmenims nuo 1901 iki 1910 
m., kuriuose išreiškiamos jo pažiūros 
apie muziką ir dailę; jo užrašai, 
straipsneliai ir pagaliau pluoštelis 
Čiurlionio žmonos, Sofijos Kyman- 
taitės-Čiurlionienės, atsiminimų. Įva- 
dą parašė J. Gaudrimas. Antrasis 
veikalas — albumas, pavadintas “M. 
K. Čiurlionis", kuriame sudėta 32 
spalvotos reprodukcijos. Redagavo 
V. Čiurlionyte-Karužienė, P. Galau- 
nė, J. Kuzminskas, V. Mackevičius, 
P. Strauskas, A. Venclova. Įvadas 
lietuvių, rusų, anglų ir prancūzų kal- 
bomis A. Venclovos. Albumo dydis 
70x92. Išleido ta pati leidykla 1961 
m. Aplankas su Čiurlionio portreto 
briežiniu. Jo autorius nepažymėtas. 

Turint šiuos du leidinius, įdomu, 
kaip vertinamas Čiurlionis dabarti- 
nėje Lietuvoje. Jau iš ankstesnių 
šaltinių buvo jaučiama, jog Lietuvo- 
je stengiamasi išsaugoti Čiurlionį, 
kad jis nebūtų perblokštas vadina- 
mo “socialistinio realizmo" bangos. 
To buvo laimingai išvengta, nors 
Čiurlionio kūryba neturi nieko bend- 
ro su tuo nuogu realizmu, kuris pro- 
paguojamas oficialių komunistinių 
sluogsnių. Minėtuose leidiniuose apie 
Čiurlionį jo vertinimą suvokiame iš 
įvadinių straipsnių. Juos perskaičius, 
lieka įspūdis, kad tiek J. Gaudrimas 
tiek A. Venclova apie Čiurlionį rašo 
šiltai ir pagarbiai. Žinoma, abu 
vargsta, stengdamiesi kaip nors su- 
sieti Čiurlionį su realizmu. Ypatin- 
gai A. Venclova, kuris, atsiriboda- 
mas nuo muzikos, kalba apie Čiur- 
lionį tik dailės požiūriu, graibstosi 
net jo nerealistinei kūrybai patei- 


sinti argumentų. Jo galva, čČiurlio- 
nis, savo laiko visuomeninėje skur- 
džioje aplinkoje neradęs įkvėpimo ir 
nukrypęs į fantazijos pasaulį. Vie- 
nok Venclova daro skirtumą tarp 
Čiurlionio ir ano meto “dekadentų", 
nes šis ir simbolinį siužetą giliai iš- 
gyvenęs ir išreiškęs savitomis spal- 
vomis.  Vertinami labiau, tie pa- 
veikslai, kurie pasižymi reališkumų 
ir optimizmu, mažiau tie, kurie ati- 
trūksta nuo tikrovės ir apvilkti ge- 
dulu. Teisingai pažymima, kad čČiur- 
lionio kūrybos versmė buvo Lietu- 
vos gamta ir liaudies menas. Bet iš 
kitos pusės pervertinamas Kaukazo 
kalnų įspūdis jo kūrybos raidoje. 
Neigiamai pažvelgiama į kitas įta- 
kas, įkvėpusias astronominius  pa- 
veikslus bei piramidžių sonatą. Už- 
kabinama ir tai, kad Čiurlionis “bur- 
žuazinės Lietuvos" laikais buvęs lai- 
komas nepralenkiamu “tautos dva- 
sios" reiškėju. Simbolinis ir fan- 
tazinis kūrybos pobūdis ginamas 
Gorkio autoritetu. 

Reikia džiaugtis, kad Čiurlionis iš- 
silaiko komunistinėje aplinkoje. A. 
Venclova paliko jį šviesioje idealis- 
tinėje viršūnėje, nenustumdamas į 
skurdų realizmo slėnį. Iš Venclovos 
ir J. Gaudrimo įžangų aiškėja, kad 
Čiurlionis bus ir ateityje studijuo- 
jamas. Tai malonu patirti. Tik ne- 
beaišku, kokia jam teks vieta, jeigu 
J. Gaudrimo žodžiais tariant, čČiur- 
lionio kūrybos vertinimas bus '“pa- 
grįstas marksistine-leninine ideologi- 
184 

Pats Čiurlionio reprodukcijų albu- 
mas nėra tobulas spalviniu atžvilgiu. 
Nežinia, ar tai blunkančių paveiks- 
lų kaltė, ar techninės spausdinimo 
aplinkybės. Aplankas labai trapaus 
popieriaus. Albumas, matomai, skir- 
tas ir užsieniui, jeigu 5 puslapių į- 
žanga pateikta trimis svetimomis 
kalbomis. Leidinys įdomus lietuviams 
ir kitataučiams, norintiems pažinti 
Čiurlionio kūrybą. "Taip pat ir jo 
laiškai padės giliau įžvelgti į šio di- 
delio dailininko estetinę pasaulėžval- 
24. 

Dar čia priminkime, kad Čiurlio- 
nis plačiai ir gan objektyviai verti- 
namas ir Lietuvoj išleistoj J. Jurgi- 
nio meno istorijoje. 


Čiurlionis tremtyje 

Čia minėtini du dalykai, tiesiogiai 
susiję su Čiurlionio 50 m. sukakti- 
mi. Tai anglų kalba leidžiamas žur- 
nalas Lituanus ir Niujorke viešojoje 
bibliotekoje suruošta Čiurlioniui pa- 
gerbti paroda. Apie kiekvieną jų ten- 
ka kalbėti atskirai. 

žurnalo Lituanus šių metų 2 nr. 
visas paskirtas Čiurlioniui. Juo no- 
rėta supažindinti amerikiečius ir vi- 
sus angliškai kalbančiuosius su čiur- 
lionio asmeniu bei kūryba. Tikslas 


413 


pilnai pasiektas. Žmogus, nors ir vi- 
siškai nieko nebūtų girdėjęs apie 
Čiurlionį, paskaitęs šį Lituanus nu- 
merį, turės susimąstyti. Jame žymūs 
autoriai savo straipsniais bei pasta- 
bomis iškelia šį mūsų dailininką iki 
genijaus laipsnio. Itin jaudinanti yra 
didžiojo šių laikų skulptoriaus Jac- 
gues Lipchitzo, kilusio iš Čiurlionio 
tėviškės, atestacija. Jis rašo: “Aiš- 
ku yra tai, jog Čiurlionis buvo tik- 
ras genijus. Aš didžiuojuos, kad gi- 
miau tame pačiame kaime, kurio Žže- 
mę palietė jo pėdos“ (Lit. 58 p.). 
Visas numeris iliustruotas Čiurlionio 
darbų reprodukcijomis, gana vyku- 
siai atspausdintomis. 

Pirmas straipsnis parašytas Geor- 
ge M.A. Hanfmanno, Harvardo uni- 
versiteto meno istorijos profesoriaus, 
mačiusio Čiurlionio darbus Kaune. 
Jo antraštė — “M.K. Čiurlionis, lie- 
tuvis tapytojas". Pradžioje autorius, 
pažymėjęs Čiurlionio didybę, palygi- 
na kai kuriais atžvilgiais jį su Van- 
Goghu. Panašumo randa labiausiai 
biografinėj plotmėje ir ryžte atverti 
tikrą gyvenimo bei visatos prasmę. 
Bet Čiurlionis jį pralenkia, iškildamas 
iki muzikinių bei kosminių vizijų. 
Pagal Hanfmanną Čiurlioniui iš kitų 
ano meto simbolistų padėjęs išsimuš- 
ti senosios Lietuvos panteistinis gam- 
tos garbinimas, Čiurlioniui pripažįs- 
tama pirmenybė surrealistinio ir abs- 
craktinio meno raidoje. 

A. Rannito straipsnis “Čiurlionis 
kaip simbolistas“ yra įdomus egzage- 
tine šio dailininko kūrybos analize. 
Rannitas čia parodo Čiurlionį ori- 
ginaliausiu simbolistų, neturinčių sai- 
to su kitais šios srities atstovais 
Prancūzijoje, Rusijoje ir Lenkijoje. 
Jis nepriklausąs jokiai simbolistų 
mokyklai, bet jo kūryboje formos 
esančios simbolinio pobūdžio. Jų šak- 
nis metafizika. Iš ten gaunama tu- 
rinys ir išraiška, Čiurlionio siekimas 
— skverbtis į daiktų esmę ir ma- 
tomąjį pasaulį išreikšti idėjomis, iš 
kurių jis išplaukiąs. Užakcentuoja- 
mas religinis panteizmo momentas 
ir lietuvių liaudies meno simboliz- 
mas, ypatingai kryžiai, kaip lietu- 
viško peizažo struktūrinės dalys. To- 
liau A. Rannitas analizuoja čiurlio- 
nio kūrybos formas (sterą, cilinderį, 
ratą, spiralę, trikampį, liniją), teik- 
damas jom simbolinių metafizinių 
ypatybių. Kai kas jo šiame aiškini- 
me gali atrodyti kiek abejotina ir 
kiek teoretiška. šiaip straipsnis la- 
bai vertingas ir įdomus. 

Svarų straipsnį “Čiurlionis ir sin- 
tezės problema mene“ yra parašęs 
žymus rusų poetas, mokslininkas ir 
meno kritikas V. Ivanovas. Straips- 
nis buvo atspausdintas 1914 Apollon 
žurnalo 3 nr. Jo vertimas (T. Fe- 
derowos) anglų kalba paskelbtas šia- 
me Lituanus numeryje (45-58 p.). 


414 


Ivanovo dėmesį į Čiurlionį atkrei- 
pė dail. V. Dobužinskis. Pamatęs 
mūsų dailininko darbus, Ivanovas 


šio straipsnio pirmą dalį jau 1911 
m., rašo, paskelbęs Apollone (Lit. 46 
p.). Vėliau jis buvo praplėstas, ir į- 
ėjo į jo kritikos raštus 1916 m. šia- 
me straipsny Ivanovas pirmiausia 
pažymi, kad Čiurlionis yra mįslingas 
kūrėjas. “Nuo realybės jis pasikelia 
į neralias sritis, kurias jis mato ana- 
pus realybės". Pagal Ivanovą, tai 
reiškia kilti nuo šio realaus pasau- 
lio į kitą — realesnį. Čiurlionis tai 
pasiekęs, muzikos pagalba prieida- 
mas prie regimosios tikrovės. Tuo 
keliu žengdamas, jis realias formas 
suidealinęs, paversdamas fantazinė- 
mis; formos, išplaukiančios iš mu- 
zikos, prarandančios materialinę es- 
mę ir prisipildančios psichiniu ele- 
mentu. Bet tos formos pasiliekan- 
čios tikros, nors taip apsibendrinan- 
čios, jog tampančios abstrakčiomis. 
Čiurlionio kūryba, pagal Ivanovą, 
tam tikru atžvilgiu yra tapybos ir 
muzikos eksperimentinė sintezė. Vi- 
sa tai pateisina talentas. Atsijungus 
nuo laiko sąvokos, jo vaizdai atsis- 
toją amžinai pasiliekančioje padėty- 
je. Paveikslas, kuris egzistuoja tik 
erdvėje, muzika, kuri siejasi tik su- 
laikų, susiderinančios vienas su ki- 
tu. Pagal Ivanovą, tą sintezė esanti 
metafiziškai įmanoma kaip sferų 
darna, kur spalvos gieda, 0 garsai 
šviečia. O tos kūrybos pradžia 
esąs tyras lyrizmas. Pravartu pa- 
stebėti, kad V. Ivanovas -čiurlionio 
kūrybai skiria ir religinės reikšmės. 
Štai jo įsidėmėtini žodžiai: “Jeigu 
Čiurlionis nebūtų religingas žmogus, 
visa jo kūryba būtų buvusi tik žvan- 
gas varis ir skambąs cimbolas. .. 
Pagrindinis Čiurlionio religingumo 
kūrybinės išraiškos motyvas yra ki- 
limo motyvas... Jo paveiksle “Mies- 
tas" aš kažkaip matau paskutinį 
akordą jo širdies neišaiškintos mal- 
dos". (Lit. 52 p.). Ivanovas tą “Mies- 
tą" linkęs laikyti Dievo miestu — 
Civitas Dei. Dėl savo kūrybos origi- 
nalumo Čiurlionis liekąas vienišas — 
lyg tremtinys kultūriniame pasauly- 
je“ 

Raymond  F. 
profesorius 
New Yorko 


Piper, filosofijos 
Syrakūzų universitete, 

valstybėje, pateikia 
straipsnį “M.K. Čiurlionio kosminis 
menas“, kuriuo įdomiai papildomi 
jau paminėtieji autoriai, ypač atsi- 
žvelgiant į paveikslą “Rex". 

Vladas Jakubėnas savo straipsny- 
je apibūdina Čiurlionį kaip Kkompo- 
zitorių, pabrėždamas jo reikšmę lie- 
tuvių muzikai, bet pripažindamas, 
jog Čiurlionis čia yra didesnis kaip 
dailininkas. 


Čiurlionio  išgarsinimui Niujorko 
mieste daug padėjo A. Rannito pa- 
stangomis suorganizuota viešosios 


bibliotekos patalpose paroda. Turint 
galvoje, kad vasaros atostogų metu 
ypatingai daug žmonių aplanko Šį 
miestą, parodos reikšmė dar labiau 
padidėja. žiūrovas galėjo pamatyti 
spalvotas Čiurlionio reprodukcijas, 
apie dailininką parašytas knygas bei 
straipsnius ir jo paties muzikinių 
veikalų pavyzdžius. Parodą pajvairi- 
no dail. V.K. Jonyno sukurtas Čiur- 
lionio portretas (medžio raižinys). 

Suėmus visą krūvon, miela pažy- 
mėti, jog šiuo žurnalo Lituanus nu- 
meriu, kuris, leidžiamas dideliu tira- 
žu pasiekta viso pasaulio intelektua- 
liniai sluogsniai, 0 šia paroda su 
Čiurlionio kūryba supažindinta daug 
žmonių Niujorke. 


Čiurlionio didybė 

Baigiant įdomu pastebėti tai, kad 
Čiurlionio kūryba žavi ir tuos, ku- 
rie laikosi įsikibę tik apčiuopiamo- 
sios tikrovės. Pavyzdžiu gali būti 
oficialieji meno kritikai dabar Lietu- 
voj. Jis yra didelis visiems. Vaka- 
ruose dedama pastangų padaryti jį 
abstraktinio bei surrealistinio meno 
srovių pradininku, dabartinėje Lie- 
tuvoje stengiamasi lenkti ji realiz- 
mo pusėn. Bet Čiurlionio kūryba kal- 
ba pati už save, ir, kaip Rannitas 
pažymi, artimiausia yra  simboliz- 
mui. Viską nulemia idėjinė bei este- 
tinė tiesa, kuri genijaus kūryboje iš- 
lieka  nesudrumzta. 

Nenuilstamas Čiurlionio studijozas, 
Aleksis Rannitas, jo kūryboje geba 
užakcentuoti panteizmą. "Tai žymu 
jo straipsnyje šiame Lituanus žurna- 
le, o taip pat ir Hanfmanno bei Pi- 
perio srtaipšniuose. Manyčiau, kad 
jau atėjo laikas pastudijuoti čiur- 
lionį krikščioniškos-katalikiškos pa- 
saulėžvalgos šviesoje, kurioje jis gy- 
veno. Atsimintina, jog Čiurlionis sa- 
vo kūrybai versmių jieškojo mūsų 
liaudies mene, 0 šio žymi dalis reli- 
ginė. Iš tiesų Čiurlionio paveikslas 
“Žemaičių kryžiai" ir “Žemaičių ka- 
pinės'' dvelkia krikščioniškos Lie- 
tuvos tyra mistine dvasia. Žvelgiant 
į paveikslą Rex, sunku paneigti, 
kad sėdįs soste valdovas nebūtų Die- 
vas. Gal tai Kristus karališkoje šlo- 
vėje, nes augščiau matosi kitas vai- 
nikas — gal Dievo Tėvo; šv. Dva- 
sios simbolis įjungtas “Žvaigždžių so- 
natos" (allegro) augščiausioje vir- 
šūnėje. Čiurlionio paveikslai “Auka"", 
“Nojaus arka", Miestas", “Rojus" 
ir kiti glaudžiai siejasi su Apreiš- 
kimu. Visa jo kūryba yra, lyg Sur- 
sum corda šauksmas. Ivanovas pa- 
žymėjo Čiurlionio religingumą kūry- 
boje tik apskritai. Labai apsimokė- 
tų į ją pasigilinti krikščionišku po- 
žiūriu. Būtų skriauda Čiurlioniui, 
jeigu jis liktų suvoktas tik mate- 
rialistinėje ir panteistinėje dvasioje. 

L. Andriekus 


LIETUVOS VADAVIMO 


Visi padorūs lietuviai pasisako už 
Lietuvos išvadavimą iš sovietų jun- 
go. Tačiau šis bendras troškimas dar 
nenusako kelių, kuriais sėkmingiau- 
siai tai būtų galima pasiekti. Tiesa, 
visi jaučiam, kad karui kilus ir žlu- 
gus sovietų imperijai, Lietuva atgau- 
tų savo laisvę. Bet kokie yra keliai 
Lietuvai vaduoti taikos ar šaltojo 
karo metu? Tinkamo atsakymo į 
šį klausimą suradimas turėtų būti 
vienas iš pagrindinių mūsų rūpesčių, 
nes nuo jo priklauso ir visų mūsų 
pastangų Lietuvai vaduoti sėkmingu- 
mas. 

Tačiau reikia stebėtis, kad iki šiol 
šiam klausimui skiriame labai ne- 
daug dėmesio. Mūsų spaudoj ne tik 
mažai pasitaiko straipsnių šiuo klau- 
simu, bet ir tie patys nesukelia rim- 
tesnių diskusijų. Mūsų veiksniai, 
kaip atrodo iš jų suvažiavimų rezo- 
liucijų, raštų ar atskirų veikėjų pa- 
reiškimų, taip pat neturi aiškaus 
vaizdo, kas šiuo metu konkrečiai dėl 
Lietuvos vadavimo darytina ar kaip 
Lietuvos esamą padėtį apibūdinti. 


Lietuva — sovietų kolonija 


Pastaruoju metu, ypačkai Chruš- 
čiovas praeitoj Jungtinių Tautų vi- 
sumos susirinkimo sesijoj iškėlė ko- 
lonializmo panaikinimo klausimą, Lie- 
tuva ir kitos Baltijos valstybės imta 
vadinti sovietų kolonijomis. Pvz., šių 
metų balandžio 29-30 d.d. veiksnių 
konferencijos nutarimuose sakoma, 
lzad “Lietuva, kaip ir kitos dvi Pa- 
baltijo, valstybės yra ryškiausias pa- 
vyzdys žiaurios kolonialinės sovietų 
politikos" (Darbininkas, 1961 geg. 
9 d.). Greta to mūsų spauda su di- 
deliu pasitenkinimu minėjo britų at- 
stovo Ormsby-Gore pareiškimą Jung- 
tinėse Tautose, kad Lietuva, Estija 
ir Latvija yra trys naujausios sovie- 
tų kolonijos. Taip pat pastaruosiuo- 
se Vliko raštuose Amerikos prezi- 
dentui, Vakarų valstybių užsienio rei- 
kalų ministeriams bei Belgrado kon- 
ferencijos dalyviams kalbama apie 
Lietuvą kaip sovietų koloniją ir pra- 
šoma panaikinti sovietų kolonializmą 
Lietuvoj (Darbininkas, rugsėjo 2 d.). 
Kolonijomis paprastai laikomi kraš- 
tai, kurie neturėjo savo valstybės ir 


KELIUS BESVARSTANT 


buvo baltųjų užvaldyti, kai jų žmo- 
nių gyvenimas buvo dar primityvus. 
Dėl to kolonializmo klausimas Afri- 
koj bei Azijoj yra siejamas su bal- 
tojo Žmogaus valdžios atsikratymu 
bei jo atnešto vietinių žmonių išnau- 
dojimo panaikinimu ir savo nepri- 
klausomos valstybės sukūrimu. 

Lietuva gi yra sena valstybė, ku- 
rios atstatymą po pirmo pasaulinio 
karo pripažino pati Sovietų Sąjun- 
ga. 1940 m. sovietų įvykdytos oku- 
pacijos eilė valstybių nepripažįsta, 
ir todėl Lietuva teisiškai tebelaiko- 
ma sovietų okupuota valstybe. Oku- 
pacinį Lietuvos statusą akivaizdžiai 
rodo jos tebeveikiančios pasiuntiny- 
bės bei konsulatai. Jokia kolonija 
tokių savo diplomatinių ir konsula- 
rinių atstovybių neturi. 

Okupuotas kraštas turi daugiau 
teisių į nepriklausomybę negu bet 
kuri kolonija. Svarstant nepriklauso- 
mybės suteikimą kolonijai paprastai 
keliamas klausimas, ar ji yra tam 
pribrendusi. Okupuota valstybė yra 
įrodžius savo sugebėjimą savarankiš- 
kai valdytis, ir todėl jos vienintelis 
reikalavimas tegali būti okupacijos 
pašalinimas bei laisvės grąžinimas. 


Žinoma, kai Chruščiovas kelia rei- 
kalą suteikti nepriklausomybę kolo- 
nijoms, negalima tylėti apie okupuo- 
to krašto išlaisvinimą. Tačiau keliant 
Lietuvos laisvės klausimą, nėra rei- 
kalo degraduoti jos statusą iki kolo- 
nijos, nes negrąžinimas laisvės oku- 
puotam kraštui labiau parodo sovie- 
tų imperializmą negu jų kaltinimas 
kolonializmu. 

Tačiau reikia pažymėti, kad Sovie- 
tų Sąjunga turi kolonijų tikra pras- 
me, būtent Kazachiją, Gruziją, Ar- 
meniją ir kitas tariamas sovietų res- 
publikas bei autonominius rajonus. 
Bet iki šiol kaltinant sovietus kolo- 
nializmu daugiausia minimi ne šie 
kraštai, bet satelitinės sovietų vals- 
tybės (Lenkija, Čekoslovakija ir p.) 
arba sovietų okupuotos Baltijos vals- 
tybės. Tokia taktika daro sovietams 
aiškią nuolaidą: tikrosios sovietų ko- 
lonijos tarsi nurašomos, o kolonijo- 
mis vadinami kraštai, kurie tarp- 
tautinės teisės atžvilgiu ir kai ku- 
riais praktiškais atvejais nėra kolo- 


nijos. Reikia stebėtis, kad ir mūsų 
veiksniai mieliau sutinka Lietuvą va- 
dinti sovietų kolonija negu. pabrėžti 
okupacinį jos statusą ir nurodyti tik- 
rąsias sovietų kolonijas. O jeigų mes 
patys Lietuvą degraduojam iki kolo- 
nijos ir nesistengiam iškelti tikrųjų 
sovietų kolonijų, tai nėra ko ste- 
betis, kad ir Vakarų valstybės ne- 
primena sovietams jų kolonizuotų 
kraštų (Kazachstano ir k.) ir nerei- 
kalauja jiems pritaikyti tautų apsi- 
sprendimo teisės. 


Apsisprendimo teisė ir Lietuva 


Kai kurie ne tik sulygina Lietuvą 
su paprasta sovietų kolonija, bet ir 
reikalauja, kad jai būtų pripažinta 
apsisprendimo teisė, lyg lietuvių tau- 
ta, kaip kokia Afrikos tautelė, tik- 
tai dabar kurtųsi kaip valstybė ir 
niekada nebūtų apsisprendusi už 
savo valstybinę nepriklausomybę. 
Pvz., Italijos Lietuvių bendruomenė 
šių metų pradžioje įteikusi Italijos 
vyriausybei memorandumą, kuriame 
prašoma daryti žygių, kad “Pabal- 
tijo tautoms būtų taikomi tie patys 
apsisprendimo ir nepriklausomybės 
dėsniai, kaip Azijos ir Afrikos tau- 
toms" (Draugas, 1961 geg. 11 d.) 
Taip pat Vlikas savo rašte Ameri- 
kos prezidentui Kennedžiui prieš jo 
kalbą Jungtinėse Tautose prašo “iš- 
kelti Lietuvos laisvo apsisprendimo 
teisės atstatymo reikalingumą Jung- 
tinėse Tautose“ (Draugas, 1961 rug- 
sėjo 20). Įdomu pastebėti, kad ir Lie- 
tuvos diplomatijos šefas St. Lozorai- 
tis kalba apie Lietuvos apsisprendi- 
mo teisę. Jis praeitos JT visumos su- 
sirinkimo proga buvo nusiuntęs ge- 
neraliniam sekretoriui raštą, kuria- 
me pareiškė “griežtą protestą prieš 
Sovietų Sąjungos tebevykdomą Lie- 
tuvoje neteisėtą okupaciją ir komu- 
nistinę priespaudą“ ir kartu pasiūlė, 
kad “Jungtinės Tautos įsteigtų ko- 
misiją tyrinėti tautų apsisprendimo 
teisės problemai ir ypač tos teisės 
pažeidimams iš Sovietų Sąjungos pu- 
sės Europoje" (Dirva, 1960 rugsėjo 
21). 


Tikra retenybė, kad okupuoto kraš- 
to laisvei atstatyti būtų reikalauta 
pripažinti jam apsisprendimo teisę. 
Niekas tokio apsisprendimo nereika- 
lavo, suteikiant laisvę Vakarų Vo- 
kietijai, Austrijai ar Italijai, kurios 
buvo sąjungininkų okupuotos karo 
eigoje. Jei Vakarų valstybės nepri- 
klausomybę gražino šiems kraš- 
tams, kurie prieš juos kariavo, tai 
sovietai juo labiau turi ir be apsi- 
sprendimo grąžinti laisvę Lietuvai, 
kuri prieš nieką nekariavo, bet yra 
sovietų agresijos auka. Vokietijos 
klausimas neturėtų mūsų suklaidinti, 
Apsisprendimo teisės jai reikalauja- 

ma ne Vokietijos valstybei atstatyti, 
bet sujungti Rytų bei Vakarų Vo- 
kietijos dalims. 

Lietuvių tauta savo apsisprendimą 
už savo nepriklausomą valstybę yra 
pareiškusi jau Mindaugo laikais ir 
ji atnaujinusi 1918 metais, atkurda- 
ma savo valstybę. Taip pat lietuvių 
tautos apsisprendimą už savo vals- 
tybę parodė 1941 metų sukilimas 
ir lietuvių partizanų kovos antrosios 
sovietų okupacijos pradžioje. 

Taigi, nėra tikslu reikalauti, kad 
Lietuvai būtų pripažinta apsispren- 
dimo teise. Jos vienintelis reikalavi- 
mas tegali būti sovietinės okupaci- 
jos pašalinimas ir nepriklausomos 
valstybės atstatymas. Žinoma, kai Af- 
rikos bei Azijos tiktai ką pabudu- 
sioms tautoms reikalaujama apsi- 
sprendimo, negalima tylėti dėl Lietu- 
vos išlaisvinimo, tačiau keliant jos 
laisvės klausimą nėra reikalo jos pa- 
dėtį sulyginti su besikuriančiomis 
tautomis. 

Todėl netinka ir reikalauti, kad 
Lietuvoj, panaikinus sovietų okupa- 
ciją, rinkimai būtų pravesti Jungti- 
nių Tautų priežiūroj (Toks pageida- 
vimas, pvz., yra pareikštas Kuchel- 
Lipscombo  pasiūlytoj  rezoliucijoj). 
Palikim Jungtinių "Tautų priežiūrą 
Afrikos bei Azijos besikuriančioms 
tautoms ir pasitikėkim, kad lietuviai 
patys mokės pravesti savo balsavi- 
mus, kai okupantai sovietai tarės 
pasitraukti iš Lietuvos. 


Lietuvos klausimas—karo padarinys 


Anksčiau buvo galima girdėti, jog 
dabartinė Lietuvos padėtis yra ant- 
rojo pasaulinio karo padarinys ir to- 
dėl jos klausimas turi būti įtrauk- 
tas į šių padarinių likvidavimo pro- 
gramą. Vlikas šią pažiūrą oficialiai 
išdėstė 1960 lapkričio 12-13 d. se- 
sijoj priimtoj rezoliucijoj, kurioj sa- 
koma, jog Vlikas nutarė “ir toliau 
dėti visas pastangas įjungti Lietu- 
vos nepriklausomybės atstatymo bū- 
tinumą į antrojo pasaulinio karo pa- 
darinių Europoje likvidavimo pro- 
gramą" (Elta, Nr. 51 (392(, 1960 
gruodžio 24 d., 570 psl) Panašią 
nuomonę yra pareiškęs ir Lietuvos 
laisvės komiteto pirm. V. Sidzikaus- 
kaš. Anot jo, “Lietuvos išlaisvinimas 
iš sovietinės vergijos atsakingųjų 
Vakarų politinių veiksnių siejamas 
su antrojo pasaulinio karo palikimo 
likvidavimu ir su teisingos ir gar- 
bingos taikos Europoje įgyvendini- 
mu" (Lietuvių Dienos, Nr. 2, 1961 
vasario men., 16 psl). 

Kaip žinome, Lietuva antrojo pa- 
saulinio karo pradžioje buvo pasi- 
. skelbusi neutraliu kraštu. Tačiau so- 
vietai, pasinaudodami karo meto są- 
lygomis, privertė Lietuvą įsileisti jų 

ĮVYKIAI 


Pasaulio Lietuvių Bendruomenė 
ateinančius metus skelbia Maironio 
metais. "Tai daroma, minint jo gimi- 
mo šimtmetį. Maironis gimė 1962 m. 
sausio 21 d. 

“Giedra"" — vyresniosios giedri- 
ninkės ir korporacija paskelbė roma- 
no konkursą, skirdamos 1000 dol. 
Sąlygos: literatūriškai vertingas kū- 
rinys; herojus—teigiamo charakterio 
lietuvė moteris; 200 romaninio for- 


kariuomenę ir be karo okupavo visą 
kraštą. Todėl Lietuvą reikia laikyti 
antrojo pasaulinio karo auka, ir jos 
laisvės atstatymas gali būti siejamas 
su to karo padarinių likvidavimu. 


Tačiau kyla klausimas, kas spręs 
šių padarinių likvidavimą?  Vlikas 
kalba tiktai apie Lietuvos nepriklau- 
somybės atstatymo įjungimą į karo 
padarinių likvidavimo programą. 

Pastarieji karai paprastai būdavo 
baigti taikos konferencija, kuri iš- 
spręsdavo karo iškeltas problemas 
ir nustatydavo naują pasaulio žemė- 
lapį. Pirmasis pasaulinis karas, kaip 
žinome, buvo baigtas garsiąja Ver- 
salio taikos konferencija. Tačiau nuo 
antrojo pasaulinio karo pabaigos jau 
praėjo šešiolika metų, o apie taikos 
konferencijos sušaukimą niekas net 
nekalba. Taip pat niekas negali pa- 
sakyti, ar tokia konferencija iš viso 
bus kada sušaukta. Sovietai, kaip 
matyti, nėra suinteresuoti tokia 
konferencija. Jų tikslas, kaip rodo 
Berlyno krizė, yra siekti problemų 
sprendimo paskirai, verčiant su jais 
derėtis suinteresuotas šalis. Vakarų 
valstybės, kaip matyti, yra linkusios 
pakęsti ir nenormalią padėtį, kad iš- 
laikytų taiką, kol jų tiesioginiai in- 
teresai nėra pažeidžiami. O tuo 
tarpu laikas bėga ir kai kurie antro- 
jo pasaulinio karo padariniai (Aus- 
trija, satelitinių valstybių pripažini- 
mas) išsprendžiami be jokios “karo 
padarinių likvidavimo programos“. 
Dabar tokiu pat būdu sovietai nori 
sau palankiai išspręsti Berlyno, Ry- 
tų Vokietijos ir Vokietijos-Lenkijos 
sienų pripažinimo klausimus. Jei tai 
jiems pavyktų, tuo pačiu gali būti 
užantspauduotas ir Lietuvos klausi- 
mas. 

Taip esant, kalbos apie karo pa- 
darinių likvidavimo programą bei 
Lietuvos klausimo jon įtraukimą ne- 
atrodo tokios realios. Matyt, tuo įsi- 
tikino ir mūsų veiksniai, pastaruoju 
metu, kaip buvo nurodyta ėmę va- 
dinti Lietuvą sovietų kolonija ir rei- 
kalauti jai apsisprendimo teisės. 

A. Plukas 


mato puslapių; kūrinys pasirašomas 
slapyvardžiu, atskirame voke pride- 
dant vardą, pavardę, adresą. Termi- 
nas 1963 m. rugsėjo 1 d. Adresas: 
“Giedros romano konkurso komisija, 
8741 Albany Ave., Chicago 42, Ill. 
Vertinimo komisija: Benys Babraus- 
kas, Kazys Bradūnas, Elena Jukne- 
vičienė, Vincas Ramonas, Juzė Vai- 
čiūnienė. 

* Baigiama ruošti “Dirvos" roma- 
no konkurso taisyklės. Premija bus 
įteikta 1962 m. rugsėjo 29 d. Premi- 
jos mecenatas: J. Čėsna. 


* Pavergtųjų Tautų seimas šiemet 
įvyko Paryžiuje spalio 18-20 d. Sei- 
mą atidarė pirm. F. Nagy. Lietuvių 
delegacijai vadovavo V. Sidzikaus- 
kas. Pavergtųjų Tautų organizacijai 
priklauso: Albanija, Bulgarija, Čeko- 
slovakija, Estija, Latvija, Lenkija, 
Lietuva ir Rumunija. Ji sudaryta iš 
tų tautų atstovų laisvajame pasau- 
lyje. Jos būstinė Niujorke. 


* ALRK Federacijos centro valdy- 
bos posėdyje spalio 27 d. pirmininku 
išrinktas inž; Antanas Rudis, vice- 
pirmininkais: Kazys Kleiva, Vikto- 
rija Leone ir dr. A. Damušis; sekr. 
dr. VI. šŠimaitis, ižd. Elena Juknevi- 
čienė. Dvasios vadu pakviestas prel. 
I. Albavičius. 


Savaitraštis “Garsas", iki šiol 
ėjęs Wilkes-Barre, Pa., spalio mėn. 
perkeltas į Brooklyną ir išeis į mė- 
nesį vieną sykį. Spausdinamas pran- 
ciškonų spaustuvėje. Redaguoja ir 
toliau ilgametis jo redaktorius Ma- 
tas Zujus. 


* Dail. Viktoro Petravičiaus gra- 
fikos darbų paroda atidaryta Čika- 
goje lapkričio 11 d. Savings 4 Loan 
Association meno galerijoje. Paroda 
tęsis iki gruodžio 10 d. Minėtą gale- 
rija prižiūri ir parodų rengimą tvar- 
ko dail. A. Valeška. 


*. Čiurlionio Galerijoje Čikagoje 
lapkričio 4 d. atidaryta jaunų daili- 
ninkų kolektyvinė paroda. Dalyvavo 
australų, latvių ir ukrainiečių daili- 
ninkų grupės. Išstatyta 94 tapybos, 
skulptūros, grafikos ir keramikos 
darbai. 


* Ohio Lietuvių Gydytojų draugija 
Clevelande paskyrė 1000 dol. kom- 
pozitoriui K. Banaičiui. 


* Spalio 26 d. Čikagoje posėdžia- 
vo Alto centro valdyba. Dalyvavo 
visi nariai: L. Šimutis, E. Bartkus, 
dr. P. Grigaitis, M. Vaidyla, T. Blin- 
strubas, dr. K. Drangelis, A. Rudis 
11 JE alalais. 


Mėnesinis kultūros žurnalas “ Aidai", 
vertinimo komisijos geriausiu pripažintą grožinės 


leidžiamas pranciškonų, pamečiui skiria po vieną $500.00 premiją už 
literatūros ir mokslo veikalą. šiuo skelbiama jos taisyklės: 


1. 1962 metais šeštą kartą premija bus skiriama už grožinę literatūrą: poezija, noveles, apysakas, romaną 
ar dramą. 

2. "Už komisijos geriausiu pripažintą veikalą skiriama premija nebus skaldoma tarp atskirų autorių. 

3. Premijos komisija vertins 1960-1961 m. viešumoj pasirodžiusius nepremijuotus grožinės literatūros kūrinius ir 
tais metais parašytus, bet dėl dabartinių sąlygų negalėjusius būti išspausdintais. Premijos komisijai neatsiųsti 
kūriniai nebus vertinami. Taip pat nebus vertinami mirusių autorių kūriniai. 

4. Eilėraščių rinkinys, skiriamas premijai, turi sudaryti nemažiau 32 puslapių knygą, jeigu ji būtų išspausdinta. 
Novelių ar apysakų rinkinys turi būti nemažiau kaip 100 puslapių dydžio spausdintos knygos. 

5. Paskutinė data kūriniams įteikti — 1962 metų kovo 1 d. Siųsti “Aidų" redakcijos adresu: Ant. Vaičiulaitis, 
4757 East Avenue, S. E. Washington 28, D.C. 

6. Premijuotą kūrinį, jei jis būtų parinktas iš viešumon dar nepasirodžiusių veikalų, autorius sutinka dalinai ar 
ištisai spausdinti per “Aidus". 

7. „Vertinimo komisijos sąstatas bus paskelbtas vėliau. 

